ޓްރައިބިއުނަލަށް ހުށަހެޅޭ މައްސަލަތައް ބަލައިގަތުން.\nޓްރައިބިއުނަލަށް ހުށަހެޅޭ މައްސަލަތަކާ ގުޅިގެން ހޯދަންޖެހޭ މަޢުލޫމާތު ހޯދައި މަޢުލޫމާތު ސާފުކުރަންޖެހޭ ފަރާތްތަކުން މަޢުލޫމާތު ސާފުކުރުން.\nޓްރައިބިއުނަލަށް ހުށަހެޅޭ މައްސަލަތަކާއި ގުޅިގެން މައްސަލަ ރައްދުވާ ފަރާތުން ހޯދަންޖެހޭ ޖަވާބު ހޯދުން.\nޓްރައިބިއުނަލަށް ހުށަހެޅޭ މައްސަލަތަކާ ގުޅިގެން ޙާޟިރުކުރަންޖެހޭ ފަރާތްތައް ޓްރައިބިއުނަލަށް ޙާޟިރުކުރުމުގެ ކަންތައްތައް ކުރުން.\nޓްރައިބިއުނަލަށް ބަލައިގަންނަ މައްސަލަތަކުގެ ދަފްތަރު ތައްޔާރުކޮށް ބެލެހެއްޓުން.\nމައްސަލަ ނިމުނު ގޮތުގެ ރިޕޯރޓް ތައްޔާރުކުރުމުގައި ޓްރައިބިއުނަލްގެ މެމްބަރުންނަށް އެހީތެރިވެދިނުން.\nމައްސަލަތަކާގުޅިގެން ކުރަންޖެހޭ އެހެނިހެން އިދާރީ މަސައްކަތްތައް ކުރުން.\nމަޤާމަށް އެދެންވީގޮތާއި ސުންގަޑި: މި މަޤާމަށް އެދިލައްވާ ފަރާތްތަކުން 26 ފެބުރުވަރީ 2019 ވާ އަންގާރަ ދުވަހުގެ 13:30 ގެ ކުރިން މި ޓްރައިބިއުނަލްގެ ވަޒީފާއަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.\nފުރިހަމަ ކުރައްވާފައިވާ، މި ޓްރައިބިއުނަލްގެ ވަޒީފާއަށް އެދޭފަރާތްތަކުން ފުރަންޖެހޭ ކުށުގެ ރެކޯޑް ފޯމް\nސުންގަޑި: 26 ފެބުރުވަރީ 2019 1330


ތައުލީމީ މަރުކަޒުގައި ބެޑްމިންޓަން މުބާރާތެއް ބާއްވައިފި\nބ. އަތޮޅު ތައުލީމީ މަރުކަޒުގެ ބެޑްމިންޓަން މުބާރާތުގެ ތެރެއިން\nބ. އަތޮޅު ތައުލީމީ މަރުކަޒުގެ ދަރިވަރުންގެ މެދުގައި ފުރަތަމަ ފަހަރަށް ބެޑްމިންޓަން މުބާރާތެއް ބާއްވައިފި އެވެ.\nހުކުރު ދުވަހުން ފެށިގެން ރޭ ގެ ނިޔަލަށް އޭދަފުށީ ޔޫތު ސެންޓަރުގެ ބެޑްމިންޓަން ކޯޓްގައި ކުރިއަށް ދިޔަ މުބާރާތުގައި 60 އަށް ވުރެ ގިނަ ދަރިވަރުން ބައިވެރިވި އެވެ.\nމި މުބާރާތުގެ އަންހެން ސިންގަލްސްގެ9އަހަރުން ދަށުގެ ޗެމްޕިއަންކަން ހޯދީ އާމިނަތު ސައުސާން އެވެ. އެއީ ފައިނަލުގައި މަރިޔަމް ސާތިއާ ވާދަކޮށް ދެ ސެޓު އެއް ސެޓުން މޮޅުވެގެންނެވެ. މި އުމުރުފަރައިގެ ފިރިހެން ސިންގަލްސް ޗެމްޕިއަންކަން މުހައްމަދު އަތޫފް ހޯދީ ފައިނަލުގައި ޝަޔާމް އަބްދުﷲ އަތުން 2-1 އިން މޮޅުވެގެންނެވެ.\nމުބާރާތުގެ 12 އަހަރުން ދަށުގެ އަންހެން ސިންގަލްސް ޗެމްޕިއަންކަން އައިޝަތު ދިފްލާ ހޯދީ ޒާޔާ ހަސަން އަތުން މޮޅުވެގެންނެވެ. މި ބައިގެ ފިރިހެން ޗެމްޕިއަންކަން މިފްޒާލް އަބްދުލްބާރީ ހޯދީ ފައިނަލުގައި މުހައްމަދު ސިޔާދު އަތުން މޮޅުވެގެންނެވެ.\n14 އަހަރުން ދަށުގެ އަންހެން ޗެމްޕިއަންކަން ހޯދީ ސަރާ އަބްދުއްސައްތާރު އެވެ. އެއީ ފައިނަލުގައި އައިޝަތު ތުހުފާ އަތުން މޮޅުވެގެންނެވެ. އަދި މި އުމުރުފުރާއިން ފިރިހެން ބައިގެ ސިންގަލްސް ޗެމްޕިއަންކަން ހޯދީ ޝުއުބާން އަބްދުއްރަޝީދެވެ އެއީ ފައިނަލުގައި ޒައިން އަބްދުﷲ ޖަމީލް އަތުން މޮޅުވެގެންނެވެ.\nމުބާރާތުގެ 16 އަހަރުން ދަށުގެ އަންހެން ޗެމްޕިއަންކަން އާއިޝަތު ނަފްހަތު ބަލިކޮށް ނިހާ މޫސާ ހޯދި އިރު ފިރިހެން ބައިގެ ޗެމްޕިއަންކަން ހޯދީ އަލީ ނާއިލް ނިމާލު އެވެ. އެއީ ފައިނަލުގއި މުހައްމަދު މާހު އަތުން މޮޅުވެގެންނެވެ. އަދި 19 އަހަރުން ދަށުގެ ފިރިހެން ޗެމްޕިއަންކަން ސާފީ މުހައްމަދު ހޯދީ ސައިފް މުހައްމަދު އަތުން 21-16 އަދި 21-14 އިން މޮޅުވެގެންނެވެ.\nމުބާރާތުގެ 14 އަހަރުން ދަށުގެ އަންހެން ޑަބަލްސް ޗެމްޕިއަންކަން އައިޝަތު މާޔާ އަދި އައިޝަތު ތުހުފާގެ ޕެއާ ހޯދީ ހިނާ ހަމްދީ އަދި މަރިޔަމް ނަޖާގެ ޕެއާ އަތުން ސީދާ ދެސެޓުން މޮޅުވެގެންނެވެ. މި ބައިގެ ފިރިހެން ޗެމްޕިއަންކަން ހޯދީ ޒައިން އަބްދުﷲ ޖަމީލް އަދި މުހައްމަދު މާހިލްގެ ޕެއާއެވެ. އެއީ މުހައްމަދު ޝަޒާން އާއި އަހުމަދު ޝަހީދުގެ ޕެއާ އަތުން ސީދާ ދެސެޓުން މޮޅުވެގެންނެވެ.\n16 އަހަރުން ދަށުގެ ފިރިހެން ޑަބަލްސް ފައިނަލުގައި މުހައްމަދު މާހު އަދި ނާއިލް ސައުދުﷲގެ ޕެއާ އަތުން ދެސެޓް އެއްސެޓުން މޮޅުވެ ޗެމްޕިއަން ހޯދީ ނަޝާދު އަބްދުލްވާހިދު އަދި އަލީ ނާއިލް ނިމާލްގެ ޕެއާއެވެ. އަދި 19 އަހަރުން ދަށުގެ ފިރިހެން ޑަބަލްސް ޗެމްޕިއަނަކީ ސާފީ މުހައްމަދު އާއި ޝައިފް މުހައްމަދުގެ ޕެއާ އެވެ. އެއީ ފައިނަލުގައި އަބްދުﷲ އައުޝާޒު އާއި މުހައްމަދު އަހުމަދު ނާޝިދުގެ ޕެއާ އަތުން ސީދާ ދެސެޓުން މޮޅުވެގެންނެވެ.


Sri Lanka ge au sarukaaruge cabinet ga Rajapaksa aailaage4beyfulhun - vNews.mv\nސްރީލަންކާގެ ބޮޑުވަޒީރު މަހިންދަ ރާޖަޕަކްސަގެ ދަރިކަލުން ނަމާލް ރާޖަޕަކްސަ ޔޫތު އެންޑް ސްޕޯޓްސް މިނިސްޓަރުކަމުގެ ހުވާ ކުރައްވަނީ:\nސްރީލަންކާ ސަރުކާރުގެ އައު ކެބިނެޓްގައި ރާޖަޕަކްސަ އާއިލާގެ4ބޭފުޅުން\nސައިފް އަޒްހަރު 12 August 2020, 20:14\nސްރީލަންކާ ސަރުކަރުގެ އައު ކެބިނެޓް އިޢްލާން ކޮށްފިއެވެ.\n26 މެމްބަރުން ހިމެނިވަޑައިގަންނަވާ އައު ކެބިނެޓް އިޢްލާންކުރިއިރު، ކެބިނެޓްގައި ރާޖަޕަކްސަ އާއިލާގެ ހަތަރު ބޭފުޅުން ހިމެނިވަޑައި ގަންނަވައެވެ.\nއައު ކެބިނެޓުގައި ދިފާއީ ވަޒީރަކީ ރައީސް ގޮޓަބާޔަ ރާޖަޕަކްސައެވެ.\nކެބިނެޓްގެ ފައިނޭންސް، އާރބަން ޑިވެލޮޕްމަންޓް އަދި ބުދިސްޓް އެފެއަރޒް މިނިސްޓްރީ ނަންގަވާފައިވަނީ ބޮޑުވަޒީރު މަހިންދަ ރާޖަޕަކްސައެވެ.\nއެބޭފުޅުންގެ އެންމެދޮށީ ބޭބޭފުޅު ޝަމާލް ރާޖަޕަކްސައަށް ދެއްވާފައިވަނީ އިރިގޭޝަން މިނިސްޓަރުކަމެވެ.\nބޮޑުވަޒީރު މަހިންދަ ރާޖަޕަކްސަގެ ފިރިހެން ދަރިކަލުން ނަމާލް ރާޖަޕަކްސައަށް ދެއްވާފައިވަނީ ޔޫތު އެންޑް ސްޕޯޓްސް މިނިސްޓަރު ކަމެވެ.\nމި ހުރިހާ ބޭފުޅުންނަކީވެސް މިދިޔަ ހަފްތާގައި ބޭއްވި އާންމު އިންތިޚާބު ކާމިޔާބު ކުރައްވައި ޕާލަމެންޓްގެ ގޮނޑި ކާމިޔާބު ކުރައްވާފައިވާ ބޭފުޅުންނެވެ.\nކެބިނެޓްގެ އެހެން މުހިންމު މަގާމުތަކުގެ ތެރެއިން މިނިސްޓަރ އޮފް ފޮރިން އެފެއަރޒްގެ މަގާމަށް އައްޔަންކޮށްފައިވަނީ ދިނޭޝް ގުނަވަރްދަނާއެވެ. މިނިސްޓްރީ އޮފް އެޑިއުކެޝަންގެ މަގާމަށް އައްޔަން ކުރައްވާފައިވަނީ ސްރީލަންކާގެ ސިޔާސީ މައިދާނުގެ ދުވަސްވީ ބޭފުޅެއް ކަމަށްވާ ޖީއެލް ޕީރީސްއެވެ.\nމިނިސްޓަރ އޮފް ޖަސްޓިސްގެ މަގާމަށް އައްޔަން ކުރައްވާފައިވަނީ އަލީ ސަބްރީއެވެ. މިނިސްޓަރ އޮފް ހެލްތަކީ ޕަވިތްރާ ވައްނިއަރައްޗިއެވެ.\nމިދިޔަ ހަފްތާގެ ބުދަދުވަހު ސްރީލަންކާގައި ބޭއްވި އާންމު އިންތިޚާބު ކާމިޔާބުކޮށް، އެ ބޭފުޅުން ހިމެނޭ ސްރީލަންކާ ޕީޕަލްސް ފްރަންޓްވަނީ 225 ގޮނޑި ހިމެނޭ ޕާލަމެންޓްގެ 145 ގޮނޑި ކާމިޔާބުކޮށްފައެވެ.\nސްރީލަންކާގެ ރައީސްކަމަށް، އުމުރުފުޅުން 71 އަހަރުގެ ގޮޓަބާޔަ ރާޖަޕަކްސަ އިންތިޚާބުވެވަޑައި ގެންފައިވަނީ މިދިޔަ އަހަރުގެ ނޮވެމްބަރުމަހުއެވެ. ގޮޓަބާޔަ ރާޖަޕަކްސަ ރައީސްކަމަށް ވަޑައިގެން ވަގުތީ ބޮޑުވަޒީރުކަމަށް އައްޔަންކުރެއްވީ ބޭބޭފުޅު، އުމުރުފުޅުން 74 އަހަރުގެ މަހިންދަ ރާޖަޕަކްސައެވެ.\nމިއަދު އިޢްލާންކުރި އައު ކެބިނެޓްގައި ދިފާއީ ވަޒީރުކަމާ ރައީސް ގޮޓަބާޔަ ހަވާލުވެވަޑައިގެންނެވިއިރު، މަހިންދަ ރާޖަޕަކްސަ ސްރީލަންކާގެ ރައީސްކަމުގައި ހުންނެވިއިރުވެސް ގޮޓަބާޔަ އަކީ ސްރީލަންކާގެ ދިފާއީ ވަޒީރެވެ.\nސްރީލަންކާގައި ހިނގައިދިޔަ ތިރީސްއަހަރުވީ ދާޚިލީ ހަނގުރާމަ ނިމުމަކަށް ގެނައިއިރު، ދިފާއީ ވަޒީރުކަމުގައި ހުންނެވީ މިހާރުގެ ރައީސް ގޮޓަބާޔަ ރާޖަޕަކްސައެވެ.\nއައު ކެބިނެޓް އެކުލަވާލިއިރު ކެބިނެޓުގެ ފުރަތަމަ ޖަލްސާ މާދަމާއަށް ވަނީ ތާވަލްކޮށްފައެވެ.\nމާދަމާގެ ޖަލްސާގެ އެޖެންޑާގައި އޮތީ ގާނޫނުއަސާސީއަށް އިސްލާހް ގެނައުމުގެ ހުށަހެޅުންތަކާއި، އައު ބަޖެޓާ ބެހޭގޮތުން މަޝްވަރާ ކުރުންކަމަށް މީޑިއާއިން ބުނެއެވެ.


Idhikolhah furusathu nudhee kuraa "hamahama campaign"!\nރިޕޯޓު - ލޯކަލް ކައުންސިލް ކެމްޕެއިން\nއިދިކޮޅަށް ފުރުސަތު ނުދީ ކުރާ "ހަމަހަމަ" ކެމްޕެއިން!\nއިދިކޮޅު ފަރާތްތަކުގެ ކެމްޕެއިން މެޓީރިއަލްތައް ފުލުހުން ގެންދަނީ އަތުލަމުން\nކެމްޕެއިންކުރަން އިދިކޮޅު ފަރާތްތަކަށް ފުރުސަތެއް ނުދޭ\nކ. މާލެ9މާރޗް 2017 | ބުރާސްފަތި 21:34 7,880\nފުލުހުން އެމްޑީޕީގެ ހަރުގެ އަށް ވަދެ އެތަނުގައި ހުރި ކެމްޕެއިން މެޓީރިއަލްތައް ގެންދަނީ - ރާއްޖެ އެމްވީ\nމަގުމަތީގައި އަޑެއް އުފުލޭކަށް ނެތެވެ. މާލޭގައި ހުއްދަ ނުނަގައި ހަމައެކަނި އެއްވެވޭ ތަނަކަށް އޮތީ ކާނިވާ ސަރަހައްދެވެ. އެކަމަކު އެ ތަނުގައި ވެސް އިދިކޮޅު ފަރާތްތަކަށް އެއްވަން އޮތީ ހަނި ފުރުސަތެކެވެ. ސަރުކާރުން ބިޔަ ބޮޑު ބިލްބޯޑުތައް ހަރުކުރާ އިރު އިދިކޮޅު ފަރާތްތަކަށް މަގުމަތީގައި އޭ4 ސައިޒުގެ ގަނޑެއް ވެސް ތަތްކޮށްލެވޭކަށް ނެތެވެ. މުޅި މާލޭގައި ސަރުކާރުގެ ކެމްޕެއިން ބޯޑުތަކެވެ. ނަމަވެސް އިދިކޮޅު ފަރާތަކަށް އަމިއްލަ ގޭގައި ވެސް ފޮތިގަނޑެއް ދަމާލެވޭކަށް ނެތެވެ. ކެމްޕެއިނެއް އިންސާފުވެރިވާނީ މިހާ ވަރަށެވެ.\nއިންތިޚާބަށް ކުރިމަތިލުމާއި އިންތިޚާބުގައި ވާދަކުރުމުގެ ފުރުސަތަކީ ޝަރުތު ހަމަވާ ކޮންމެ މީހަކަށް ވެސް ގާނޫނުއަސާސީ ކަށަވަރުކޮށްދޭ ހައްގެކެވެ. އަދި ކުރިމަތިލާ އިންތިޚާބަކަށް ކެމްޕެއިންކުރުމަކީ ވެސް އެ މީހަކަށާއި އެ މީހަކަށް ތާއީދުކުރާ ފަރާތްތަކަށް ގާނޫނުއަސާސީން ލިބިދޭ ހައްގެކެވެ. ނަމަވެސް އެ އަސާސަށް ފުރައްސާރަކޮށް ހަދާފައިވާ ގާނޫނުތަކުން މިއަދު މި ވަނީ އެ ފުރުސަތު ނަގާލާފައެވެ. ވަކި ބަޔަކަށް ނޫނީ އެކަން ނުކުރެވެއެވެ. މަގުމަތީގައި ކެމްޕެއިން ކުރުމަށް ހިނގާލުމުގެ ފުރުސަތެއް އިދިކޮޅު ފަރާތްތަކަކަށް ނެތެވެ. ކުރިމަތިލާ ދާއިރާގެ މީހުންނަށް އަޑު އިއްވާލަން ލޮރީ ބުރެއް ޖަހާލެވެން ވެސް ނެތެވެ. ގާނޫނުން އެކަން ވެސް ވަނީ މަނާކޮށްފައެވެ.\nއެވަރުން ފުދުނީކީ ނޫނެވެ. ލޯކަލް ކައުންސިލް އިންތިޚާބަށް އިދިކޮޅު ފަރާތްތަކުން ކުރަމުންދާ މަސައްކަތަށް ވެސް ފުލުހުން މެދުވެރިކޮށް ސަރުކާރު ހިންގާ ފަރާތްތަކުން ދަނީ ހުރަސް އަޅަމުންނެވެ. ކެމްޕެއިން ޕޯސްޓަރުތަކާއި ކެމްޕެއިން ޝިއާރުތައް ލިޔާ ފޮތިތައް ފުލުހުން ދަނީ އަތުލަމުންނެވެ. ގާތްގާތުގައި ދެ ފަހަރެއްގެ މަތިން ފުލުހުން ވަނީ އެމްޑީޕީގެ ހަރުގެއަށް ވަދެ ކެމްޕެއިން ބެނާތަކާއި ފޮތިތަކާއި އެ ނޫން ވެސް ސާމާނު ގެންގޮސްފައެވެ. މިއީ ސީދާ ލޯކަލް ކައުންސިލް އިންތިޚާބުގެ ކެމްޕެއިނަށް ހުރަސް އެޅުމެވެ.\nމިކަން ހިނގަނީ ހަމައެކަނި މާލެއަކު ނޫނެވެ. ރައްޔިތުންގެ ޝުއޫރު ފާޅުކުރުމުގެ ގޮތުން އަތޮޅު ތެރޭގައި ވެސް މިދުވަސްވަރު ހަރަކާތެއް ހިންގޭކަށް ނެތެވެ. ފޮތިގަނޑެއް ދަމާލައިފި ނަމަ އެ ނަގަނީ އެވެ. ފާރެއްގައި ލިޔެފި ނަމަ ފުލުހުން ފޮނުވައިގެން އެ ފިލުވާލައެވެ. ސަބަބެއް ކަމަށް ބުނަމުން ދަނީ ސައުދީ ރަސްގެފާނު ރާއްޖެ އަށް ކުރައްވާ ދަތުރުފުޅުގައި އެ މަނިކުފާނާއި ސައުދީ އަރަބިއްޔާގެ ކަރާމާތަށް އުނިކަމެއް އަތުވެދާނެތީ ކަމަށެވެ.\nއަޑުތައް އިވޭ ގޮތުން ސައުދީ ރަސްގެފާނު އޭޝިއާގެ ގައުމުތަކަށް ކުރައްވާ މި ދަތުރުފުޅުގައި ރާއްޖެ އަށް ވެސް ވަޑައިގަންނަވައެވެ. އަދި ފ. އަތޮޅު ނުވަތަ އެ އަތޮޅުން ބައެއް ވިއްކުމުގެ އެއްބަސްވުމުގައި ސޮއިކުރައްވާނެ އެވެ. ރައީސް އަބްދުﷲ ޔާމީނު ވެސް ވަނީ އެފަދަ އިޝާރާތެއް ކުރައްވާފައެވެ. ވިދާޅުވެފައި ވަނީ ފ. އަތޮޅަށް އަންނަނީ 10 ބިލިއަން ޑޮލަރު (154 ބިލިއަން ރުފިޔާ)ގެ އިންވެސްޓްމަންޓެކެވެ.\nއިދިކޮޅު ފަރާތްތަކަށް މި ހުރިހާ ހުރަސްތަކެއް ކުރިމަތި މިކުރަނީ ސައުދީ ރަސްގެފާނަށް އެކަންކަން ފެނިދާނެތީތޯ ސުވާލު އުފެދެއެވެ. ސަބަބަކީ ފުލުހުން ހުރަސް އަޅަމުން ދަނީ ހަމައެކަނި ފ. އަތޮޅާއި މާލެގެ ހަރަކާތްތަކަށް އެކަނި ނޫން ކަމެވެ. ހއ. ދިއްދޫގައި އިދިކޮޅު ފަރާތްތަކުން ބާއްވާ ޖަލްސާގައި ވެސް އެފަދަ ޝުއޫރެއް ފާޅުކޮށް ޕޯސްޓަރެއް ނުވަތަ ބެނާއެއް ދަމައިފި ނަމަ އެ ހަރަކާތެއް ވަގުތުން ހުއްޓުވާނެ ކަމުގެ އިންޒާރު ފުލުހުން ދީފައިވާ ކަމަށް އިދިކޮޅު ފަރާތްތަކުން ބުނެއެވެ.\nމި ކަމުގެ ފަހަތުގައި އޮތީ ދެ ސަބަބެކެވެ. އެއް ކަމަކީ ސައުދީ ރަސްގެފާނުގެ މި ދަތުރުފުޅުގައި މުޅި ރާއްޖޭގެ ހުރިހާ ރަށަކަށް ވަޑައިގެންނެވުމެވެ. އަނެއް ގޮތަކީ ސައުދީ ރަސްގެފާނަށް ފެނިދާނެ ފަދަ ފޮޓޯއެއް ވެސް މީހަކު ސޯޝަލް މީޑިއާގައި އާންމުކުރަން ފުރުސަތު ނުދިނުމެވެ.\nމި ދެ ސަބަބަށް ބަލާއިރު ވެސް މާ އޮއްޓަރު ހުރި ކަމަކަށް ނުވެއެވެ. ސައުދީ ރަސްގެފާނުގެ މި ދަތުރުފުޅަކީ ސީދާ ޗުއްޓީ ހޭދަކުރެއްވުމަށް ކުރައްވާ ދަތުރުފުޅެކެވެ. އެކަމަށްޓަކައި ތިން ހަަތަރު ރިސޯޓު މާކުރިޔާލާ ވަނީ ބުކްކޮށްފައެވެ. އަދި އެކުގައި އިންތިޒާމްތަކަށް 1،500 އެއްހާ މީހުން ރާއްޖެ އަންނާނެއެވެ. އެހެން ކަމުން ފ. އަތޮޅަށް ނުވަތަ ދިއްދޫ އަށް ވެސް ރަސްގެފާނު ޒިޔާރަތްކުރައްވާނެ ކަމަކަށް ނުބެލެވެއެވެ. އެހެން ކަމުން ފ. އަތޮޅުގެ ރަށްތަކުގެ ފާރުތަކުގައި ކުރަހައި ބެނާ ދެމިޔަސް ސައުދީ ރަސްގެފާނާއި އެ ކަމުގެ ކަރާމާތަށް ކުރާނެ އަސަރެއް އޮންނާނެބާއެވެ؟\nދެން އޮތް ސުވާލަކީ ފ. އަތޮޅު ވިއްކާލަން އުޅޭ ކަމަށް ދެކެވޭ ވާހަކަތަކާ ގުޅިގެން ރައްޔިތުން އަރައިގެންފައިވާ ރުޅި ދުނިޔެއަށް ހާމަވިޔަ ނުދޭން ފޮޓޯގަނޑެއް ނެގުމުގެ ފުރުސަތު ވެސް ނުދޭން ސަރުކާރުން މަސައްކަތްކުރަނީތޯއެވެ؟ އެހެން ކަމަށް ވާ ނަމަ އެއީ ވެސް ވަރަށް ތާކުންތާކު ނުޖެހޭ ކަމެކެވެ. ދަމާ ފޮތިގަނޑުތަކުގައި ހުރި ވާހަކތަކަށް ވުރެ އެ ފޮތިގަނޑުތައް ނެގުމަށް ފުލުހުން ކުރާ ހަމަނުޖެހޭ ކަންކަމާއި އެމްޑީޕީގެ ކެމްޕެއިން ޖަގަހައަށް ވަދެ ފޮތިގަނޑުތައް ގެންދާ މަންޒަރުތަކާއި ވިއްސަކަށް މީހުން އެއްވެލިޔަސް އެކަން ހުއްޓުވަން 100 ވަރަކަށް ފުލުހުން ނުކުމެ ހިންގާ ހަރަކާތްތައް މާ ހުތުރުވެފައި ލަދުވެއްޗެވެ.\nމިހުރިހާ ކަމަކަށް ބަލާއިރު ސައުދީ ރަސްގެފާނުގެ ދަތުރުފުޅާ ގުޅުވައިގެން ކަމަށް ބުނެ ފުލުހުން ހިންގާ މި ހަރަކާތްތަކުގެ އަޑީގައި ފޮރުވިފައިވާ މަގުސަދާ މެދު ސުވާލު އުފެދެއެވެ. މި ހަރަކާތްތަކުގެ ތެރެއިން ފުލުހުންގެ ރެއިޑްތަކުގައި ގެންދަނީ ލޯކަލް ކައުންސިލް އިންތިޚާބުގެ ކެމްޕެއިންގައި އިދިކޮޅު ފަރާތްތަކުން ބޭނުންކުރާ ތަކެއްޗެވެ. އެހެން ކަމުން ސައުދީ ރަސްގެފާނުގެ ދަތުރު ބަހަނާއަކަށް ހަދައިގެން އިދިކޮޅު ފަރާތްތަކަށް ނޭވާލާނެ ފުރުސަތެއް ވެސް ނުދީ ސަރުކާރުން ފޯރީގައި ލޯކަލް ކައުންސިލް އިންތިޚާބަށާއި 2018 ވަނަ އަހަރުގެ ރިޔާސީ އިންތިޚާބަށް ކެމްޕެއިން ކުރަނީއެވެ.


އަލަނާސި: އަރިދަފުސް ރޯގާއާއި ސައިނަސް އިން ދުރުކޮށްދޭ | Jazeera\tއަލަނާސި: އަރިދަފުސް ރޯގާއާއި ސައިނަސް އިން ދުރުކޮށްދޭ - Jazeera\nއަލަނާސި: އަރިދަފުސް ރޯގާއާއި ސައިނަސް އިން ދުރުކޮށްދޭ\nއާމިނަތު އަޙުމާ May 20, 2019 70 views0\nރޯދަމަހުގައި ފޮނި ކާނާތަކުގައާއި ފަނިތަކުގައި ދިވެހިން އަލަނާސި ބޭނުންކުރެއެވެ. އަލަނާސިއަކީ ވަރަށް މީރު ހުތްފޮނި ރަހައެއް ދޭ މޭވާއެކެވެ. ރާއްޖޭގައި ގިނައީ ބޭރުން ހައްދައިގެން ރާއްޖެ އެތެރެކުރެވޭ އަލަނާސިއެވެ. އަލަނާސީގެ އަގުބޮޑުވިޔަސް އަގުހެޔޮވިޔަސް ދިވެހިން އަލަނާސިއަށް ކުރާ ޑިމާންޑަކަށް ބަދަލެއް ނާދެއެވެ. ދިވެހިން މިހައި ލޯބިކުރާ، ދިވެހިންގެ ތެރޭގައި ޢާންމު މޭވާއެއް އެއީ ދިވެހިންނަށް ނުހަނު ގިނަ ސިއްހީ ފައިދާތަކެއް ގެނެސްދޭނެ މޭވާއެއް ކަމަށް ހީކުރިން ހެއްޔެވެ؟\nއަލަނާސިން ލިއްބައިދޭ ބައެއް ސިއްހީ ފައިދާ\nކަށިގަނޑު ވަރުގަދަކޮށްދިނުމުގައި އިސްދައުރެއް އަދާކުރާ މާއްދާއެއް ކަމަށް މެންގަނީސް ވެއެވެ. ދިރާސާތަކުނެ ދެއްކިގޮތުން އެންމެ އަލަނާސިއެއްގައި ދުވާލަކު އިންސާނެއްގެ ހަށިގަނޑަށް އެތެރެ ކުރަން ޖެހޭ މެންގަނީސް މާއްދާގެ 75 އިންސައްތަ އެކުލެވިގެންވެއެވެ. އެހެންކަމުން ކަށިގަނޑު ވަރުގަދަކޮށް ދިނުމުގައި އަލަނާސިވެސް އެހީވެދެއެވެ. މީގެ އިތުރުން އަލަނާސިގައި އެކުލެވިގެންވާ ބައެއް މިނަރަލްތަކުގެ ސަބަބުން ކަށިގަނޑު ފީވެ ބަލިކަށިވާ ތަފާތު ބަލިމަޑުކަންތަކުން ދުރުކޮށްދެއެވެ.\nލޮލުގެ ފެނުމަށް ފައިދާހުރި\nމުސްކުޅިވުމުގެ ސަބަބުން ލޮލުގެ ފެނުން ބަލިކަށިވުމަކީ ކޮންމެ އިންސާނަކަށްވެސް ކުރިމަތިވާނެކަމެކެވެ. އެއީ ގުދުރަތުގެ ނިންމުމެވެ. ނަމަވެސް ފައިދާހުރި ބައެއް ކާނާތައް ކައިގެން މުސްކުޅިވެ، ލޮލުގެ ފެނުން ނުސާފުވާ މިންވަރު ލަސްކުރުވުމަކީ ކުރެވިދާނެ ކަމެކެވެ. މިގޮތުން އަލަނާސިގައި އެކުލެވިގެންވާ ވިޓަމިން ސީއާއި އެންޓިއޮކްސިޑެންޓް މާއްދާތަކުގެ ސަބަބުން އިންސާނާ މުސްކުޅިވާ އަވަސްމިން ދަށްކޮށްދެއެވެ. ނަތީޖާއެއްގެ ގޮތުން ލޮލުގެ ފެނުން ގިނަ ދުވަސް ވަންދެން ސާފުކަންމަތީ ދެމިހުރެއެވެ.\nރޯގާއާއި ސައިނަސް އިން ދުރުކޮށްދޭ\nއަލަނާސީގައި އެކުލެވިގެންވާ ވިޓަމިންސީގެ މާއްދާގެ އިތުރުން ބްރޮމެލައިން ނަމަކަށް ކިޔޭ މާއްދާއެއްގެ ސަބަބުން ކަރުގެ އެތެރެއާއި ނޭފަތުގައިވާ އަރިދަފުސްތައް ފިލުވައިދެއެވެ. ކުރެވުން ގިނަ ދިރާސާތަކަށް ހަވާލާދީ، ގިނަ ޑޮކްޓަރީ މާހިރުން ރޯގާޖެހި، ކެއްސާނަމަ އަލަނާސިކާން ލަފާދެއްވައެވެ. ކަރަށް ތަދުވެ، މޭގައި އަރިދަފުސް ހިފުން ފަދަ ރޯގާ ޖެހުމުން ކުރިމަތިވާ ގިނަ އުނދަގޫތަކަށް ހުރި ހައްލަކަށް އަލަނާސި ފުދެއެވެ.\nއިންފްލެމޭޝަންތަކުން ދުރުކޮށްދިނުމަށް އެހީވެދޭ\nގިނަގިނައިން އިންފްލެމޭޝަންތަކާއި ކުރިމަތިލާން ޖެހުމަކީ ކެންސަރަށް މަގުފަހިވެފައިވާކަމުގެ އަލާމާތަކަށް ވެދާނެއެވެ. ބްރޮމެލައިން އާއި މި ނޫންވެސް ބައެއް ބާވަތްތަކުގެ އެންޒައިމްއަކީ ތަފާތު ޓިއުމަރަތަކުން ސަލާމަތްވުމުގެ ހަނގުރާމައިގައި ބޮޑު ކުރިއެރުމެއް ގެނެސްދޭ ކަމެކެވެ. އަލަނާސިއަކީ އޭގައި މަތީ މިންވަރަކަށް މި ދެ މާއްދާވެސް އެކުލެވިގެންވާ ދެ މާއްދާްއެވެ.


ކޮވިޑް-19 އާ ގުޅިގެން ޔޫރަޕަށް ގަންނަ މަހުގެ އަދަދު 30 ޕަސެންޓް ދަށަށއް\nރިފާ ޚަލީލް 27 ފެބްރުއަރީ 2020\nދުނިޔޭގައި ފެތުރެމުންދާ ކޮވިޑް-19 ރޯގާއާ ގުޅިގެން، ޔޫރަޕަށް ގަންނަ މަހުގެ އަދަދު ބޮޑު ތަން ދަށަށް ގޮސްފައިވާ ކަމަށް މޯލްޑިވްސް ސީފުޑް ޕްރޮސެސާސް އެންޑް އެކްސްޕޯޓާސް އެސޯސިއޭޝަން (އެމްއެސްޕީއީއޭ) އިން ބުނެފި އެވެ.\nޔޫރަޕަށް މަސް ބޭރު ކުރާ ގިނަ ކުންފުނި ތަކެއް ހިމެނޭ، އެމްއެސްޕީއީއޭ އިން ނެރުނު ނޫސް ބަޔާނެއްގައި ބުނީ ކޮވިޑް-19 އާ ގުޅިގެން ޔޫރަޕްގެ މާކެޓްތަކަށް ރާއްޖޭން އެކްސްޕޯޓު ކުރާ ތާޒާ ކަންނެލި މަސް، ގަންނަ އަދަދު 30 ޕަސެންޓް ދަށްވެފައިވާ ކަމަށެވެ.\nއެ ޖަމިއްޔާ އިން ބުނެފައިވާ ގޮތުގައި ރާއްޖޭން ކަންނެލި އެކްސްޕޯޓު ކުރާ ގައުމުތަކުގެ ތެރެއިން އިޓަލީ އާއި ޖަރުމަނުގައި ކޮވިޑް-19 ފެތުރެމުންދެ އެވެ. އެ ގައުމުތަކުގެ ރެސްޓޯރަންޓްތަކާއި ފުޑް ކޯޓުތައް ބަންދު ކުރަމުން ވެސް ވަނޖީ ފަށާފަ އެވެ.\nއަދި ބުނީ ޔޫރަޕްގެ މާކެޓަށް ތާޒާ ކަންނެލި ގަންނަ ނިސްބަތް އިތުރަށް ދަށަށް ހިނގައިދާނެ ކަމަށް ވެސް ޔޫރަޕުން މަސް ގަންނަ ފަރާތް ތަކުން، ރާއްޖޭގެ މަސް އެކްސްޕޯޓު ކުރާ ކުންފުނިތަކަށް އަންގާފައިވާ ކަމަށެވެ.\nރާއްޖޭގައި ފުޅާ ދާއިރާއެއްގައި މަސް އެކްސްޕޯ ޓުކުރާ ކުންފުނި ތަކުން އެކަން ފިޝަރީސް މިނިސްޓްރީގެ ސަމާލުކަމަށް މިހާރު ގެނެސްފައިވާ ކަމަށް ވެސް އެ ބަޔާނުގައި ބުނެފައިވެ އެވެ.\nއަރުޝީފަށް ނެގީ 27/02/2020 17:07\nއެންމެފަހުން އަޕްޑޭޓްކުރީ 27/02/2020 17:07\nމަރިޔަމް ވަހީދާ 11 މިނެޓު ކުރިން\nއަހުމަދު ހަމީދު އާދަމް 16 މިނެޓު ކުރިން


ޔޫރޯ 2020: ޗެކްރިޕަބްލިކް ބަލިކޮށް ޑެންމާކް ސެމީއަށް - Voice of Meedhoo Voice of Meedhoo\nޗެކްރިޕަބްލިކް ބަލިކޮށް ޔުއެފާ ޔޫރޯ ފުޓްބޯޅަ މުބާރާތުގެ ސެމީފައިނަލުން ޑެންމާކް ޖާގަ ހޯދައިފިއެވެ.\nޑެންމާކު ސެމީފައިނަލުން ޖާގަ ހޯދާގައިވަނީ އަޒަރުބައިޖާންގެ ބަކޫ އޮލިމްޕިކް ސްޓޭޑިއަމްގައި ހޮނިހިރު ދުވަހުގެ ރޭ ކުޅުނު ކުއާޓާފައިނަލްގެ މެޗުގައި ޗެކްރިޕަބްލިކް 2-1 ގެ ނަތީޖާއަކުން ބަލިކުރުމަށްފަހުގައެވެ.\nމިމެޗްގައި ޑެމްކާމުން ކާމިޔާބުކުރި ފުރަތަމަ ލަނޑު މެޗްގެ ފަސްވަނަ މިނެޓުގައި ކާމިޔާބުކޮށްދިނީ ތޯމަސް ޑިލަނޭއެވެ. މިލަނޑަކީ އެޓީމަށް ލިބުނު ކޯނަރެއްގައިފޮނުވާލި ބޯޅަ ބޮލުންޖަހާ ގޯލުގެ ތެރެއަށް ފޮނުވާލައިގެން ތޯމަސް ލިޑަނޭ ކާމިޔާބު ކޮށްދީފައިވާ ލަނޑެކެވެ.\nއަދި އެޓީމްގެ ދެވަނަ ލަނޑު 42 ވަނަ މިނެޓުގައި ޖީކޮމް މައެލް ތަނަވަސް ކޮށްދިން ފުރުޞަތެއްގައި ކާމިޔާބު ކޮށްދީފައި ވަނީ ކެސްޕަރ ޑޮލްބާގެވެ.\nމިމެޗުގައި ޗެކްރިޕަބްލިކުން ކާމިޔާބުކުރި ލަނޑު ދެވަނަ ހާފުގެ ކުރީކޮޅު ކާމިޔާބު ކޮށްދީފައި ވަނީ އެ ޓީމްގެ އިތުބާރު ފޯވާޑް ޕެޓްރިކް ޝިކްއެވެ. މިއީ އޭނާ މި މުބާރާތުގައި ކާމިޔާބުކުރި ފަސްވަނަ ލަނޑެވެ. ޕޯޗުގަލްގެ ކެޕަޓަން ކްރިސްޓިއާނޯ ރޮނާލްޑޯ ވެސް މި މުބާރާތުގައި ވަނީ ފަސް ލަނޑު ޖަހާފައެވެ. މި ދެ ކުޅުންތެރިންނަށް މުބާރާތް މިހާރު ނިމިފައި ވީނަމަވެސް މިވަގުތު މި ލިސްޓުގެ އެއްވަނާގައި ތިބީ މި ދެ ކުޅުންތެރިންނެވެ.\nމި މެޗުން ބަލިވުމުން ޗެކްރިޕަބްލިކް ވަނީ މުބާރާތުން ކަޓާފައެވެ. މި މެޗުން މޮޅުވި ޑެންމާކް ސެމީ ފައިނަލުގައި ބައްދަލު ކުރަން ޖެހޭނީ މިރޭ އިންގްލެންޑާއި ޔުކްރެއިން ބައްދަލުކުރާ މެޗުން މޮޅުވާ ޓީމަކާއެވެ.


SunOnline: #VAAHAKA: Kalaage Loabin... - 13\nކަލާގެ ލޯބިން... 13\nޔަޝްފާ ޙުސައިން 11 Jan 2022, 08:45\nފައިލުތައް ހިފައިގެން އިރަމް ގޮސް އައިޒަކްގެ ކެބިން ދޮރުގައި ޓަކި ޖަހައިލިއެވެ. އެތެރެއިން އައިޒަކް ދޮރު ހުޅުވައިލީ، އިރަމް ތަޅުގައި ހިފައިލި ތަނާއެވެ. އިރަމްގެ މޫނު ގޮސް ޖެހުނީ، އައިޒަކްގެ މޭގައެވެ. ހަޑި އެއްޗެއްގައި ޖެހުމުން ދުރުވާހެން އިރަމް އައިޒަކާއި ދުރަށްޖެހުނެވެ. އޭރުވެސް ދޮރުމަތިން ދުރަށްވެސް ޖެހިނުލައި އައިޒަކް އޭނާ ހުރިތަނުގައި ހުއްޓެވެ. ޖެހިލުންވެ ހުރެ، އިރަމް ކުޑަކޮށް އިސްއުފުލައި އައިޒަކްގެ މޫނަށް ބަލައިލިއެވެ.\nއައިޒަކް ހުރީ ފޯނު ކަންފަތުގައި ޖައްސާލައިގެންނެވެ. އިރަމް ބަލައިލުމުން ލޮލުގެ އިޝާރާތުން ދޮރުމަތިން ދުރަށްޖެހިލުމަށް އެދުނެވެ. އައިޒަކްގެ އެ އަމަލުގެ ސަބަބުން، އިރަމް ލަދުގަތެވެ. ހަމަ އެއާއި އެއްވަރަށް ދެރަވެސްވިއެވެ. ކުރީގައިނަމަ، އައިޒަކް އެފަދައިން އޭނާ ދުރުކޮށެއް ނުލީހެވެ. ކޮންމެވެސް ގޯނާއެއް ކޮށްލާފައި މެނުވީ އޭނާ އިރަމްއާއި ދުރަށް ނުޖެހޭނެއެވެ. ތަފާތު ވަސްވާސްތަކުން އިރަމްގެ ސިކުނޑި ކިލަނބުކުރަމުން ދިޔައެވެ. އެއީ ކުރީގެ އައިޒަކެއް ނޫނެވެ. އައިޒަކް ބަދަލުވެއްޖެއެވެ. އިރަމްގެ ހިތަށް އުނދަގޫވެގެން އެތަނުން ދާން ހިނގައިގަތެވެ.\n"ވަން މިނެޓް..." އިރަމްގެ ކައިރީގައި މަޑުކޮށްލުމަށް އެދިފައި، ފޯނު ކަންފަތުގައި ޖަހައިގެން ހުރެ، އައިޒަކް ހިނގައިގަތީ އިރަމް އާއި ދުރަށެވެ. އިރުކޮޅެއްފަހުން އެނބުރި އައިއިރުވެސް އޭނާ ހުރީ ފޯނެއްގައެވެ.\n"ސްޓާފަކު ފޮނުވާލާނަން... އޯކޭ... މާގިނައިރެއް ނުވާނެ..." އައިޒަކް ފޯނު ކަނޑައިލިއެވެ.\nއިރަމްގެ އަތުން ފައިލުތައް އަތުލާފައި އައިޒަކް އޭނާގެ އަތުގައި އޮތް ފައިލު އިރަމް އާއި ދިމާއަށް ދިއްކޮށްލިއެވެ.\n"ކުރިއަށް އޮތް ދިހަ މިނެޓުތެރޭ ތީގަ އޮތް އެޑްރެހަށް ގޮސް، ފައިނަލްކުރަންޖެހޭ ކަންކަން ނިންމާލާ!... މާކިން ހުންނާނެ، އޭނަ އިރަމްއަށް ހެލްޕްވާނެ..." އަތުކުރީގައި އޮތް ގަޑިއަށް ނަޒަރު ހިންގައިލަމުން އައިޒަކް ބުންޏެވެ. "އެކަން ނިންމާލާފަ އިރަމް ޗުއްޓީއަށް ދާންވީ..."\n"ކޮން... ކޮންތާކަށް؟... ކޮންކަމެއް ކުރަންޖެހެ...." އިރަމްގެ ޖުމްލަ ފުރިހަމަނުވަނީސް އައިޒަކް އޭނާގެ ކެބިންއަށް ވަނެވެ.\nފައިލުގެ ބޭރުގައި ފިހާރައެއްގެ ނަން ލިޔެފައި އޮތެވެ. އެތެރޭގައި އޮތް އެއްޗެއް ބަލަމުން އިރަމް އޮފީހުން ބޭރަށް ނުކުތެވެ. ފައިލުގައި އޮތީ، އޮފީހުގެ މުހިއްމު ހަރަކާތެއް ހިންގުމަށް ރާވާފައިވާ ތަނަކާއި އެތަނުގެ ތައްޔާރީތައް ކުރަންޖެހޭގޮތުގެ ތަފުސީލުތަކެކެވެ. ކާރުގައި އިންއިރު، އިރަމް އެ ހުރިހާ އެއްޗެއް ބަލަމުން ދިއެވެ.\nކާރު ގޮސް ހުއްޓައިލީ މާލޭގެ އެންމެ މަޝްހޫރު މާވިއްކާ ފިހާރައިގެ ކުރިމައްޗަށެވެ. އިރަމް ހައިރާންވެގެން، އާދެވުނީ ރަނގަޅު މަންޒިލަށްތޯ ޑްރައިވަރާއި ދެތިންފަހަރަކު ސުވާލު ކުރިއެވެ. އައިޒަކް ބުނިހެން އިރަމްގެ އިންތިޒާރުގައި މާކިން ހުއްޓެވެ. އިރަމްއަށް ދޮރު ހުޅުވާލަދިނީ ވެސް އޭނާއެވެ.\n"ވަޑައިގަންނަވާ..." އަތުން އިޝާރާތްކޮށްލަމުން މާކިން ވާހަކަދެއްކީ އެކުވެރި ހިނިތުންވުމެއް ހަދިޔާކޮށްލަމުންނެވެ.\nއިރަމް ރަސްމީގޮތަކަށް ހިނގާލާފައި ގޮސް ފިހާރައިގެ ތެރެއަށް ވަނެވެ. ތަނުގައި ހަރަކާތްތެރިވަމުންދިޔަ މުވައްޒަފުންގެ ތެރެއިން ދެމީހަކު ހަލުވި ފިޔަވަޅުތަކެއްގައި އިރަމްގެ ކައިރިއަށް ދިޔައެވެ. އިރަމް ހުރީ އާޝޯހުވެފައެވެ. އެކި ވައްތަރުގެ މާތަކުން ތަނުގައި ހިފާލާފައިވީ މީރު ވަހެކެވެ. އެއީ އެފަދަ ތަނަކަށް އޭނާ ދިޔަ ފުރަތަމަ ފަހަރެވެ. އިރަމް ދުވަހަކު ނުދެކޭ ވައްތަރުގެ މާތައް އެތަނުގައި ހުއްޓެވެ. އޭގެ ތެރެއިންވެސް އޭނާއަށް އެންމެ ރީތިވީ ނޫކުލައިގެ ފިނިފެންމަލެވެ.\n"އެންމެ އުނދަގޫ ޓާސްކްދޯ އިރަމްއަށް ޖެހުނީ..." އިރަމްގެ ކައިރީގައި ހުއްޓިލަމުން މާކިން ވާހަކަ ދެއްކިއެވެ. "އެކަމަކު، މަލެއް ޗޫޒްކޮށްލުމަކީ އަންހެންކުއްޖަކަށް އުނދަގޫ ކަމަކަށް ނުވާނެހެން ހީވަނީ..."\n"ވަރަށް ރީތި ހުރިހާ މަލެއްވެސް..." އިރަމްއަށް ބޭއިހުތިޔާރުގައި ބުނެވުނެވެ.\n"ކޮން ކުލައެއް ޗޫޒްކުރާނީ؟..." މާކިން އަހައިލިއެވެ.\n"ސެލެބްރިޓީންގެ އިވެންޓަކާ ބޮޑަށް ގުޅޭނީ ޕީޗް ކަހަލަ ކުލައެއް ކަންނޭނގެ..." އިރަމް ހުރީ ދެފިކުރެއްގައެވެ. "އެކަމް ބްލޫވެސް ވަރަށް ރީތި..."\n"އިރަމްއަށް ރީތި ކުލައެއް ސެލެކްޓްކޮށްލާ..." އިރަމް މާ ގިނައިން ނޫކުލައިގެ ފިނިފެންމަލަށް ބަލާކަން ފާހަގަވުމުން މާކިން ބުންޏެވެ.\nއައިޒަކް ހަވާލުކުރި މަސައްކަތް ނިންމާ ގެއަށް ދިޔައިރު، އިރަމް ހުރީ ރަނގަޅަށްވެސް ވަރުބަލިވެފައެވެ. އެއްޗެހިވެސް ބަދަލުނުކޮށް އޭނާ އެނދުގައި އޮށޯތެވެ. އިރަމްގެ ސިކުނޑި ވަނީ ވަރުބަލިވެފައެވެ. ކުރަންއުޅޭ ބޮޑު ކަންތަކުގެ ސަބަބުން އޭނާގެ ހިތުގެ ހަމަޖެހުން ގެއްލިފައިވިއެވެ. އެނދުގައި ޖައްސާލުމާއިއެކު އިރަމްގެ ދެލޮލަށް ސަވާރުވީ، ނިންޖެވެ.\nހުއްޓާނުލައި ގޭގެ ބެލްއަޅާ އަޑު އިވުމުން އައިޒަކްގެ ބޮލަށް އުނދަގޫވިއެވެ. ދޮރު ނުހުޅުވަން އުޅެފައިވެސް އޭނާ އެންމެފަހުން ގޮސް ދޮރު ހުޅުވީ، އިތުރު ގޮތެއް ނެތުމުންނެވެ.\n"އަހަރެން ވަދެފާނެތީ ކޯޑުވެސް ބަދަލުކުރީދޯ..." ގޭތެރެއަށް ވަންނަމުން ވިޝްކާ ބުންޏެވެ. ގޭގެ ވަށައިގެން ނަޒަރު ހިންގައިލުމުން ވިޝްކާގެ ރުޅި އިތުރަށް ގަދަވިއެވެ.\n"ވިޝްކާ ކިހިނެއްތަ ތިއުޅެނީ؟..." އައިޒަކް އަހައިލީ ޝަކުވާގެ ރާގަކަށެވެ.\n"އަހަރެންތަ ގޮތަކަށް މިއުޅެނީ؟..." ވިޝްކާ ހަށަމް ބަނދެލިއެވެ. "ތި ސުވާލު ކުރަންޖެހޭނީ އަހަރެން ކަންނޭނގެ... ގެއަށް ބަލާލީމަވެސް އެކަން އެބަ ފެނެޔޭ..."\n"ވިޝްކާ ބޭނުންވެގެން ތިއުޅޭ ކަންތައް އަހަންނަކަށް ކޮށެއް ނުދެވޭނެ..." އައިޒަކް ބުންޏެވެ.\n"ކީއްވެ؟... އޭނަގެ ސަބަބުންތަ؟..." ވިޝްކާ އަހައިލިއެވެ.\n"ވިޝްކާ ތީ އަހަރެންގެ ކޮއްކޮއެއް..." އައިޒަކް ބުންޏެވެ.\n"އެކަމަކު އަހަރެން ގަބޫލެއް ނުކުރަމޭ ތީ އަހަރެންގެ ބޭބެއެއް ކަމަކަށް... ބުނެބަލަ އެއްވެސް ގޮތެއް، އަހަރެމެން ދެމީހުންގެ ކައިވެނި ސައްހަނުވާނެ..." ވިޝްކާ ހުރީ ދޫކުރާގޮތަކަށް ނޫނެވެ.\n"ބުނެފީމެއްނު އަހަންނަށް ވިޝްކާއާ ދޭތެރޭ އެހެންކަހަލަ ނަޒަރަކުން ނުދެކެވޭނެއޭ... ލޭގެ ގުޅުމެއް ނެތަސް، ވިޝްކާ ތި ބޭނުންވާ ކަހަލަ ގުޅުމެއް އަހަރެމެން ދެމީހުންގެ ދެމެދުގަ ނުއުފޭއްދޭނެ..." އަޑަށް ބާރުލަމުން އައިޒަކް ބުންޏެވެ.\n"އޯކޭ އެހެންވިއްޔާ... ޒެކް ބަލަން ހުންނާތި ދެން ކަންތައް ވާގޮތް..." ވިޝްކާ ރުޅި އައިސްގެން ނުކުމެގެން ދިޔައީއެވެ.\nއިރަމްއަށް ހޭލެވުނުއިރު، ކައިރީގައި ޝާލިން އޮތްތަން ފެނުމުން، ފުންމައިގެން ތެދުވިއެވެ. ޝާލިން އޮތީ ފޯނާއި ކުޅޭށެވެ.\n"ކަމަނާ މެރީކުރަންދެން އަޅުގަނޑު މިއައީ ހިދުމަތުގަ ހުންނަން..." ޝާލިން މަޖާ ރާގަކަށް ބުންޏެވެ.\n"ކުއްލިއަކަށް ކިހިނެއްވީ؟..." ބާލީހަކުން ޝާލިންގެ ގައިގައި ޖަހަމުން އިރަމް އަހައިލިއެވެ.\n"ކަމެއް ވެއްޖެތަ؟..." އިރަމްގެ އަތުން ބާލީސް އަތުލަމުން ޝާލިން ބުންޏެވެ.\n"އިއްޔެއާ ޖެހެންދެންވެސް ކައިވެންޏާ ދެކޮޅުހަދާފަ ކުއްލިއަކަށް ހިޔާލު ބަދަލުވީހެން ހީވީމަ..." އިރަމް ބާލީހުގައި އޮށޯވެލިއެވެ.\n"އިރޫ ބޭނުންވާ ކަމެއް ކުރަން އަހަރެން އެއްބާރުލުންނުދީ އެބައޮތްތަ؟..." އިރަމްގެ މޫނަށް ބަލައިލަމުން ޝާލިން ބުންޏެވެ. "ކޮންމެ ކަމަކާ ދެކޮޅުހެދިޔަސް، ފަހުގަޑީ އިރޫ ބޭނުންވާ ގޮތަކަށް ކަންތައް ކޮށްދެމެއްނު..."\n"މައި ވަން އެންޑް އޮންލީ ބެސްޓީ..." އިރަމް ޝާލިންގެ ގައިގައި ބައްދައިލިއެވެ.\n"ހޫމްމް... ދެން ހެވޭ ގޯނި ފުލަށް ނުލިޔަސް..." ޝާލިން އަވަހަށް ތެދުވިއެވެ. "އިރޫ މެރީކުރަންދެން އަހަރެން އިރޫ ބުނާ ކޮންމެ ކަމެއް ކޮށްދޭނަން... އެކަމަކު އޭގެ ކުރިން އަހަރެން ބުނާ ކަމެއް ކުރަންވާނެ..."\n"ކޮން ކަމެއް؟..." އިރަމް ޝައުޤުވެރިވެފައި އަހައިލިއެވެ.\n"އިރޫގެ ފޮއްޓަށް އެއްޗެހި އަޅާނީ އަހަރެން..." ޝާލިން ބުންޏެވެ.\n"ނޫން ނޫން..." އިރަމް ދެކޮޅު ހެދިއެވެ. "ތިއުޅެނީ ލަނޑެއް ދޭން..."\n"އޯކޭ އެހެންވިއްޔާ ޑީލް ކެންސަލް... ވިސްނާލާ ބާކީ އޮތް ސައުވީސް ގަޑިއިރުތެރޭ ނޯކަރެއްގެ އެހީ ކެންސަލްވީމަ ވާނެގޮތް..." ޝާލިން ވާހަކަ ދެއްކީ އިރަމްގެ ވިސްނުމާއި ކުޅެލެވޭނެހައި މައުސޫމުކޮށެވެ.\n"އޯކޭ އޯކޭ... އެއްބަސް... އެކަމް އަހަރެން ބުނާ ކޮންމެ ކަމެއް ކުރަންޖެހޭނެ..." އިރަމް އެދުނެވެ.\nޝާލިން ބޯ ޖަހައިލިއެވެ. އިރަމްއަށް ނޭނގޭނޭހެން ޝާލިން އޭނާގެ ފޯނު ނަގައި ކޮންމެވެސް މީހަކަށް މެސެޖެއް ފޮނުވައިލިއެވެ.\nއައު ދުވަހަކަށް އެރި އިރާއިއެކު އިރަމް އާއި ޝާލިން ތިބީ ފެރީ ގިމަތައިގައެވެ. ވިލިގިއްޔަށް ދަތުރުކުރަމުންދިޔަ ދޯނީގައި މީހުން މަދެވެ. އިރަމް އާއި ޝާލިން އެކި ސަކަރާތުގައި ތިބިއިރު، އެ ދެމީހުންގެ ހަރަކާތްތަކަށް ބަލަން އިން ޒުވާނާގެ ތުންފަތުގައި ވީ ލުއި ހިނިތުންވުމެކެވެ. އިރަމްމެން ފެރީއިން ފައިބައިގެން ހިނގަމުން ދިޔައިރު އެ ޒުވާނާވެސް އިރަމްމެންގެ ފަހަތުން ހިނގަމުން ދިޔައެވެ. ޒުވާނާގެ ފޯނު ރިންގްވާން ފެށުމުން، ވަކި ހިސާބަކުން މިސްރާބު ބަދަލުކޮށްލިއެވެ.\n"ލައްބަ ބައްޕާ... ގަޑިއަށް ދާނަން..." ޒުވާނާ ފޯނު ބޭއްވިއެވެ.\nއިރަމް އާއި ޝާލިންގެ މަޖާ ދުވަސް ޚަރާބުވީ ރަހުމާގެ ފޯނުކޯލުގެ ސަބަބުންނެވެ. ކައިވެނީގެ ދުވަހުގައި އިރަމް ރަށުން ބޭރަށް ދިޔަކަން އެނގުމުން ރަހުމާގެ ރުޅިގަނޑު ފަޅައިގެން ދިޔައެވެ. ވަގުތުން މާލެ އައުމަށް އެނގިއެވެ.\n"ވަރެއްގެ މީހެކޭ..." ފެރީގައި އިންއިރުވެސް ޝާލިން އިނީ ކުދި ކިޔާލަކިޔާލައެވެ. "މީހަކާ އިނަސް އިރޫއަށް ނޯންނާނެ ސަލާމަތެއް..."\nއިރަމްވެސް އިނީ ހިމޭންވެފައެވެ. ކައިވެނީގެ ކުރިން އުފާވެރި ވަގުތުކޮޅެއް ހޭދަކޮށްލުމަށް ކުރި ދަތުރުވެސް ހަރާބުވުމުންނެވެ. އިރަމް އޭނާގެ މަންމަގެ ގެއަށް ދިޔައީ ޝާލިން ގޮވައިގެންނެވެ. އިރަމް ދިޔައިރު، އެއްޗެހިތަކެއް އުފުލުމުގައި ރަހުމާ އަވަދިނެތި އުޅުނެވެ. ގޭތެރޭގައި ބޭނުންކުރާ ސާމާނުގެ އިތުރުން، ޓީވީ އާއި ކުދިކުދި ފަރުނީޗަރުފަދަ ތަކެތި އެތަނުގައި ހުއްޓެވެ. އިރަމް ފެނުމުން ރަހުމާ އެންގީ ކޮޓަރިއަށް ދިޔުމަށެވެ. އިރަމް ކޮޓަރިއަށް ވަންއިރު، އޭނާގެ ކޮއްކޮ އައިނީ ހުރީ ކައިވެނީގެ ހެދުމެއް ލައިގެންނެވެ. އިރަމް ފެނުމުން އަވަހަށް ބާލާފައި، ހެދުން އިރަމް އާއި ދިމާއަށް ދިއްކޮށްލިއެވެ.\n"ޅިޔަންބެ ހުރިހާ އެއްޗެއް ފޮނުވާފަ ހުރީ... ބަލާބަލަ.. މޭކަޕްސެޓްވެސް... ވަރަށް އަގުބޮޑު ބްރޭންޑެއް މީ... ޕާޓީ ނިމުނީމަ މި އެއްޗެހި އިނީއަށް ދޭނަންދޯ... ޕްލީޒް..." އައިނީ ހުރީ އެއްޗެހިތައް ފެނުމުން ދެލޯ ބޮޑުވެފައެވެ.\nއިރަމް ބޯޖަހައިލިއެވެ. ކޮއްކޮގެ އުފާވެރިކަމުން އިރަމްގެ ނުތަނަވަސްވެފައިވާ ހިތަށް ކޮންމެވެސް ވަރެއްގެ ލުއިކަމެއް ލިބުނެވެ. ޝާލިން އަންގާ ގޮތަކަށް އިރަމް ހުރިހާ ކަމެއް ކުރަމުން ދިޔައެވެ. ކައިވެނީގެ ވަގުތުގެ އެތައް ގަޑިއިރެއް ކުރިން ފެންވަރައިގެން ތައްޔާރުވާން ފެށިއެވެ. ބޭރުގައި އުޅެފައި އައިސް ދޮރު ހުޅުވައިލި އައިނީ، ދުވެލާފައި ކަހަލަ ގޮތަކަށް އިރަމްގެ ކައިރިއަށް ދިޔައެވެ.\n"ދޮންތާ... ރީފް ކަލެކްޝަން އައިއްސި..." އައިނީ ފުންމަފުންމާފައި ވާހަކަދެއްކިއެވެ. "އޯމައިގޯޑް އަދި އިނީއަށް އަލަށް އޭނަ މި ފެނުނީ..."\n"މިހާރު ފަރުތައްވެސް ދެފައި ދިގުވެގެން ތަންތަނަށް ދުވަން ފެށީތަ؟..." އިރަމް ސަމާސާކޮށްލިއެވެ. "ދުވަސްކޮޅަކުން މިތާ އުޅޭނީ ރީފް ފިޝް ކަންނޭނގެ..."\n"ދޮންތާ! ދެން... ރީފް ކަލެކްޝަންވެސް ނޭނގޭތަ؟..." އައިނީ އަހައިލީ އަކުރުތަކަށް ދަމައިލަމުންނެވެ. "ރާއްޖޭގެ އެންމެ މަޝްހޫރު މޭކަޕް އާޓިސްޓްގެ ކޮމްޕެނީއޭ އެއީ... ރިފޫ އޭނައަށް ކިޔާނީ..."\n"ކީއްކުރަން އޭނަ އައީ؟..." ވާންއުޅޭގޮތް އެނގުމުން އިރަމް ހާސްވެފައި އަހައިލިއެވެ.\nއެ ކައިވެނިން އިރަމްގެ ހިތަށް އުފާވެރިކަމެއް ނުލިބޭއިރު، ބޭރުފުށުގެ ރީތިކަމަކަށް އިސްކަމެއްދިނުމުގެ މާނައެއް އޭނާއަކަށް ނުވިސްނުނެވެ.\n"ދޮންތަގެ މޭކަޕްކުރާކަށްނު..." އައިނީ ދެފަރާތަށް ބޯ ހޫރައިލިއެވެ. "އުފާވެބަލަ... މާގިނަ މީހުންނަށް ލިބޭނެ ފުރުސަތެއް ނޫނޭ މީ..."\n"ދޮންތަ ބޭނުމެއް ނޫން މޭކަޕް..." އިރަމްގެ ޖުމްލަ ފުރިހަމަނުވަނީސް އައިނީ ނުކުތެވެ. ކުޑައިރުކޮޅެއްފަހުން އޭނާ އައީ އަންހެނަކު ގޮވައިގެންނެވެ.\nއިރަމް ތައްޔާރުވެލައިގެން ޝާލިން އާއިއެކު ބްލޫ ލައިޓް ގެއިން ނުކުތެވެ. ހުއްޓުމެއްނެތި އިވެމުންދިޔަ ޝާލިންގެ ތައުރީފުގެ ބަސްތަކުން އޭނާ އުފަލެއް ނުވިއެވެ. އިރަމްގެ އިންތިޒާރުގައި އިކްރާމްގެ އިތުރުން އޭނާގެ އަންހެނުންނާއި ރިޝްވާން، ބޭރުގައި މަޑުކޮށްލައިގެން ތިއްބެވެ. އެންމެންގެ މޫނުމަތިންވެސް ފެންނަމުން ދިޔައީ ހިނިތުންވުމެވެ. އިރަމް އާއި ޝާލިން ފިޔަވައެވެ. ރިޝްވާންއަށް އިރަމްގެ ހިތް ފެނުނު ކަހަލައެވެ. އިރަމްގެ ކައިރިއަށް ޖެހިލާފައި ސުވާލުތައް ކުރަން ފެށިއެވެ.\n"މަންމަ މަޖުބޫރުކުރީތަ؟..." ރިޝްވާން އަހައިލިއެވެ.\nއިރަމް ބޯ ހޫރައިލިއެވެ.\n"ޔަގީން؟..." ރިޝްވާން އަނެއްކާވެސް ސުވާލުކުރިއެވެ.\n"ކީއްކުރަން ދޮގު ހަދަންވީ؟..." ހިތާމަތައް ފޮރުވަން މަސައްކަތް ކުރަމުން އިރަމް ގަދަކަމުން ހިނިތުންވެލިއެވެ.\nރިޝްވާނަށް އިތުރު އެއްޗެއް ބުނާނެ ފުރުސަތެއް ނުލިބުނެވެ. ކާރާއި ހަމައަށް ދެވުމުން އޭނާ އިރަމްއަށް ކާރުގެ ދޮރު ހުޅުވާލަދިނެވެ.


އެމެރިކާ އަށް ބޭނުންވަނީ ރައްޔިތުން އެއްބައިވަންތަ ކުރެވޭނެ ލީޑަރުން – ބަރަކް އޮބާމާ – Dhen.mv\nއެމެރިކާ އަށް ބޭނުންވަނީ ރައްޔިތުން އެއްބައިވަންތަ ކުރެވޭނެ ލީޑަރުން – ބަރަކް އޮބާމާ\nApril 26, 2020 - 7:31 pm\nއެމެރިކާއަށް ބޭނުންވަނީ އެމެރިކާގެ ރައްޔިތުން އެއްބައިވަންތަކޮށް، ކޮރޯނާވައިރަސް ފަދަ ބޮޑެތި ބަލިމަޑުކަމުން އެކުގައި މަސައްކަތްކޮށްގެން އަރައިގަތުމުގައި މަގު ދައްކާނޭ ލީޑަރުން ކަމަށް، އެމެރިކާގެ ކުރީގެ ރައީސް ބަރަކް އޮބާމާ ވިދާޅުވެއްޖެއެވެ.\nއޮބާމާ މިހެން ވިދާޅުވީ ކޮވިޑް-19 އާއި ހަނގުރާމަ ކުރުމުގައި އެމެރިކާ ނާކާމިޔާބު ވެއްޖެކަމަށް ގިނަ ބަޔަކު ގަބޫލުކުރާ ދަނޑިވަޅެއްގައެވެ. އަދި އެމެރިކާ މިއަދު އޮތް ހާލަތަށް ޒިންމާވާންޖެހޭ ހަމައެކަނި ފަރާތަކީ މިހާރުގެ ރައީސް ޑޮނަލްޑް ޓްރަމްޕް ކަމަށް ގިނަ މީޑިޔާ ތަކަކުން ބުނަމުންދާ ވަގުތެއްގައެވެ.\nއޮބާމާގެ މި ވާހަކަ އަށް ޓްރަމްޕްގެ ފަރާތުން އަދި އެއްވެސް ރައްދެއް ނުލިބެއެވެ. ނަމަވެސް އެންމެނަށް ވެސް ދޭހަވާ ފަދައިން މިއީ ކޮވިޑް-19 ގެ ކަންކަމުގައި ޓްރަމްޕް ފެއިލް ވެއްޖެކަން އެންގުމަށް ނުސީދާކޮށް އޮބާމާ އެއްލި ބަހެކެވެ. ދުނިޔޭގެ އެންމެ ބާރުގަދަ ގައުމުގެ ގޮތުގައި ވަކާލާތު ކުރަމުން އައި އެމެރިކާ އަކީ އެންމެ ބޮޑަށް މި ވައިރަސް ފެތުރު އަދި އެއްގައުމަކުން އެންމެ ގިނަ މީހުން މަރުވި ގައުމަށް ވީހިނދު އެގައުމުގެ ގިނަ ބަޔަކު ދެކެމުން ދަނީ ވެސް އޮބާމާ ވިދާޅުވި ފަދައިން ޓްރަމްޕް ފެއިލްވެފައިވާ ކަމަށެވެ.\nސިޔާސަތުތައް ރާވަން އެންމެ މޮޅުކަމަށް ދެކޭ މީހުނާއި ފުރިހަމަ ސިއްހީފަރުވާދޭ ނިޒާމް އަކާއި ވަސީލަތްތައް ހުއްޓާ މި ހިސާބަށް ކަންތައް ދިއުން އެއީ ގިނަ ބައެއްގެ ހިތުގައި ސުވާލު އުފެދުނު ކަމެކެވެ. މި ހުރިހާ ސުވާލެއްގެ ޖަވާބަކީ ވެސް ޚުދު ޑޮނަލްޑް ޓްރަމްޕްގެ ގޮތްދޫނުކުރުމާއި ބޯހަރު ކަމެވެ.\nކޮރޯނާވައިރަސް ޗައިނާގައި އެންމެ ފުރަތަމަ ފެތުރެންފެށި ދުވަސްވަރު "ކޮރޯނާވައިރަސް" ނުވަތަ" ކޮވިޑް-19" މިއިން ބަހެއް ޓްރަމްޕް ބޭނުންވެސް ނުކުރެއެވެ. މުޅިންވެސް ކިޔާފައިވަނީ "ޗައިނީޒް ވައިރަސް" އެވެ. އެހާވަރަށް ޗައިނާއަށް ނަފްރަތު ފާޅުކުރިއެވެ.\nމިއަދު އެބަލީގައި އެންމެ ގިނަ ބަޔަކު މަރުވެގެން އެދަނީ އެމެރިކާ އިންނެވެ.\nޓްރަމްޕް އަކީ ރީތިބަހުން މުޢާމަލާތު ކުރަން ނޭނގޭ ލީޑަރެކެވެ. މީގެ އެންމެ ފުރިހަމަ އެއް ހެއްކަކީ، އިންޑިޔާއިން ބޭސް އެކްސްޕޯޓްކުރުން މެދުކަނޑާލާފައިވަނިކޮށް، ހައިޑްރޮކްސިކްލޮރޮކުއިން ބޭނުން ވެގެން އިންޑިޔާއަށް ދިން އިންޒާރެވެ. ރީތިކޮށް ކަންކަމު އެދުމުގެ އާދައެއް ޓްރަމްޕްގެ ނެތެވެ. ޞިއްޙީ ތަޖުރިބާކާރުންގެ ބަހަށް އިންކާރުކޮށް އަމިއްލަގޮތް ކުރިއަށް ނެރުމަކީ، ޓްރަމްޕް އާދައެކެވެ. އެގޮތުން އެމެރިކާގައި ކޮވިޑް-19 އަށް ޓެސްޓް ކުރާ އަދަދު އިތުރު ކުރަން ޖެހޭކަމަށް ޑރ. އެންތޮނީ ފައުޗީ ބުނުމުން އެކަމަށް އިދިކޮޅުހެދިއެވެ.\nމި ހާލަތުގައި ކޮންމެ މީހެއްގެ ބަހަކަށްވެސް ވާނީ މި ފަދަ ހާލަތްތަކުގައި އެކުގައި މަސައްކަތް ކުރެވޭނެ ލީޑަރަކު އެމެރިކާއަށް ބޭނުންވާ ކަމަށެވެ.


އަހްމަދު އާޒިފް 20 Jul 2010, 09:54\nރައްޔިތުންގެ މަޖިލީހުގެ ތުޅާދޫ ދާއިރާގެ މެންބަރު ނާޒިމް ރަޝާދު ރޭ އެމްޑީޕީ އަށް ސޮއިކުރައްވައިފި އެވެ.\nއެމްޑީޕީގެ ސެކްރެޓަރީ ޖެނެރަލް ހަސަން ޝާހު ވިދާޅުވީ ނާޒިމް ރަޝާދު ސޮއި ކުރެއްވުމާ ގުޅިގެން އެމްޑީޕީގެ ޕާލިމަންޓްރީ ގްރޫޕްގެ މަސައްކަތުގައި ނާޒިމް ބައިވެރިވެވަޑައިގެންނަވާނެ ކަމަށެވެ. އަދި އެމްޑީޕީ އަށް ނާޒިމް ރަޝާދު ސޮއިކުރެއްވީ އެމްޑީޕީގެ އެދުމުގެ މަތިން ތޯ ނުވަތަ އަމިއްލައަށް ގުޅިވަޑައިގަތީ ތޯ ދެންނެވުމުން ޝާހު ވިދާޅުވީ އެސުވާލު ނާޒިމް އާ ކުރެއްވުމަށެވެ. ޝާހު އިތުރަށް ވިދާޅުވީ އެޕާޓީން އަބަދުވެސް މެމްބަރުން އިތުރުކުރުމަށް މަސައްކަތް ކުރަމުން އަންނަ ކަމަށެވެ.\nމިކަމާ ގުޅިގެން ނާޒިމް އަށް ގުޅާލުމުން ފޯނު ބިޒީ ކޮށްލެއްވުމުން ނާޒިމްގެ ބަހެއް ވަނީ ލިބޭ ގޮތް ނުވެފަ އެވެ.\nނާޒިމް އެމްޑީޕީ އަށް ސޮއިކުރެއްވުމާ ގުޅިގެން އެމްޑީޕީގެ ޗެއަރޕާސަން މާރިޔާ އަހުމަދު ދީދީ ވިދާޅުވެފައިވަނީ ތުޅާދޫ އަކީ އެމްޑީޕީއާ ވަރަށް ގާތްގުޅުމެއް އޮންނަ ރަށެއް ކަމަށާއި، އެހެންކަމުން އެރަށުގެ ރައްޔިތުންގެ ފިކުރާ އެއްގޮތަށް ނާޒިމް ރަޝާދު އެނިންމެވި ނިންމެވުމަށް އެމްޑީޕީގެ އެންމެހާ މެންބަރުންގެ ނަމުގައި ވަރަށް ބޮޑަށް މަރުހަބާ ވިދާޅުވާ ކަމަށެވެ.\nނާޒިމް ރަޝާދަކީ މީގެ ކުރިންވެސް އެމްޑީޕީއާއެކު ވަރަށް ގާތުން މަސައްކަތް ކުރައްވަމުން ގެންދެވި ބޭފުޅެއް ކަމަށް ވެސް އެމްޑީޕީން ވަނީ ބުނެފަ އެވެ.\nމީގެ އިތުރުން އެމްޑީޕީއަކީ މިހާރު އެންމެ މެމްބަރުން ގިނަ ޕާޓީ ކަމަށް އިލެކްޝަންސް ކޮމިޝަނުން ވަނީ ބުނެފަ އެވެ.\nއިލެކްޝަންސް ކޮމިޝަންގެ ތަފާސް ހިސާބުތަކަށް ބަލާއިރު ދެވަނައިގައި އުޅޭ ޑިއާރުޕީއަށް ވުރެ 113 މެންބަރުން މިވަގުތު އެމްޑީޕީގައި ގިނަ އެވެ. އެމްޑީޕީގެ ޖުމަލް މެންބަރުންގެ އަދަދު ތިރީސް ހަތް ހާސް ނުވަސަތޭކަ ފަންސަވީހުގައި އުޅޭއިރު، ޑީއާރުޕީގެ މެންބަރުންގެ އަދަދަކީ ތިރީސް ހަތް ހާސް އަށް ސަތޭކަ ބާރަ އެވެ.\nހުސައިން މަނިކު ދޮންމަނިކު ވެސް ޖޭޕީއާ ގުޅިވަޑައިގެންފި\n12 މެންބަރުންގެ މުސާރަ ގަނޑުކޮށް ޖަމާކޮށްދީފި\nބާރަ މެމްބަރުންނާ އެކު މަޖިލީހުގެ ޖަލްސާއެއް ބާއްވައިފި


MRM registry kohdheyn ninmaifi\nއެމްއާރުއެމް އުފައްދަން ބޭއްވި ޖަލްސާގައި ރައީސް މައުމޫން. އެމްއާރުއެމް ސިޔާސީ ޕާޓީއެއްގެ ގޮތުގައި ރަޖިސްޓްރީކޮށްދޭން އީސީން ވަނީ ނިންމާފައި. -- އަވަސް ފޮޓޯ: ސަލްވީން އަބްދުލް ހަމީދު\nކުރީގެ ރައީސް މައުމޫން އަބްދުލްގައްޔޫމްގެ ސިޔާސީ ޕާޓީ، މޯލްޑިވްސް ރިޕޯމް މޫވްމަންޓް (އެމްއާރުއެމް) ސިޔާސީ ޕާޓީއެއްގެ ގޮތުގައި ރަޖިސްޓްރީކޮށްދޭން ނިންމާފައިވާކަމަށް އިލެކްޝަންސް ކޮމިޝަން (އީސީ) އިން މިއަދު ބުނެފި އެވެ.\nއެމްއާރުއެމް އުފައްދަން ބާއްވަން ޖެހޭ ޖަލްސާ، މި މަހުގެ އަށް ވަނަ ދުވަހު މާލޭގައި ވަނީ ބާއްވައިފަ އެވެ. އެމްއާރުއެމްއިން ޖަލްސާ ބޭއްވީ ގާނޫނީ އަދަދު ހަމަނުކޮށް ކަމަށް ތުހުމަތުކުރި ނަމަވެސް، އީސީން ވަނީ އެ ވާހަކަތައް ދޮގުކޮށްފަ އެވެ.\nއީސީން މިއަދު ކުރި ޓްވީޓެއްގައި ބުނީ އެމްއާރުއެމް ސިޔާސީ ޕާޓީއެއްގެ ގޮތުގައި ރަޖިސްޓްރީކޮށްދޭން ނިންމާފައިވާކަމަށާއި، ރަޖިސްޓްރީ ކޮށްދިން ކަމުގެ ސެޓްފިކެޓް ހަވާލުކުރުން އަންނަ ހޯމަ ދުވަހަށް ހަމަޖައްސާފައިވާ ކަމަށެވެ.\nއެރޭ ބޭއްވި ޖަލްސާގައި އެމްއާރުއެމް ގެ ވަގުތީ ރައީސް އަކަށް ރައީސް މައުމޫން ވަނީ އިންތިހާބު ކޮށްފަ އެވެ.\nއޭގެ އިތުރުން، އެމްއާރުއެމް އުފެއްދުމުގެ ގޮތުން އެ ޕާޓީ ހިންގާނެ ވަގުތީ ލީޑާޝިޕް އިންތިހާބުކޮށް، ޕާޓީ ހިންގާނެ އަސާސީ ގަވާއިދު ވަނީ ފާސްކޮށްފަ އެވެ. އަދި ޕާޓީގެ ދިވެހި ނަމެއްގެ ގޮތުގައި "ދިވެހިންގެ އިސްލާހީ ހަރަކާތް" ކިޔަން ވަނީ ފާސްކޮށްފަ އެވެ.


އެމްއެންޑީއެފް މާލެ އޭރިއާއިން ވ. ކެޔޮދޫގައި ހިންގި ކޮމިއުނިޓީ އެންހާންސްމެންޓް ޕްރޮގްރާމް ނިންމުމުގެ ރަސްމިއްޔާތު ބާއްވައިފި\n01 މާރޗް 2019 23:41\nއެމްއެންޑީއެފް މާލެ އޭރިއާއިން ވ. ކެޔޮދޫގައި 2019 ޖެނުވަރީ 29 ވަނަ ދުވަހުން 2019 ފެބުރުވަރީ 28 ވަނަ ދުވަހުގެ ނިޔަލަށް ހިންގި ކޮމިއުނިޓީ އެންހާންސްމެންޓް ޕްރޮގްރާމް ނިންމުމުގެ ރަސްމިއްޔާތު މިއަދު ވ. ކެޔޮދޫގައި ބާއްވައިފިއެވެ.\nމި ރަސްމިއްޔާތު ޝަރަފުވެރިކޮށްދެއްވައި "މޫދު ކަސްރަތުން ދުޅަހެޔޮކަން" ޕްރޮގްރާމްގެ ބައިވެރިންނަށް ހަނދާނީ ލިޔުން ހަވާލުކޮށްދެއްވުމުގެ އިތުރުން ވަނަވަނަޔަށް ދިޔަ ފަރާތްތަކަށް އިނާމް އަދި ހަނދާނީ ލިޔުން ހަވާލުކޮށްދެއްވީ ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލެވެ.\nމި ރަސްމިއްޔާތުގައި ޗީފް އޮފް ޑިފެންސް ފޯސް ވަނީ ވ. ކެޔޮދޫ ކޮމިއުނިޓީ އެންހާންސްމެންޓް ޕްރޮގްރާމްގައި ބައިވެރިވި ފަރާތްތަކާ މުހާތަބުކުރައްވާ ވާހަކަފުޅުދައްކަވާފައެވެ.\nވ.ކެޔޮދޫގައި އެމްއެންޑީއެފް މާލެ އޭރިއާއިން ހިންގި މި ޕްރޮގްރާމަކީ މައިގަނޑު ހަތަރު ކަމެއްގެ މައްޗަށް ހިންގިފައިވާ ޕްރޮގްރާމެކެވެ. މިގޮތުން ފުރަތަމަ ހިންގާފައިވަނީ ވ.ކެޔޮދޫ ސްކޫލް ކުދިންނަށް އަމާޒުކޮށްގެން ސްކޫލް ކުދިން ފަތަން ދަސްކޮށްދިނުމަށް ކަނޑައެޅިފައިވާ މިންގަނޑަށް ފަތަން ދަސްކޮށްދިނުމުގެ ޕްރޮގްރާމެކެވެ. މި ޕްރޮގްރާމް ހިންގާފައިވަނީ3ހަފްތާގެ މުއްދަތަށެވެ. މިއަދުގެ ރަސްމިއްޔާތުގައި މި ޕްރޮގްރާމްގައި ބައިވެރިވި ސްކޫލް ދަރިވަރުންނަށް ހަނދާނީ ލިޔުން ހަވާލުކޮށްދެއްވާފައިވަނީ މާލެ އޭރިއާ ކޮމާންޑަރ ކާނަލް ޢަބްދުއްރަޢޫފެވެ.\nމީގެ އިތުރުން އެމްއެންޑީއެފް މާލެ އޭރިއާ ކޮމާންޑަރ ވަނީ ކޮމިއުނިޓީ އެންހޭންސްމެންޓް ޕްރޮގްރާމް ހިންގުމުގައި ހަރަކާތްތެރިވި މުދައްރިބުންނަށް ހަނދާނީ ލިޔުން ދެއްވާފައެވެ. މި ރަސްމިއްޔާތުގައި މާލެ އޭރިއާ ކޮމާންޑަރ މި ޕްރޮގްރާމްގެ ބައިވެރިންނާ މުހާތަބުކުރައްވާ ވާހަކަފުޅުދައްކަވާފައިވެއެވެ.\nދެވަނައަށް ހިންގާފައިވަނީ "މޫދު ކަސްރަތުން ދުޅަހެޔޮކަން" މި ނަމުގައި4ހަފްތާއަށް ކުރިއަށްގެންދެވުނު ޕްރޮގްރާމެކެވެ.\nތިން ވަނައަށް ހިންގާފައިވަނީ ސްކޫލް ޓީޗަރުންނަށާއި ގްރޭޑް 8 ން މަތީގެ ދަރިވަރުންނަށް އަމާޒުކޮށްގެން ފަސްޓްއެއިޑް އެވެއަރނެސް ސެޝަނެކެވެ. މި ސެޝަނަކީ 1 ދުވަހަށް ހިންގުނު ސެޝަނެކެވެ.\nއަދި ހަތަރުވަނައަށް ހިންގާފައިވަނީ ސީޕީއާރު އޭއީޑީ ރިފްރެޝަރ ކްލާހެކެވެ. މި ޕްރޮގްރާމް ފުރިހަމަކޮށްފައިވަނީ ރަށުގެ7ފަރާތަކުންނެވެ. މި ރަސްމިއްޔާތުގައި މި ފަރާތްތަކަށް ކާރޑް ހަވާލުކޮށްދެއްވީ އެމްއެންޑީއެފް ސެނަހިޔަ މިލިޓަރީ ހޮސްޕިޓަލްގެ ކޮމާންޑިންގ އޮފިސަރ ކާނަލް ޑރ. ޢަލީ ޝާހިދު މުޙައްމަދެވެ.\nވ.ކެޔޮދޫގައި ބޭއްވި ކޮމިއުނިޓީ އެންހޭންސް މަންޓް ޕްރޮގްރާމް ނިންމުމުގެ ގޮތުން ބޭއްވި ރަސްމިއްޔާތުގައި ޗީފް އޮފް ޑިފެންސް ފޯސްގެ އިތުރުން އެމްއެންޑީއެފް މާލެ އޭރިއާގެ ކޮމާންޑަރ ކާނަލް ޢަބްދުއްރަޢޫފް އާ އެމްއެންޑީއެފް ސެނަހިޔަ ހޮސްޕިޓަލްގެ ކޮމާންޑިން އޮފިސަރ ކާނަލް ޑރ. ޢަލީ ޝާހިދުގެ އިތުރުން އެމްއެންޑީއެފް މާލެ އޭރިއާގެ ބައެއް އޮފިސަރުން ވަނީ ބައިވެރިވެވަޑައިގެންފައެވެ. މީގެ އިތުރުން މި ޕްރޮގްރާމްގައި ބައިވެރިވެފައިވާ ސްކޫލް ކުދިންނާ ޓީޗަރުން އަދި ވ. ކެޔޮދޫގެ ބައެއް ފަރާތްތަކުން ވަނީ ބައިވެރިވެފައެވެ.


ޔޫރޯ 2020 : ސްލޮވޭކިޔާއިން އެޓީމުގެ ފުރަތަމަ މެޗް ކާމިޔާބުކޮށްފި - Voice of Meedhoo Voice of Meedhoo\nޔޫރޯ 2020 : ސްލޮވޭކިޔާއިން އެޓީމުގެ ...\nޔޫރޯ 2020 ފުޓްބޯޅަ މުބާރާތުގައި ސްލޮވާކިއާ ކުޅުނު ފުރަތަމަމެޗް އެޓީމުން ކާމިޔާބުކޮށްފިއެވެ.\nމި މެޗު ސްލޮވާކިއާ އިން ކާމިޔާބުކުރީ ޕޮލެންޑާ ވާދަކޮށް ދެލަނޑު 1 ލަނޑުންނެވެ. މިއީ ޔޫރޯ ފުޓްބޯޅަ މުބާރާތުގެ ތާރީހުގައި ސްލޮވާކިއާ ކުޅުނު ފުރަތަމަ މެޗުން އެޓީމަށް މޮޅެއް ހޯދުނު ފުރަތަމަ ފަހަރެއެވެ.\nމިދެ ޓީމު މިމެޗަށް ނުކުތް އިރު މެޗުގެ ފޭވަރިޓެއްގެ ގޮތުގައި ބެލެވިފައި އޮތީ ޕޮލެންޑެވެ. ސަބަބަކީ ދުނިޔޭގެ އެންމެ މޮޅު ކުޅުންތެރިޔާގެ އެވޯޑް މިދިޔަ އަހަރު ހޯދި ރޮބަޓް ލެވެންޑޮސްކީ އެ ޓީމުގައި ހުރުމުންނެވެ\nރޭ ކުޅެވުނު މިމެޗްގައި ފުރަތަމަ ލަނޑު ޖަހާ ކުރިހޯދީ ސްލޮވޭކިޔާއެވެ. މެޗްގެ 18 ވަނަ މިނިޓްގައި ސްލޮވޭކިޔާއިން ކާމިޔާބުކުރި މިލަނޑު ކާމިޔާބުކޮށްދި ރޮބަޓް މަކްއެވެ. މަކްގެ މިލަނޑަކީ ޕޮލެންޑްގެ ދެ ކުޅުންތެރިން ކައިިރިން ބީޓު ކުރުމަށްފަހު އޭރިޔާ ތެރެއަށް ވެދެ ފޮނުވާލި ބޯޅަ ގޯލް ދަނޑީގައި ޖެހިފައި ގޮސް ގޯލްކީޕަރުގައި ޖެހި ގޯލްތެރެއަށް ވަދެގެން ކާމިޔާބުކުރެވުނު ލަނޑެކެވެ. މި ލަނޑަކީ ބައިކޮޅަށް ވަން ލަނޑެއްކަމަށް ޔޫއޭފާއިންވަނީ ނިންމާފައެވެ. އެހެންކަމުން މި ލަނޑު ވެގެންގޮސްފައިވަނީ ޔޫރޯގެ ތާރީހުގައި ކީޕަރެއް އަތުން ބައިކޮޅަށް ލަނޑެއް ވަން ފުރަތަމަ ލަނޑަށެވެ.\nމިމެޗްގެ ފުރަތަމަ ހާފް ނިމިގެންގޮސްފައިވަނީ 1-0 ގެ ނަތީޖާއިން ސްލޮވޭކިޔާ ކުރީގައި އޮވެގެންނެވެ.\nއެހެންނަމަވެސް މެޗުގެ ދެވަނަ ހާފްގެ ކުޅުން ފަށައިގެން މިނެޓެއް ނުވަނީސް ޕޮލެންޑުން ވަނީ ލަނޑެއް ޖަހާ މެޗުގެ ނަތީޖާ ހަމަހަމަކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ، ކާލް ލިނޭޓޭއެވެ. ޕޮލެންޑުން ލަނޑެއް ޖަހާ މެޗްގެ ނަތީޖާ ހަމަހަމަކޮށްފައިވަނިކޮށް މެޗްގެ 62 ވަނަ މިނިޓްގައި އެޓީމްގެ ކްރިކޯވިއަކް އަށް ރެފްރީވަނީ ރަތްކާޑު ދައްކާ ދަނޑުން ފޮނުވާލާފައެވެ.\nކްރިކޯވިއަކް ރަތްކާޑު ދައްކާ ދަނޑުން ފޮނުވާލިތާ7މިނިޓްފަހުން މެޗްގެ 63 ވަނަ މިނެޓުގައި ސްލޮވާކިއާގެ ދެވަނަ ލަނޑު ޖަހާ މެޗްގެ ނަތީޖާ 2-1 އަށް އެޓީމުންވަނީ ބަދަލުކޮށްފައެވެ. މިލަނަޑު އެޓީމަށް ކާމިޔާބުކޮށްދިނީ އިންޓަ މިލާންގެ ޑިފެންޑަރު މިލާން ސްކްރިނިއާ އެވެ.\nއެއްކުޅުންތެރިއަކު މަދުން ކުޅެން ޖެހުނަމަވެސް ޕޮލެންޑުން ވަނީ ނަތީޖާ ހަމަހަމަކުރުމަށް ސްލޮވާކިއާގެ ގޯލަށް ނުރައްކާތެރި ހަމަލާތަކެއް ފޮނުވާލާފައެވެ. އެހެންނަމަވެސް މެޗް ނިމިގެން ދިޔައީ 2-1 ގެ ނަތީޖާއަކުން ސްލޮވޭކިޔާ މެޗް ކާމިޔާބުކޮށްގެންނެވެ.


Rashu fenvarugai masveringe dhuvas Villufushi gai faahagkohffi - One Online\nވިލުފުށީގައި މަސްވެރިންގެ ދުވަސް ފާހަގަކުރުމަށް ބޭއްވި ރަސްމިއްޔާތުގެ ތެރެއިން-- ފޮޓޯ: ފޭސް\nވިލުފުށީގައި ރަށުފެންވަރުގައި މަސްވެރިންގެ ދުވަސް ފާހަގަކޮށްފި\nމަސްވެރިންގެ ދުވަސް ރަށުފެންވަރުގައި ތ. ވިލުފުށީގައި ފާހަގަކޮށްފިއެވެ.\nވިލުފުށީގައި މަސްވެރިންގެ ދުވަސް ފާހަގަކޮށްފައިވަނީ ފައުންޑޭޝަން ފޯ އެކްޓިވް ކޮމިޔުނިޓީ އެމްޕަވާމަންޓް (ފޭސް)ގެ ފަރާތުންނެވެ.\nއެ ޖަމިއްޔާއިން އިއްޔެ ވަނީ އެރަށުގައި އުޅޭ މަސްވެރިންނަށް ހާއްސަކޮށްގެން މަސް ރޭހެއް ބާއްވައިފައެވެ. އެގޮތުން އެކިއެކި ޓީމްތަކަށް ބަހާލައިގެން ކުރިއަށް ގެންދިޔަ އެ މަސްރޭހުގައި އެންމެ ގިނައިން މަސް ބޭނި ތިން ޓީމު ހޮވައި، އެންމެ ބަރުމަސް ބޭނި މަސްވެރިޔާ ހޮވާފައިވެއެވެ.\nވިލުފުށީގައި މަސްވެރިންގެ ދުވަސް ފާހަގަކުރުމަށް ބޭއްވި މަސް ރޭހުގެ ތެރެއިން-- ފޮޓޯ: ފޭސް\nމަސްރޭހުގެ ވަނަވަނައަށް ދިޔަ ފަރާތްތަކަށް އިނާމު ހަވާލު ކުރީ މަސްވެރި އާއިލާތަކަށް ހާއްސަކޮށްގެން ރޭ ވިލުފުށީގައި ބޭއްވި ހަފްލާގައެވެ. އެގޮތުން މަސްރޭހުގެ އެއްވަނަ ޓީމަކަށް ހޮވުނީ "ޓީމް ލޯޑަސް"އެވެ. ދެވަނަ "ޓީމް ޕޮލިސް"އަށް ލިބުނުއިރު ތިން ވަނަ ހޯދީ "ޓީމް ހުސްއަތާ" އިންނެވެ.\nއެ ރަސްމިއްޔާތުގައި ވަނީ ވިލުފުށީގައި ކަޅުބިލަމަހުގެ މަސްވެރިކަން ކުރާ މަސްވެރިންނާއި ކެޔޮޅުންނާއި އޮޑިވެރިންނަށް ހިތްވަރުދީ، ކަޅުބިލަމަހުގެ މަސްވެރިކަން ކުރާ ދޯނިތަކަށް ހަނދާނީ ފިލާ ހަވާލުކޮށްފައެވެ.\nފޭސް ޖަމިއްޔާގެ ފަރާތުން ވަނީ މަސްވެރިންގެ ދުވަހުގެ މުނާސަބާގައި މިމަހުގެ 15 ވަނަ ދުވަހު އެރަށުގައި "މަސްވެރިންގެ ވިލާ ފުޓްބޯޅަ މުބާރާތް"ގެ ނަމުގައި އެރަށުގެ ހަތަރު ވިލާއަށް ހުޅުވާލައިގެން ފުޓްބޯޅަ މުބާރާތެއް ކުރިއަށް ގެންދަން ނިންމައިފައެވެ. ރޭގެ ރަސްމިއްޔާތުގައި ވަނީ އެ މުބާރާތުގެ ތީމް ލަވަ އިފްތިތާހުކޮށްފައެވެ.\nވިލުފުށީގެ އިތުރުން ރާއްޖޭގެ އެކި ރަށްރަށުގައި އިއްޔެ ވަނީ މަސްވެރިންގެ ދުވަސް ކުލަގަދަ ގޮތެއްގައި ފާހަގަކޮށްފައެވެ.\nގުޅޭ ޓެގު މަސްވެރީންގެ ދުވަސް ތ. ވިލުފުށި\nފޮޓޯ: މަސްވެރީންގެ ދުވަހުގެ ހަރަކާތްތައް ރައީސް ސޯލިހު ބައްލަވައިލެއްވުން\n41 ވަނަ މަސްވެރިންގެ ދުވަހުގެ ރަސްމީ ޖަލްސާ\nރާއްޖޭގެ ސަރަހައްދު ބެލެހެއްޓޭނެ ވަރުގެ މަދަދެއް ލިބުމަކީ ކުށްވެރިންނަށް ކެތްވާވަރުގެ ކަމެއް ނޫން: ރައީސް\nއަންނަ އަހަރުގެ ފުރަތަމަ ތިން މަސްދުވަހުގެ ތެރޭގައި މަހުގެ އަގު މަތިވާން ފަށާނެ: ރައީސް


Made In Nature: Hanganduge Kula Alikoh, Lakunuthahvves Filuvaadhey! - Vaguthu\nހަންގަނޑުގެ ޗާލުކަމާ އެއްވަރަށް، ހަންގަނޑު ދުޅަހެޔޮވެ ރައްކާތެރިވުމަކީ ޒީނަތްތެރިވާން އެދޭ ކޮންމެ މީހެއްމެ ހާސިލްކުރަން ބޭނުންވާ ކަމެކެވެ. މިއީ ހަންގަނޑުގެ ރީތިކަމާއި އުޖާލާކަން ދެމެހެއްޓުމަށް އެދޭ ނަމަ ކޮންމެހެން ސަމާލުކަންދޭން ޖެހޭ ކަމެއްވެސް މެއެވެ. އެހެންކަމުން ރީތި ހަންގަނޑެއްގެ ވެރިޔަކަށް ވުމަށްޓަކައި ހަންގަނޑަށް ދާއިމީ ގެއްލުން ލިބިދާނެ އެންމެހާ ކަންކަމުން ދުރުހެލިވާން ޖެހެއެވެ.\nހަންގަނޑަށް ގެއްލުން ލިބި ނުރަނގަޅު އަސަރު ކުރާ ފަހުން އަލުން އަނބުރާ ޒުވާން ރީތި ހަންގަނޑެއް ލިބިގަތުމަކީ ފަސޭހަ ކަމަކަށް ނުވެއެވެ. އެހެންކަމުން ޒުވާންކަން ގެއްލި ދިއުމުގެ ކުރިން މިކަމާ މެދު ފަރުވާތެރިވާން ޖެހެއެވެ.\nރާއްޖޭގައި ފުޅާ ދާއިރާއެއްގައި އޮންލައިން ވިޔަފާރި ކުރާ އަދި ދިވެހިންގެ މެދުގައި މަގުބޫލު، ދުނިޔޭގައި ވެސް މަޝްހޫރު ގިނަ ބްރޭންޑުތައް ރާއްޖެއަށް އެތެރެކޮށް ވިއްކަމުންދާ "ލިބޭ އޮންލައިން" އިން މި ވަނީ އިސްވެ ފާހަގަކުރެވުނު މައްސަލައިގެ ހައްލު ހޯދައިދީފައެވެ. އެ ވިޔަފާރިން މިހާރު ވިއްކަމުންދާ މަޝްހޫރު "މޭޑް އިން ނޭޗާ" ބްރޭންޑުގެ ޝަވާ ކްރީމް އާއި މި ބްރޭންޑުގެ ބޮޑީ ލޯޝަނަކީ ހަންގަނޑުގެ ރީތިކަން ދެމެހެއްޓުމަށް ޚާއްސަ އުފެއްދުމެކެވެ.\nމި ދެ އުފެއްދުމަކީ ހަންގަނޑު ދުޅަހެޔޮކޮށްދީ ޒުވާންކަން އިތުރުކޮށްދިނުމުގެ އިތުރުން އާންމުކޮށް ހުރިހާ ވައްތަރެއްގެ ހަންގަނޑަކާއިވެސް ގުޅޭގޮތަށް އުފައްދާފައިވާ ކެމިކަލް އާއި ގެއްލުންދެނިވި އެއްވެސް މާއްދާއެއް ނުހިމަނޭގޮތަށް އުފައްދާފައިވާ ގުދުރަތީ އުފެއްދުމެކެވެ.\nމިއީ މަދު ދުވަސްކޮޅެއްގެ ތެރޭގައި ހަންގަނޑުގެ ތާޒާކަން އިތުރުކޮށްދީ ދުޅަހެޔޮކޮށްދިނުމާއި އެކު ކުލަ އަލުކޮށްދޭ ފައިދާހުރި އުފެއްދުމެކެވެ. އެގޮތުން ހަށިގަނޑުގެ ހަންގަނޑު އޮމާންކޮށްދީ ހަންގަނޑު މަޑުކޮށްދީ ކުރަކިކަން އަވަހަށް ފިލުވާލުމަށް މި އުފެއްދުންތައް ވަރަށް ބޮޑު އެހީއަކަށް ވެގެންދެއެވެ.\nމީރު ވަހެއް އެކުލެވޭ "މޭޑް އިން ނޭޗާ" ގެ ޝަވާ ކްރީމް އާއި ބޮޑީ ލޯޝަންގެ އެންމެ ޚާއްސަ ކަމަކީ އޭގައި ހިމަނާފައިވާ ގުދުރަތީ ބައިތަކުގެ ސަބަބުން ހަންގަނޑު ރައްކާތެރިކޮށްދޭ ދިނުމެވެ. އަދި އެއާއެކު ހަންގަނޑުގެ ތާޒާކަން ގެއްލިދިއުމަށް ހުރަހަކަށްވެ އެފަދަ ބައިތައް ނައްތާލައި ހަންގަނޑާއި ހަށިގަނޑަށް ފަރުވާ ލިބިދިނުމުގައި މި ދެ އުފެއްދުން މުޙިންމު ދައުރެއް އަދާކުރެއެވެ.\nމީގެ އިތުރުން މި އުފެއްދުންތަކުގައި އެކުލެވޭ މިލްކް ޕްރޮޓީން އާއި ވިޓަމިން ބީ-3 އަދި ވިޓަމިން-އީ ގެ ސަބަބުން ހަންގަނޑަށް ގިނަގުނަ ފައިދާތައް ލިއްބައިދެއެވެ. މި ބައިތަކުގެ ސަބަބުން އާދަކޮށް މި އުފެއްދުންތައް ބޭނުންކުރަން ފެށުމުން ހަންގަނޑު މަޑުވެ ހިކިފައި ހުންނަ ހުރުމަށް ޙައްލު ހޯދައި ދެއެވެ.\nގުދުރަތީ ފައިދާކުރަނިވި ވަސީލަތްތައް ބޭނުންކޮށްގެން އުފައްދާފައިވާ މި ޝަވާ-ކްރީމާއި ލޯޝަންގެ އެންމެ ޚާއްސަ ކަމަކީ، އާދަކޮށް މި ދެ ބާވަތް ބޭނުންކުރަން ފަށާތާ މަދު ދުވަސްކޮޅެއްގެ ތެރޭގައި އޭގެ ފައިދާއާއި ބަދަލުތައް ފެންނާން ފެށުމެވެ.\nމި ދެބާވަތް ބޭނުންކުރަން ޖެހޭ ގޮތަށް ބަލާއިރު، މި ޝަވާ ކްރީމް ބޭނުންކޮށްގެން ކޮންމެ ދުވަހަކުވެސް މަދުވެގެން އެއްފަހަރު ފެންވެރުން މުޙިންމެވެ. މިގޮތުން މި ކްރީމް ބޭނުންކުރާއިރު، ގައިގައި އުނގުޅުމަށް ބޭނުންކުރާ މަޑު ސްޕޮޖެއް ނުވަތަ ފޮތިކޮޅެއް ބޭނުންކުރުން ރަނގަޅެވެ. އަދި ރަނގަޅަށް ހަންގަނޑުގައި މި ކްރީމް އުނގުޅާލުމުން ދޮވެލަންވާނެއެވެ. ނަމަވެސް މި ކްރީމާއެކު އެހެން ބާވަތްތަކުގެ ބާތު-ކްރީމް ނުވަތަ ޝަވާ ކްރީމް ބޭނުންކުރުން ރަނގަޅެއް ނޫނެވެ.\nމި ޝަވާ-ކްރީމުން ފެންވެރުމަށްފަހު އާދަކޮށް ކޮންމެ ފަހަރެއްގައި ވެސް މި ބްރޭންޑުގެ ލޯޝަން، ރަނގަޅަށް ހަންގަނޑަށް ވަންނާނެހެން ބޭނުންކުރަން ވާނެއެވެ. ކޮންމެ ދުވަހަކުވެސް މަދުވެގެން އެއްފަހަރު ނުވަތަ ބޭނުން ނަމަ އެއްފަހަރަށްވުރެ ގިނަފަހަރު މި ލޯޝަން ބޭނުން ކުރެވިދާނެއެވެ.\nގިނަ ބައެއްގެ މެދުގައި މަޤުބޫލު އަދި އެތައް ބައެއްގެ އިތުބާރު ހޯދާފައިވާ މި ބްރޭންޑުގެ ޝަވާ-ކްރީމްގެ 450 އެމްއެލް ފުޅި "ލިބޭ އޮންލައިން" ގައި ރީޓެއިލްކޮށް ވިއްކަން ހުރީ 152 ރުފިޔާއަށެވެ. އަދި މި ބްރޭންޑުގެ ބޮޑީ ލޯޝަންގެ 450 އެމްއެލް ފުޅި ވެސް ރީޓެއިލް ކުރަނީ މި އަގުގައެވެ. އެ ވިޔަފާރިން އަންނަނީ ފަސޭހަކަމާއެކު ރާއްޖޭގެ ހުރިހާ ހިސާބަކުން ކަސްޓަމަރުންނަށް މި ޕްރޮޑަކްޓުތައް ލިބޭނެ މަގު ފަހިކޮށްދިނުމުގެ ގޮތުން ވަރަށް ޚާއްސަ އަގުތަކެއްގައި ހޯލްސޭލްވެސް ކުރަމުންނެވެ.\nމި ޕްރޮޑަކްޓު ބައްލަވައިގަތުމާއި އިތުރު މަޢުލޫމާތު ސާފުކުރެއްވުމަށް، 9759452 ނަމްބަރު ފޯނަށް ގުޅުމަށް ނުވަތަ "ލިބޭ" ގެ ފޭސްބުކް ޕޭޖަށް މެސެޖު ކުރުމަށް އެފަރާތުން އެދެއެވެ.\nމި ޕްރޮޑަކްޓު މާލެއިން ބައްލަވައިގަންނަވާ ފަރާތްތަކަށް އިތުރު އަގަކާއި ނުލާ ޑެލިވަރީ ކޮށްދިނުމުގެ ޚިދުމަތް "ލިބޭ" އިން ފޯރުކޮށްދެއެވެ.\nޗޮކޯބްލާސްޓް ނަރުދޫ އާއި މިލަންދޫން މިހާރު ލިބޭނެ


ރެޑްވޭވް ކެފޭ ހުޅުމާލޭގައި ހުޅުވައިފި – Dhuvas Online\nހުޅުމާލޭގައި ހުޅުވި ރެޑްވޭވް ކެފޭ -- ފޮޓޯ: ރެޑްވޭވް\nރެޑްވޭވް ކެފޭ ހުޅުމާލޭގައި ހުޅުވައިފި\nއޭދަފުށީ ދާއިރާގެ ޕީޕީއެމްގެ މެމްބަރު އަހުމަދު ސަލީމްގެ ކުންފުނި ރެޑް ވޭވް އަށް ހުޅުމާލެއިން ދޫކުރި އިމާރާތުގައި ހެދި “ރެޑް ވޭވް ކެފޭ” ރޭ ހުޅުވައިފި އެވެ.\nމި ކެފޭ ހުޅުވިފައި މިވަނީ ކުރިން ކެފޭ ހުޅުވަން ދިން މުއްދަތު ކުއްލި ގޮތަކަށް ހައުސިން ޑިވެލޮޕްމަންޓު ކޯޕަރޭޝަން (އެޗްޑިސީން) ކުޑަކޮށް މިމަހު ނުވައެއްގެ ކުރިން ހުޅުވަން އެންގުމުން ދިމާވި މައްސަލަތަކަކަށް ފަހު އެވެ. އެ މައްސަލަގަނޑުގެ ތެރޭގައި އެ މުއްދަތުގައި ހުޅުވުމަށް ރެޑްވޭވް އިން މަސައްކަތް ކުރުމުން އެޗްޑީސީން ހުއްދަ ދިން ނަމަވެސް ހެލްތް މިނިސްޓްރީން ދޭން ޖެހޭ ހުއްދަ ވަނީ ނުލިބިފައި އެވެ.\nއަދި ކުއްލި ގޮތަށް މީގެ ކުރި ކުރީގެ ރައީސް މައުމޫން އަބްދުލް ގައްޔޫމަށް ތާއީދު ކުރެއްވި ސަލީމް ރައީސް އަބްދުﷲ ޔާމީނަށް ތާއީދު ކުރަން ނިންމެވި އެވެ. މައުލޫމާތު ލިބިފައިވާ ގޮތުގައި ރެޑްވޭވް ކެފޭ ހުޅުވުމާއި ގުޅޭގޮތުން ކުއްލި ގޮތަކަށް އެޗްޑީސީން އެންގި އެންގުމަކީ ސަލީމް ރައީސް މައުމޫމަށް ތާއީދު ކުރައްވާތީ އެންގި އެންގުމެއް ކަމަށްވެ އެވެ.\nފަހުން ރައީސް ޔާމީނަށް ތާއީދު ކުރައްވަން ނިންމެވިކަން އިއުލާނު ކުރި ހިސާބުން ރެޑްވޭވް ކެފޭ ހުޅުވަން ދިން މުއްދަތު ވަނީ މިމަހުގެ 25 އަށް އިތުރުކޮށްދީފައި އެވެ.\nރެޑް ވޭވް ކެފޭގައި ރޭ ބޭއްވި ރަސްމިއްޔާތެއްގައި އެ ކެފޭ ރަސްމީކޮށް ހުޅުވައި ދެއްވީ އެޗްޑީސީގެ ޑިރެކްޓަ، މުނިސިޕަލް ސާވިސް އިސްމާއިލް ޝާން ރަޝީދެވެ.\nރެޑް ވޭވްގެ ޖެނެރަލް މެނޭޖަރު އަދި ބާރަށު ދާއިރާގެ ޕީޕީއެމްގެ މެމްބަރު އިބްރާހިމް ޝުޖާއު ވިދާޅުވީ ރެޑް ވޭވް ކެފޭގައި އެއްފަހަރާ 43 މީހަކަށް ހިދުމަތް ދެވޭނެ ކަމަށެވެ. އަދި ކުރިޔަށް އޮތްތާ ޒުވާނުންނަށް ހާއްސަކޮށް “އައުޓް ޑޯ” ބައެއްވެސް ކެފޭއަށް އިތުރު ކުރެވިގެންދާނެ ކަމަށެވެ.\nމި ކެފޭއިން ލިބެނީ ލުއި ބުއިންތަކާއި ލުއި ކެއުންތަކުގެ ގޮތުގައި ހިމެނޭ ސޭޑްވިޗް ކަހަލަ އެއްޗެއްސެވެ.


Real Madrid aai Ronaldo Rulhi vejje!\nރެއާލް މެޑްރިޑާއި ރޮނާލްޑޯ ރުޅިވެއްޖެ!\nރޮނާލްޑޯ ރެއާލް މެޑްރިޑަށް ގޯލެއް ޖަހައިދިނުމަށްފަހު: އޭނާއާ ކުލަބާ ގުޅުން ރަނގަޅެއްނޫން\nރެއާލް މެޑްރިޑުގެ ޕޯޗުގަލް ފޯވަޑް ކްރިސްޓިއާނޯ ރޮނާލްޑޯ ވިއްކާލަން އެކުލަބުން ތައްޔާރުވެއްޖެ ކަމަށް މީޑިޔާ ރިޕޯޓްތައް ބުނަން ފަށައިފި އެވެ.\nސްޕޭނުގެ މަޝްހޫރު މީޑިޔާތަކުން ކުލަބުގެ އިސް ބައެއް ފަރާތްތަކާ ހަވާލާދީ ބުނެފައިވަނީ އަންނަ ހޮނިހިރު ދުވަހުގެ ރޭ ބާސެލޯނާއާ ދެކޮޅަށް ރެއާލް މެޑްރިޑް ކުޅޭ މެޗަކީ އަމިއްލަ ދަނޑުގައި ރޮނާލްޑޯ ކުޅޭނެ އެންމެ ފަހު އެލް ކްލެސިކޯ ކަމަށެވެ. އަދި ކުލަބުން ވަނީ 31 އަހަރުގެ ކުޅުންތެރިޔާ ވިއްކާލަން ތައްޔާރުވެފައި ކަމަށާއި އަދި ވިއްކާލަން ކިޔަނީ ވެސް ބޮޑު އަގެއް ކަމަށެވެ.\nމެންޗެސްޓާ ޔުނައިޓެޑުން 2009 ވަނަ އަހަރު ދުނިޔޭގެ ރެކޯޑް ފީއެއް ކަމަށްވާ 80 މިލިއަން ޕައުންޑަށް ރެއާލްއާ ގުޅުނު ރޮނާލްޑޯ އާއި ކުލަބާ ގުޅުން ގޯސްވި އެއް މައްސަލައަކީ ދާދި ފަހުން ޕްރެމިއާ ކުރި އޭނާގެ ފިލްމުގެ ދައްކާލުމުގެ ހަފުލާ އަށް ރެއާލް މެޑްރިޑުން ނުދިއުމެވެ. މި ހަފުލާގައި ރޮނާލްޑޯގެ ކުރީގެ ކޯޗުންނާއި އޭނާ ކުޅުނު ކުލަބުތަކުގެ ބައެއް އިސްވެރިންނާއި ގާތް ރަހުމަތްތެރިންނަށް ދައުވަތުދިނެވެ. ހަފުލާގައި މެންޗެސްޓާ ޔުނައިޓެޑުގެ ކުރީގެ ކޯޗު އަދި އެކުލަބުގެ މިހާރުގެ އެމްބެސެޑަރު ސާ އެލެކްސް ފާގަސަން ބައިވެރިވި އެވެ.\nރޮނާލްޑޯ އެންޗެލޯޓީއާއެކު ހުރި ފޮޓޯއަކާއެކު ކޮށްފައިވާ ޓުވީޓް: ކުލަބާއި އޭނާއާ ގުޅުން ގޯސްވި ފުރަތަމަ ސަބަބަކީ މިއީ.\nއެކަމަކު ރޮނާލްޑޯ އާއި ރެއާލްގެ ގުޅުން ގޯސްވީ މިއަށްވުރެ ކުރިންނެވެ. އެއީ ހުސްވި ސީޒަނަށް ފަހު ރެއާލްގެ ކޯޗު ކަމުން ކާލޯ އެންޗެލޯޓީ ވަކިކުރާނެކަން އެނގިހުރެ ކުލަބުގެ ނިންމުމާ ދެކޮޅަށް ޓުވީޓް ކުރުމުންނެވެ. އެންޗެލޯޓީ އަށް ތާއީދު ކުރަމުން ރޮނާލްޑޯ އޭނާގެ ޓުވިޓާގައި ބުނެފައިވަނީ އެންޗެލޯޓީ އަކީ ބަރާބަރު ކޯޗެއް ކަމަށާއި އަންނަ ސީޒަނުގައި ވެސް އެކުގައި މަސައްކަތް ކުރަން އުއްމީދު ކުރާ ކަމަށެވެ.\nއެއަށް ފަހު ދެން މައްސަލަ ޖެހިފައިވަނީ މިހާރުގެ ކޯޗު ރަފާ ބެނީޓޭޒްއާ އެވެ. ބެނީޓޭޒް އަކީ ރޮނާލްޑޯ މެންޗެސްޓާ އަށް ކުޅުނުއިރު ވާދަވެރި ލިވަޕޫލްގެ ކޯޗެވެ. ރޮނާލްޑޯގެ އުމުރު މަތިވުމާއެކު ބެނީޓޭޒް އޭނާގެ ބަދަލުގައި ޓީމު ބިނާކުރަން ބޭނުންވީ ދުނިޔޭގެ އެންމެ އަގުބޮޑު ކުޅުންތެރިޔާ ގެރެތް ބޭލް ވަށައިގެންނެވެ.\nރޮނާލްޑޯ ވިއްކާލަން ރެއާލް ތައްޔާރުވަމުންދާ ކަމަށް ހަބަރު ފަތުރަމުންދާއިރު އޭނާ ވަނީ ކުރިއަށް އޮތް ހަތަރު އަހަރު އެންމެ މަތ ފެންވަރުގައި ބޯޅަ ކުޅެން ބޭނުންވާ ކަމަށް ބުނެފަ އެވެ. މިހެންވެ ގަތަރު ނުވަތަ އެމެރިކާ ލީގަށް ނުދާނެ ކަމަށެވެ. އަދި މެންޗެސްޓާ ޔުނައިޓެޑަށް ދިއުމުގެ ޝައުގު ވެސް އޭނާ ވަނީ ފާޅުކޮށްފަ އެވެ. އެކަމަކު އޭނާ ވިއްކާލަން ރެއާލް ކިޔާ އަގާއި ކުޅުންތެރިޔާގެ އުމުރަކީ މެންޗެސްޓާ އަށް ވެސް ބޮޑު ފިކުރަކަށްވާނެ އެވެ.


Mahmood ge maru: Anna haftha dhauva kuran fonuvanee\nއދ. ދަނގެތީ މޮނަލާޒް، މަހްމޫދު އަބޫބަކުރުގެ މަރުގެ މައްސަލައިގެ ތަހުގީގު ނިންމައިލުމަށްފަހު އަންނަ ހަފްތާގައި ދައުވާ ކުރަން ފޮނުވާނެ ކަމަށް ފުލުހުން ބުނެފި އެވެ.\nމަހުމޫދު މަރާލިކަމުގެ ތުހުމަތުގައި ހައްޔަރުކޮށްފައ ވަނީ އެރަށުގައި އުމުރުން ދުވަސްވީ މީހަކު ބަލަން އުޅޭ ބަންގްލަދޭޝްގެ ޝާ އަލޮމް މިއާ (ސާލިމް) އެވެ.\nމަހުމޫދުގެ މަރާ ގުޅޭ ތަފްސީލުތައް ހާމާކުރުމަށް މިއަދު ފުލުހުން ބޭއްވި ނޫސްވެރިންގެ ބައްދަލުވުމުގައި މޭޖާ ކްރައިމްސް އިންވެސްޓިގޭޝަންގެ ހެޑް ޗީފް ސުޕްރިންޓެންޑެންޓް އޮފް ޕޮލިސް ހަސަން ޝިފާއު ވިދާޅުވީ ފުލުހުންގެ ތަހުގީގުއާއި ބަންދު މަޖިލީހަށް ކޯޓަށް ގެންދިއުމުން ވެސް މަހުމޫދު މަރާލި ކަމަށް ސާލިމް އެއްބަސްވެފައިވާ ކަމަށެވެ.\nކުށަށް ސާލިމް އެއްބަސްވެފައި ވަނީ އޭނާ ދިރިއުޅެމުން ދިޔަ ނެދުންގެ ތެރޭގައި ވަޅުލާފައި ހުރި މަހުމޫދުގެ އެކި އެއްޗެތި ފުލުހުންނަށް ފެނުނު ހިސާބުން ކަމަށް ވެސް ޝިފާއު ވިދާޅުވި އެވެ.\nހާދިސާ އާއި ގުޅޭ ތަފްސީލް ދެއްވަމުން ޝިފާއު ވިދާޅުވީ މަހުމޫދަށް ހަމަލާ ދޭން ބޭނުންކޮށްފައިވަނީ ތޫނު އެއްޗެއް ކަމަށެވެ. މަހުމޫދުގެ ބޮލުގެ ތިން ތަނަކަށް ހަމަލާ ދީފައިވާއިރު ހަށިގަނޑުގެ 30 އަށް ވުރެ ގިނަ ތަނަށް އެކިވަރުގެ އަނިޔާ ދީފައިވާ ކަމަށެވެ.\nފުލުހުންގެ ސީރިއަސް އެންޑް އޯގަނައިޒްޑް ކްރައިމް ޑިޕާޓްމެންޓްގެ ހެޑް ސުޕްރިންޓެންޑެންޓް އޮފް ޕޮލިސް ހަސަން ސައީދު އެ ހާދިސާ އިތުރަށް ތަފްސީލުކޮށްދެއްވަމުން ވިދާޅުވީ ސާލިމް، މަހުމޫދަށް ގުޅައިގެން ނެދުންގެއަށް ގެންގޮސް ފަސް ގަޑިއިރު އެގޭގައި ގެންގުޅެފައިވާ ކަމަށެވެ. އަދި އެވަގުތުގެ ތެރޭގައި ތިން ފަހަރެއްގެ މަތިން ހަމަލާ ދީފައިވާ ކަމަށެވެ.\nމަހުމޫދުގެ ހަށިގަނޑަށް ދީފައި ހުރި އަނިޔާތައް\nހަސަން ސައީދު ވިދާޅުވީ މަހްމޫދު މަރާލި ކަމަށް ބެލެވޭ ރޭ ދަންވަރު ދޭކާއި ތިނަކާ ދޭތެރޭ މީހަކު އެހެން މީހަކު ކޮނޑަށް ލައިގެން ދާ މަންޒަރު ސީސީޓީވީ ފުޓޭޖްތަކުން ފެންނަ ކަމަށެވެ. ގަބޫލުކުރެވޭ ގޮތުގައި އެއީ މަހުމޫދު މަރާލުމަށްފަހު ސާލިމް، މަހުމޫދުގެ ހަށިގަނޑު ކޮނޑަށް ލައިގެން ދަނީ ކަމަށެވެ. އަދި މިހާތަނަށް ތަހުގީގަށް ލިބިފައިވާ މައުލޫމާތުތަކަށް ބަލާއިރު، މަހުމޫދު މަރާލާފައިވަނީ ސާލިމް އެކަނި ކަމަށް ގަބޫލުކުރެވޭ ކަމަށްވެސް ވިދާޅުވި އެވެ. އަދި ސާލިމް އެކަން ކޮށްފައި ވަނީ ފައިސާގެ ބޭނުމުގައި ކަމަށާއި މީގެ ކުރިން އެރަށުގައި ހިނގި ވައްކަމެއްގެ ތުހުމަތު ސާލިމަށް އެބައޮތް ކަމަށް ވެސް ވިދާޅުވި އެވެ. އެ މައްސަލަ ފުލުހުން މިހާރު ވެސް އަންނަނީ ތަހުގީގު ކުރަމުންނެވެ.\nސާލިމް ރާއްޖޭގައި ދިރިއުޅެމުން ދިޔައީ ގަވާއިދާ ހިލާފަށް ކަމަށް ވެސް ފުލުހުން މިއަދު ވަނީ ބުނެފަ އެވެ.\n"މަހުމޫދު ލާރި ގެންގުޅޭތަން އޭނައަށް ފެނިފަ ހުރީ. އަދި އެރަށުގެ ގިނަ މީހުން ބުނޭ މަހުމޫދަކީ އަތުގައި ވަރަށް ގިނަ ފައިސާ ގެންގުޅޭ މީހެއް ކަމަށް. އެހެންވީމަ ޝާ އަލޮމް މިއާ އަށް ހީވީ ކަންނޭގެ އެވަގުތު ވެސް މަހުމޫދުގެ އަތުގައި ފައިސާ ހުންނާނެ ކަމަށް. 500ރ. ގެ 20 ގަނޑު ފެނުނު،" ސައީދު ވިދާޅުވި އެވެ.\nސައީދު އިތުރަށް ވިދާޅުވީ ސާލިމްގެ މައްޗަށް ހަ ތުހުމަތެއް ކުރާއިރު، އޭނާއާ ދެކޮޅަށް އެކަށީގެންވާ މިންވަރަށް ހެކި ލިބިފައިވާ ކަމަށެވެ. ތަހުގީގު އެއްކޮށް ނިންމާލުމަށްފަހު އަންނަ ހަފްތާގައި ޕީޖީ އޮފީހަށް މައްސަލަ ފޮނުވާނެ ކަމަށްވެސް ވިދާޅުވި އެވެ.\nމަހްމޫދު މަރާލާފައި އޮއްވާ މިދިޔަ އޮކްޓޯބަރު މަހުގެ 13 ވަނަ ދުވަހު ފެނުނީ ދަނގެތީގެ މެދަށްވާ ގޮތަށް ހުންނަ އޭނާގެ މާމަގެ ގެ، މަންޒަރު ގޭގެ ވަޅެއްގެ ތެރޭގައި އޮއްވަ އެވެ.\nއުމުރުން 57 އަހަރުގެ މަހުމޫދު މަރާލީ ސާލިމް ދިރިއުޅޭ ގެއަށް މަހްމޫދު ގެންދިއުމަށްފަހު ފައިސާ އަށް އެދުމުން އެކަމަށް މަހްމޫދު އިންކާރުކުރުމާ ގުޅިގެން ހިނގި ކުރިމަތިލުމަކަށްފަހު އެވެ. މަހްމޫދުގެ ހަށިގަނޑު ފެނުނު ބައެއް މީހުން ބުނި ގޮތުގައި އޭނާގެ ހަށިގަނޑުގެ އެތައް މިތަނަށް ވަޅި ހަރާފައި ހުއްޓެވެ. ވަޅިން ހަމަލާދީ މަރާލުމަށްފަހު، މަހްމޫދުގެ ހަށިގަނޑު ފެނުނު މަންޒަރުގެއަށް އެ ހަށގަނޑު ސާލިމް ގެންދިޔައީ މަހްމޫދުގެ ބޮލާއި ފަޔަށް ގޯންޏެއް މަހައި ސާލިމްގެ ކޮނޑުގަ އެވެ.


Lousianagai haalugai jehunu meehunnah Tayor Swift 1 million dollar | Mihaaru\nޓޭލާ ސްވިފްޓް: އޭނާ ވަނީ ލޫސިއާނާގައި ހާލުގައި ޖެހުނު މީހުންނަށް އެއް މިލިއަން ޑޮލަރު ހަދިޔާކޮށްފައި.\nލޫސިއާނާގައި ހާލުގައި ޖެހުނު މީހުންނަށް ޓޭލާ ސްވިފްޓް އެއް މިލިއަން ޑޮލަރު ހަދިޔާކޮށްފި\n18 އޯގަސްޓް 2016 - 06:35\nއޭނާ ބުނީ ލޫސިއާނާ އަށް ދިމާވި ހާދިސާގެ ސަބަބުން އެތައް ބަޔަކު ގެދޮރު ދޫކޮށް ދާން ޖެހި، ހާލުގައި ޖެހުމަކީ ވަަރަށް ހިތްދަތި ތަޖުރިބާއެއް ކަމަށެވެ.\nޓޭލާ އެންމެ ފަހުން ނެރުނު އަލްބަމް "1989" ޕްރޮމޯޓް ކުރަން ކުރިއަށް ގެންދިޔަ ޓުއާ ވެސް އެންމެ ފުރަތަމަ ބޭއްވީ ލޫސިއާނާގަ އެވެ.\nއެކަން ފާހަގަކޮށް އެސޯސިއޭޓް ޕްރެސް އަށް 26 އަހަރުގެ ލަވަކިއުންތެރިޔާ ބުނީ ލޫސިއާނާ އަކީ ވަރަށް ވަރުގަދަ ފޭނުންތަކެއް ތިބި ސްޓޭޓެއް ކަމަށެވެ. އެހެންވެ އެ މީހުންނަށް މިހާރު ދިމާވެފައިވާ ހިތްދަތި ކަމަށް އަވަސް ނިމުމެއް އަންނާނެ ކަމަށް އުންމީދުކުރާ ކަމަށް ޓޭލާ ބުންޏެވެ.\n"އަހަރެން އުންމީދު ކުރަން ފައިސާގެ ގޮތުން އެހީތެރިކަން ފޯރުކޮށް ދެވެން ނެތް ފަރާތްތަކުން ވެސް ލޫސިއާނާގެ ރައްޔިތުންނަށް ހެޔޮ ދުއާކޮށް، އެ މީހުންނަށް ދިމާވެފައިވާ ހިތްދަތި ހާލަތުން އަރައި ގަތުމަށް އެހީތެރި ވެދޭނެ ކަމަށް،" އޭނާ ބުންޏެވެ.\nލޫސިއާނާގައި ފެން ބޮޑުވި ސަރަހައްދެއްގައި ބަޔަކު ރައްކާތެރި ހިސާބަކަށް ދާން މަސައްކަތްކުރަނީ\nލޫސިއާނާގައި ފެން ބޮޑުވި ހާދިސާގައި 40،000 ގެއަށް ގެއްލުންވެ، އެތައް ބަޔަކު ހާލުގައި ޖެހި 11 މީހަކު މިހާތަނަށް މަރުވެފައިވެ އެވެ.\nހާލުގައި ޖެހުނު މީހުންނަށް ޓޭލާ އެއް މިލިއަން ޑޮލަރު ހަދިޔާ ކުރި އިރު، އޭނާއަކީ މިފަދަ ދީލަތި އެހީތައް ފޯރުކޮށް ދިނުމުގައި ފާހަގަކޮށްލެވޭ ލަވަ ކިއުންތެރިއެކެވެ. ދާދި ފަހުން ޓޭލާ ވަނީ ކެންސަރު ބައްޔަށް ފަރުވާ ހޯދަމުން ދިޔަ ޒުވާނުންތަކަކަށް ވެސް 50،000 ޑޮލަރު ހަދިޔާކޮށްފަ އެވެ.\nމީގެ އިތުރުން ލަވަ ކިއުންތެރިޔާ ކޭޝާ، 29، އާއި ސޮނީ މިއުޒިކް ރިކޯޑިންއާ ދެމެދު އުފެދުނު ކޯޓް މައްސަލަގަނޑުން އަރައި ގަތުމަށް ޓޭލާ ވަނީ ކޭޝާ އަށް 250،000 ޑޮލަރުގެ އެހީއެއް ވެސް ފޯރުކޮށް ދީފަ އެވެ.


Health Minister ge naagaabil kan dhakkan masakkaiy eba kurey: Shiyam | Mihaaru\nހެލްތު މިނިސްޓަރުގެ ނާގާބިލްކަން ދައްކަން މަސައްކަތް އެބަ ކުރޭ: ޝިޔާމް\n10 އޯގަސްޓް 2020 - 12:00\nކޮވިޑް-19ގެ ބަލިމަޑުކަމުގެ މި ހާލަތުގެ ނާޖާއިޒު ފައިދާ ސިޔާސީ ގޮތުން ނަގައި، ހެލްތު މިނިސްޓަރު އަބްދުﷲ އަމީންގެ ނާގާބިލްކަން ރައީސް އިބްރާހިމް މުހައްމަދު ސޯލިހަށް ދައްކަން އެމަނިކުފާނުގެ ކޯލިޝަން ސަރުކާރުގެ ތެރެއިން މަސައްކަތް ކުރަމުންދާ ކަމުގެ ތުހުމަތު ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމް ކުރައްވައިފި އެވެ.\nބަލިމަޑުކަން ކޮންޓްރޯލް ކުރަން ހެލްތުން އަޅާފައިވާ ފިޔަވަޅުތަކާއި ކުރިއަށް ރާވާފައި ހުރި ކަންކަމާ ގުޅޭ ގޮތުން މަޖިލީހުން ހިޔާލު ހޯދަން ހުޅުވާލާފައި ވަނިކޮށް ސަންގު ޓީވީގައި ޝިޔާމް ވިދާޅުވީ އަމީންގެ ގޯސްތައް ދެއްކުމުގެ މަސައްކަތް ކުރަމުންދާ ކަމަށެވެ. އެއީ، ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ބޭނުންފުޅުވާ ވަޒީރަކު ހެލްތަށް ހަމަޖެއްސެވުމަށް ކަމުގެ ތުހުމަތު ކުރެއްވި އެވެ.\nއަމީން ވަޒީރު ކަމަށް ހަމަޖެއްސެވީ ޖުމްހޫރީ ޕާޓީގެ ސްލޮޓެއްގަ އެވެ.\n"ސިއްހީ ވުޒާރާގައި މިހާރު އެ ހުންނެވި ބޭފުޅަކީ އެހެން ހުރިހާ ވަޒީރުން ހިމެނޭ ގޮތަށް ޕާފޯމަންސް ރިޕޯޓެއް ދޭ ކަމަށް ވަންޏާ އެހެން ހުރިހާ ވަޒީރުންނަށް ދޭނީ ޔޫ. އެކަމަކު ހެލްތު މިނިސްޓަރަށް އަޅުގަނޑު ދޭނަން ޑީ. އެއީ އަޅުގަނޑުމެންނަށް މި ފެންނަނީ ހުރިހާ ވުޒާރާތަކެއް ފެއިލް. ކިރިޔާ ވެސް ރަނގަޅަށް މަސައްކަތް ކުރާ ތަން މި ފެންނަނީ ހެލްތު މިނިސްޓްރީ،" ޝިޔާމް ވިދާޅުވި އެވެ.\nމިނިސްޓަރު އަމީން ނޫސްވެރިންނާ ވާހަކަ ދައްކަވަނީ: އޭނާގެ ގޯސްތައް ދައްކަން ސަރުކާރުގެ ތެރެއިން މަސައްކަތް ކުރާ ކަމުގެ ތުހުމަތު ޝިޔާމް ކުރެއްވި. --ފޮޓޯ/މިހާރު\nޕްރޮކިއުމެންޓުގެ ގިނަ މަސައްކަތް ހެލްތު މިނިސްޓްރީގައި މި ދުވަސްވަރު ކުރިއަށްދާތީ، ޝިޔާމް ވިދާޅުވި ގޮތުގައި، ހުރިހާ ވަޒީރުން ވެސް އޭގެތެރެއަށް ވަންނަން ބޭނުންވެ އެވެ. ދެން ކުރެއްވީ މި ކަންކަމުގެ ތެރޭގައި، ބީލަމަށް ނުލައި ވަކި ކުންފުނިތަކަކަށް ސާމާނު ގަތުމަށް ހަވާލުކޮށް ކޮރަޕްޝަން ހިންގަމުންދާ ކަމުގެ ތުހުމަތެވެ.\nޝިޔާމް ވިދާޅުވީ އާއްމުންގެ ތެރޭގައި ބަލި ފެތުރި ޕޮޒިޓިވްވާ އަދަދު އަދިވެސް މަތިވަމުންދާ އިރު، ސަރުކާރުން މިކަން ކޮންޓްރޯލްކުރުމުގައި އަމަލުކުރަމުންދާ ގޮތާ މެދު ރައްޔިތުންގެ ކަންބޮޑުވުންތަކެއް އެބަހުރި ކަމަށެވެ. ކޮވިޑުގެ ހާލަތު ގޯސްވިޔަ ނުދޭން ގައުމުތަކުގެ ލީޑަރުން އިސް ނަންގަވައި ވިޔަފާރިތައް ސަލާމްތަކުރުމާ އެކު ރަނގަޅު ފިޔަވަޅުތަކެއް އަޅުއްވަމުން ގެންދަވާއިރު ރާއްޖެ އިން ފެންނަނީ އެ މަންޒަރެއް ނޫން ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި މި ކުޑަ ގައުމުގައި އެކަށިގެންވާ ރަނގަޅު ފިޔަވަޅުތަކެއް ނޭޅި އެތައް ބައެއްގެ ވަޒީފާ ގެއްލި ގިނަ ބަޔަކު ބަނޑަށް ޖެހިދާނެ ކަމުގެ ބިރު އެބައޮތެވެ.\n"އަޅުގަނޑުމެންނަށް އެބަ ފެނޭ ވަރަށް ބޮޑެތި ފެއިލިއާސްތައް. ވަކިން ޚާއްސަކޮށް ސިއްހީ ވުޒާރާގެ ފޭލްވެފައިވާތަން. ދެން ސިއްހީ ވުޒާރާ ފޭލް މިވަނީ ކީއްވެގެންތޯ؟ އަދި ސިއްހީ ވުޒާރާގެ ފެއިލިއާ މިވަރަށް ސަރުކާރުގެ ތެރެއިން ބަޔަކު ދައްކަން މި އުޅެނީ ކީއްވެގެންތޯ. އެއީ ވެސް މިއަދު އުފެދޭ ސުވާލެއް،" ސަންގު ޓީވީގައި ޝިޔާމް ވިދާޅުވި އެވެ.\n"ކޮރަޕްޝަން މީގެތެރޭގައި އިންތިހާ އަށް އެބައޮތް. ހެލްތު މިނިސްޓްރީގައި އޮތް ވާހަކައެއް ނޫން މި ދަންނަވަނީ. މި ޕެންޑެމިކްގެ އެޑްވާންޓޭޖް އެބަ ނަގާ، ރޯމާދުވާލު އެބަ ވައްކަން ކުރޭ. ތި ވިދާޅުވިހެން ބައެއް އިކުއިޕްމެންޓްސް ބައެއް ކަހަލަ މެޝިނަރީޒް، މިސާލަކަށް ވެންޓިލޭޓާސް، ފަދަ ސާމާނު ގަތުމުގައި ކޮރަޕްޝަނަށް މަގުފަހިވާ ފަދަ ކަންކަން އެބަ ކުރިއަށް ގެންދާތަން މި ފެންނަނީ."\nވަކި ކުންފުނިތަކެއް ހޮވައި ސާމާނު ގަންނަން ހަވާލުކުރާ އިރު އެ ތަކެތި ރާއްޖެ ގެންނަ ކަމާ މެދު ޝިޔާމް ސުވާލު އުފެއްދެވި އެވެ. އެ ތުހުމަތަށް ބާރު ދެއްވަމުން ވިދާޅުވީ އަތޮޅުތަކުގައި ރައްޔިތުން ބޭނުންކުރާނެ މާސްކްތައް ވެސް ބޭނުންވާ ވަރަށް އަދިވެސް ނުލިބޭ ކަމަށެވެ. ކޮވިޑުގެ ބަލިމަޑުކަމުގައި ހަ މަސް ވިއިރު އަތޮޅުތަކަށް ސިއްހީ ސާމާނާއި މާސްކް ފަދަ ތަކެތި ހަދިޔާކުރަނީ ވިޔަފާރިވެރިއެއް ނުވަތަ ހެޔޮއެދޭ މީހަކު ކަމަށް ވިދާޅުވި އެވެ.\n"ގައުމުތަކުގެ އެހީ، ހިލޭ އެހީ ވަަރަށް ގިނައިން ލިބިއްޖެ. ލާރިވެސް އެވަރަށް ލިބޭ. މާސްކް އަޅަން މަޖުބޫރުކޮށްފައިވާ އިރު ކީއްހޭ ވާނީ، ރައްޔިތުންނަށް ހިލޭ މާސްކް ބެހިއްޔާ، އެވަރު ވެސް ކޮށްނުލެވޭ ވާހަކަ މި ދަންނަވަނީ،" ޝިޔާމް ވިދާޅުވި އެވެ.\nދިވެހި ސަރުކާރު ރައްޔިތުންގެ މަޖިލިސް އިދިކޮޅު ފަރާތްތައް ޕީޕީއެމް އަބްދުﷲ އަމީން، ހެލްތު މިނިސްޓަރު މެމްބަރު އަހުމަދު ޝިޔާމް (ނައިފަރު)\n25 ކޮމެންޓް, 21 ރިއެކްޝަންސް\nތިބޭފުޅާގެ ގްރޭޑް ބަލައިގަންނަ ބަޔަކުވެސް އުޅެފާނެ، ސައިޒް އޮޅިގެން އުޅޭ އަންނި ތި ބަލައިގަންނާނެ،\nއަމީން އަކީ ބޮޑާ ކިބުރުވެރި މީހެއް،،، ކޮންމެ ސަރުކާރެއްގަ މީނަޔާއި މަލީހު މިނިސްޓަރުކަންކުރޭ، މީގަދަ ދެމީހުން... ބޮޑާ ކަން އެނގޭދޯ، އޮފީސް ބަލާބަލަ....\nއެހެންތަ؟ އެކަމަކު އޭނައާ ދިމާވި ކޮންމެ މީހަކުވެސް ބުނަނީ އެއީ ވަރަށް ހިތްތިރި އެންމެންނާ ގުޅިގެން މަސައްކަތް ކުރަން އެނގޭ މީހެއް ކަމަށް. މިކަން ފެނޭ ނޫންތޯ ކޮންމެ އޮޑިއެއްގައިވެސް އޭނާއަަށް ދަތުރު އެބަ ކުރެވޭ ނޫންތޯ؟ ދެން މަލީހުގެ ގޮތެއް ނޭނގެ، އެއީ ބޮޑާކަމަށް މަޝްހޫރު ޖަމީލުއަށް ބޮޑުބޭބޭ ކިޔާ ސޮރެއް. އެ ޖީންސް ލިބިފައިވާނަމަ އެހެން ދޯ އެކަން އޮންނާނީ.\nއަދުރޭގެ ހިސާބު ފޮތް\nބައްލަވާ، އަދުރޭ ނޫންތޯ ބުނީ އަދަދުތައް އިތުރު ކުރަނީ ބިރު ދައްކަން ވެގެންނޭ، މުޒާހަރާ ހުއްޓާލައިގެން ނުވާނެއޭ. މީގެ ބޭނުމަކީ އަމީނުގެ ގާބިލުކަން ޓެސްޓު ކުރުންތޯ؟ ހެހެހެ. ކިތަންމެ ގާބިލަސް އަދި ކިތަންމެ މޮޅު ސިސްޓަމެއް އޮތަސް ސިސްޓަމަށް ނުކަތައި ގަތީމަ ވާނީ އެމެރިކާއަށް ވީ ގޮތަށް.\nއެމެރިކާއަށްވީ ގޮތްވާން މިގައުމުގެ ރައީސަކަށް ހުރީ ޓްރަމްޕްކަހަލަ މީހަކީތަ ނޫނީ އަދުރޭމެން އޮބިއަޅުވަން ކެރޭވަރުގެ ވެރިއެއް ނެތޭތަ ތިބުނަނީ؟ ވޯޓްލައިގެން ގެނެސްގެން ތިއުޅެނީ އެވަރުގެ ނުކެރޭ މީހެކޭތަ ތިބުނަނީ؟ އަދުރޭ ގަވައިދުތައް ފަޅާނަމަ އެކަމަށް ފިޔަވަޅު އަޅަން ނުކުރެވޭ ވެރިއެއް ގެނެސްގެން ކީއް ތިކުރަނީ؟\nގަވައިދު ނުފަޅާ މަޑުން ހުރެބަލަ. ބަލި ކޮންޓްރޯލު ނުވެގެން އުޅޭއިރުވެސް މި ބަލަނީ ގަވާއިދު ފެޅީމަ އެކަން ކޮންޓްރޯލު ކުރެވެނީ ކިހާ ވަރަކަށްތޯ. އަޖައިބެއް.\nއަމީނަކީ ސީދާ ޕީޕީއެމްގެ ބޮޓެއް. ފައިސަލް ބޮލަށް ޗިޕެއް ޖަހައިގެން އެމްޑީޕީ ވާނުވާގަ ބަހައްޓައިގެން އަމީނާ މަލީހަށް މިނިސްޓަރުކަންދިނީ.\nނޫނޭ، އެހެން ނުބުނޭ. އަމީނުވެސް އުޅުނީ ގަދަ އަތްވާ ވާރޭގައި ކެމްޕޭނު ކުރަން. ފައިސަލްއެކޭ އެއްގޮތަށް އެ ބޭފުޅާވެސް މި ސަރުކާރު ގެންނަން މަސައްކަތް ކުރި.\nހެލްތް މިނިސްޓަރ ގާބިލް ނަމަ ނުފޫޒުގަދަ ވިޔަފާރިވެރިންނަށް ނުސިހި ރާއްޖޭގަ މިއުޅޭ ހުރިހާ ބަންގާޅީން ދެތިން މަހަށް ނަމަވެސް ރާއްޖޭގެ ރަށެއްގަ އެކަހެރިކުރީސް. އެހެން ކަންކުރިނަމަ ނިއުޒީލޭންޑް އަށްވުރެ ކުރިން ކޮވިޑް ކޭސް އެއް ނުފެނި 100 ދުވަސް ހަމަކުރެވުނީސް. އެކަމަކު ވިޔަފާރިވެރިން ފުއްޕަންފެށީމަ ދޫދިންދިނީނުން ކޮވިޑް ކޮންޓްރޯލްކުރަން ކުރިހާ މަސައްކަތް މިހާރު މިއޮތީ ފެނަށްގޮސްފަ. ހުރިހާ ޚަރަދެއް ބޭކާރުވެފަ.\nބައްލަވާ، ކީއްވެތޯ އަބަދުވެސް ފަސްޓް ވޯލްޑް ގައުމުތަކާ އަޅާ ކިޔަނީ؟ މި ބަލީގެ ފަރުވާގެ 80% އަކީ ފަރުދީ ޒިންމާ ކަމަށްވާއިރު، ފަރުދުންގެ އުޅުން ތާޑް ވޯލްޑް ގައުމުތަކާ އެއް ހަމައެއްގައި ހުރި އިރު ކިހިނަކުންތޯ ނިއުޒީލޭންޑްއާ އަޅާ ކިޔަނީވެސް؟ ދެން ބައްލަވާ ދެ ގައުމުގެ އިކޮނޮމީވެސް. އަޅާ ކިޔާއިރުވެސް ތި ކިޔަނީ އާފަލާ މޭބިސް ކަދުރާ.\nނަޝީދުގެ ބޭނުމަކީ ރިޔާސީވެރިކަން ފެއިލްކޮއްލާ މިތާންގައި ބަރުލަމާނީ ވެރިކަމެއް ގާއިމުކޮއް ހުރިހާބާރެއް މުށުތެރެއައް ލުމެވެ.\nދެން އެކަން ކުރާތަން ބަލަން އިބޫ މަޑުން ހުންނަނީ ކީއްވެ؟\nހެލްތް މިނިސްޓަރު އަމީން ހަމަ ގޯސް ގާބިލް ކަމެއް ނެތް އޭނާ އިސްތިއުފާ ދޭންވީއޭ ހެލްތް މިނިސްޓަރު އަމީން އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ\nދެން ދިޔަރެސް ނޫހުން އެ ހަދާ ފިތުނަޔޯ؟ މޮޅު ވާހަކަ ނުދައްކާ މަޑުން ހުރޭ ޝިޔާމް. ތިޔައީ ގުޅިގެން ހިންގާ ޖަރީމާ.\nކޮބާ މުޒާހިރާ ޖައްސަންވީނު...މުޒާހިރާ\nއެކަން ކުރަނީ ނަޝީދު ފެކްޝަނާ އަދުރޭ ފެކްޝަން ގުޅިގެން. ދެން މިހާރު ރައްޔިތުންގެ ރުޅި ގަނޑު ފަޅައިގެން ދިޔައިމަ ޝިޔާމު ނިކުމެ އަމިއްލަ މީހާ ތި ސަލާމަތް ކުރަނީ. ތި މީހުންގެ ނެތް ކޮވިޑްއޭ ކިޔައިގެން ފިތުނަ ހެދުން ނޫން ކަމެއް.\nކޮވިޑްގައި އަދަދުތައް މައްޗަށް އަރަމުންދާއިރުވެސް ކަމާބެހޭ މީހުން ދިފާއުކުރުންނޫން ކަމެއް ކަލޭމެންވެސް ނުކުރޭ.\nބަލަ ކޮވިޑު ގެ އަދަދު މައްޗަށްދާވާހަކަ މިއަދު ދައްކަނީ، އިއްޔެއެއްނުން އަންނި އަދާ އޮވެ ބުނީ އެއީ އާދައިގެ ރޯގާއެކޭ. އެހެން ކިޔާ ސިއްހީ ނުރައްކަލުގެ އެމަޖެންސީ އަށް ގޮންޖަހާ އެހުއްޓާލަން މަސައްކަތް ކުރި މީހުންނަކަށް މިއަދު ނުބުނެވޭނެ އެކަމުގަ މަސައްކަތް ކުރި މީހުން ނާގާބިލެކޭ. އެއީ ސީދާ އެމީހުން އުޅުނީ އެކަން ވިޔަނުދޭން


Bridge aa gulhey maguthakugai thaaru alhan fashaiffi | Mihaaru\nބްރިޖަށް ދާން އޮންނަ މަގުގައި ތާރު އަޅަނީ-- ފޮޓޯ: ހައުސިން މިނިސްޓްރީ\nބްރިޖާ ގުޅޭ މަގުތަކުގައި ތާރު އަޅަން ފަށައިފި\n15 އޯގަސްޓް 2018 - 20:31 18 comments\nމާލެ-ހުޅުލޭ ބްރިޖަށް ދަތުރުކުރާ މަގުތަކުގައި ތާރު އަޅަން މިއަދު ފަށައިފި އެވެ.\nމާލޭގައި ހުންނަ ހުޅުމާލޭ ފެރީ ޓާމިނަލުން ފެށިގެން އިންޑަސްޓްރިއަލް ވިލެޖާ ހަމައަށް ތާރު އެޅުމުގެ މަސައްކަތް މިއަދު ހަވީރު ފެށީ ހުޅުމާލޭ ފެރީ ޓާމިނަލް ސަރަހައްދުންނެވެ. ހައުސިން މިނިސްޓްރީން ބުނީ މި މަސް ނިމެންވާއިރަށް އެ މަސައްކަތް އެއްކޮށް ނިންމާލެވޭނެ ކަމަށެވެ.\nމިމަހު ފަހުކޮޅު ނުވަތަ އަންނަ މަސް ފެށޭ ހިސާބުގައި ބްރިޖު ހުޅުވުމަށް ނިންމާފައިވާއިރު މަގުތަކުގައި ތާރުއެޅުމުގެ މަސައްކަތް އޭގެ ކުރިން ނިންމުމަށް ވަނީ ކަނޑަޅައިފަ އެވެ. މިހާތަނަށް މާލޭގައި ތާރު އަޅައި ހަދާފައިވަނީ ބޮޑުތަކުރުފާނު މަގުން އިންޑަސްޓްރިއަލް ވިލެޖް ހިމެނޭ ސަރަހައްދާއި ކަޅޫތުއްކަލާ ކޮށީގެ ހުޅަނގުން އޮންނަ މަގުގެ އެއް ބައެވެ.\nތާރު އެޅުމުގެ މަސައްކަތުގެ ދަށުން، މާލޭގެ އިރުމަތީ ފަރާތާއި ދެކުނު ފަރާތުން ބޮޑުތަކުރުފާނު މަގުގައި ހަތަރު ލޭން ހިމެނޭ ގޮތަށް 12 މީޓަރަށް ފުޅާކުރާނެ އެވެ. އެ މަގު ފުޅާކުރަނީ ބްރިޖަށް ދަތުރުކުރާ އުޅަނދުތައް ތޮއްޖެހުނު ނުދިނުމަށް ކަމަށް ހައުސިން މިނިސްޓްރީން ވަނީ ބުނެފަ އެވެ. ބްރިޖާ ގުޅޭ މަގުތައް ހެދުމުގެ މަޝްރޫއުގެ ދަށުން ބޮޑުތަކުރުފާނު މަގުގެ އުތުރުން، ހެންވޭރު ޕާކް ވަށައިގެންވާ ސަރަހައްދާއި ސެނަހިޔާ ހުންނަ މޫންލައިޓް ހިނގުމުން ފެށިގެން ހިތިގަސްމަގު (ހެންވޭރު ޕާކްގެ ހުޅަނގު އުތުރު ކަނުން ރާޅުގަނޑު ސަރަހައްދަށް ނުކުންނަ މަގު) ހެދުމަށް ވަނީ ނިންމާފަ އެވެ.\nއެމަސައްކަތާއެކު، ތޮއްޖެހިފައިވާ މާލޭގެ ޓްރެފިކަށް ހައްލެއް އަންނާނެ ކަމަށްވެސް ހައުސިން މިނިސްޓްރީން ބުނެ އެވެ.\nއިތުރު ލިޔުންތައް މާލެ މަގު ހެދުން ހައުސިން މިނިސްޓްރީ ސިނަމާލެ ބްރިޖު ބޮޑުތަކުރުފާނުމަގު\nރިންގްރޯޑް ހުޅުވާނީ މިރޭ8:00 ގައި،ޕާކެއް ނުކުރެވޭނެ\nބޭރު މަގުގައި ތާރު އެޅި ބައި ހުޅުވާލާނީ ހޯމަ ދުވަހު


ބާސްކެޓްބޯލް ވޯލްޑްކަޕް: 13 އަހަރަށްފަހު ސްޕެއިނުން ޗެމްޕިއަންކަން ހޯދައިފި | Jazeera\tބާސްކެޓްބޯލް ވޯލްޑްކަޕް: 13 އަހަރަށްފަހު ސްޕެއިނުން ޗެމްޕިއަންކަން ހޯދައިފި - Jazeera\nބާސްކެޓްބޯލް ވޯލްޑްކަޕް: 13 އަހަރަށްފަހު ސްޕެއިނުން ޗެމްޕިއަންކަން ހޯދައިފި\nމުޙައްމަދު ޤާސިމް September 16, 2019 374 views0\nމިދިޔަ އޯގަސްޓް މަހުގެ 31 އިން ސެޕްޓެންބަރު 15 ގެ ނިޔަލަށް ޗައިނާގައި ކުރިއަށްދިޔަ ބާސްކެޓްބޯލް ވޯލްޑްކަޕްގެ ފައިނަލްގައި އާޖެންޓީނާ ބަލިކުރުމަށްފަހު ސްޕެއިނުން ޗެމްޕިއަންކަން ހޯދައިފިއެވެ.\nމިއީ މި މުބާރާތުގެ ޗެމްޕިއަންކަން ސްޕެއިނުން ހޯދީ ދެވަނަ ފަހަރެވެ. އެ ޓީމުން ވަނީ މީގެކުރީން 2006 ވަނަ އަހަރުގެ މުބާރާތުގެ ފައިނަލްގައި 70-47 ގެ ތަފާތު ބޮޑު ނަތީޖާއަކުން ގްރީސް ބަލިކުރުމަށްފަހު ޗެމްޕިއަންކަން ހޯދާފައެވެ.\nމީގެއިތުރުން، މިއީ އާޖެންޓީނާ މި މުބާރާތުގެ ފައިނަލްގައި ކުޅެ ބަލިވި ދެވަނަ ފަހަރެވެ. އެ ޓީމުން 1950 ވަނަ އަހަރުގެ ވޯލްޑްކަޕް ފައިނަލްގައި 64-50 އިން އެމެރިކާ ބަލިކުރުމަށްފަހު އެ މުބާރާތް ކާމިޔާބުކުރިނަމަވެސް، އޭގެފަހުން 2002 ވަނަ އަހަރުގެ ފައިނަލްގައި އިތުރުވަގުތުގައި ކުޅެގެން 84-77 އިން ޔޫގޯސްލާވިއާ އަތުން ވަނީ ބަލިވެފައެވެ.\nބެއިޖިންގެ ލެސްޕޯޓްސް ސެންޓަރުގައި އިއްޔެ ކުޅެވުނު މި މެޗު ފެށިގެން މޮޅު ކުޅުމެއް ދައްކަމުންދިޔަ ސްޕެއިނުން ވަރަށް ފަސޭހަކަމާއެކު ފުރަތަމަ ކުއާޓާ ގެންދިޔައީ 23-14 އިންނެވެ. ނަމަވެސް، ދެވަނަ ކުއާޓާގައި އާޖެންޓީނާ އިން ފަރަގު ކުޑަކުރިއެވެ. އެގޮތުން، މި ކުއާޓާ ސްޕެއިނުން 20-17 އިން ގެންދިޔައިރު، ދެން ޖެހިގެން އައި ތިންވަނަ ކުއާޓާ ވެސް ހަތް ޕޮއިންޓްގެ ފަރަގަކާއެކު ގެންދިޔައީ 23-16 އިންނެވެ.\nއެކަމަކު، ފައިނަލް މެޗުގެ ފަހު ކުއާޓާގައި އާޖެންޓީނާ އިން ތަފާތު ކުޑަކޮށް އުއްމީދު އާކުރިނަމަވެސް، ސްޕެއިނުން މި ކުއާޓާ 28-29 އިން ގެންގޮސް މެޗު ކާމިޔާބުކުރި 95-75 އިންނެވެ.\nސްޕެއިނަށް މި މުބާރާތް ކާމިޔާބުކޮށްދިނުމުގައި މުހިއްމު ދައުރެއް އަދާކުރީ ފައިނަލް މެޗުގެ އިތުރުން މުބާރާތުގެ ވެސް އެންމެ މޮޅު ކުޅުންތެރިޔާ އަށް ދޭ އެމްވީޕީ އެވޯޑް ހާސިލްކުރި އިތުބާރު ޕޮއިންޓް ގާޑް، ރިކީ ރޫބިއޯ އެވެ. އޭނާ ވަނީ އިއްޔެގެ މެޗުގައި 20 ޕޮއިންޓާއެކު7ރީބައުންޑް ނަގާފައެވެ. އެ ޓީމުން ދެން އެންމެ ފާހަގަކޮށްލެވޭ ކުޅުންތެރިއަކީ 14 ޕޮއިންޓާއި،7ރީބައުންޑް އަދި7އެސިސްޓް ނެގި ތަޖުރިބާކާރު ސެންޓާ މާކް ގެސޯލް އެވެ. އަދި 11 ޕޮއިންޓާއެކު 10 ރީބައުންޑް ނެގި ކެޕްޓަން ރުޑީ ފެނާންޑޭޒްގެ ކުޅުން ފާހަގަކޮށްލެވެއެވެ.\nއާޖެންޓީނާ އިން ފައިނަލް މެޗުގައި އެންމެ ރަނގަޅު ކުޅުމެއް ދެއްކި ގެބްރިއެލް ޑެކް 24 ޕޮއިންޓް ހަމަކުރިއިރު، މި މުބާރާތުގައި މޮޅު ކުޅުމެއް ދައްކާފައިވާ ފޯވާޑް ލުއިސް ސްކޯލާ އަށް ހަމަކުރެވުނީ 8 ޕޮއިންޓާއި 8 ރީބައުންޑެވެ. ދެން އެ ޓީމުން އެންމެ ފާހަގަކޮށްލެވެނީ 17 ޕޮއިންޓް ހަމަކުރި ނިކޯ ލަޕްރޮވިޓޯލާ އެވެ.\nމި މުބާރާތުގައި އިއްޔެ ކުޅެވުނު ބްރޯންޒް މެޑަލް މެޗުގައި ފްރާންސް ވަނީ 67-59 އިން އޮސްޓްރޭލިއާގެ މައްޗަށް ކުރިހޯދައި ވިދިވިދިގެން ދެވަނަ ފަހަރަށް ތިންވަނަ މަގާމް ހޯދާފައެވެ. ފްރާންސަށް އެންމެ ގިނަ ޕޮއިންޓް ހޯދައިދިން ނަންޑޯ ޑެ ކޯލޯ 19 ޕޮއިންޓް ހަމަކުރިއިރު، އޮސްޓްރޭލިއާ އިން ރަނގަޅު ކުޅުމެއް ދެއްކި ސްމޯލް ފޯވާޑް، ޖޯ އިންގަލްސް 17 ޕޮއިންޓާއެކު5ރީބައުންޑް ނެގިއެވެ.\nއިއްޔެ ކުޅުނު މެޗުތަކަށްފަހު، މި މުބާރާތުގެ އެކި ވަނަތަކަށް ހޮވުނު ކުޅުންތެރިންނަށް އިނާމުދިންއިރު، އެންމެ މޮޅު ފަސް ކުޅުންތެރިންގެ ތެރޭގައި ހިމެނުނީ، ސްޕެއިންގެ ރޫބިއޯ އާއި ގެސޯލްގެ އިތުރުން އާޖެންޓީނާގެ ސްކޯލާ އާއި ފްރާންސްގެ ފޯނިއާ އަދި ސާބިއާގެ ބޮގްޑަން ބޮގްޑާނޮވިޗް އެވެ.


ފުވައްމުލައް-މާލެ ދަތުރު ކުރާ ބޯޓު ހަރަކާތްމިކަލް ނޫސް\nހަވާސް ބޯޓު - ފޯމީ ކުންފުނީގެ3ބޯޓުގެ ތެރެއިން އެއްބޯޓު\n11 ސެޕްޓެމްބަރ 2018, 13:11 |\nމިބޯޓުތައް މިހާރު ބޭނުން ކުރަނީ ކާގޯ ނުވަތަ މުދާ އުފުލުމަށެވެ. މީގެ ތެރެއިން ގިނަ ބޯޓުތައް ހުވަދު އަތޮޅުގެ އެކި ރަށްރަށަށް ވެސް ޖައްސައެވެ. އެއިގެތެރެއިން ގައްދޫ އާއި ވިލިނގިލި ވެސް ހިމެނެއެވެ. މީގެ ތެރެއިން3ބޯޓެއް މިހާރު އޮތީ މާލޭ އުތުރު ބަނދަރު ގައެވެ.\nކުރިން މިއީ ފެސެންޖަރުން ނާއި މުދާ އުފުލުމަށް ބޭނުންކުރި ބޯޓުތަކެކެވެ. މިހާރުވެސް މަދުމަދުން ފެސެން ޖަރުން މިބޯޓުތަކުން ފުވައްމުލަކާއި ހުވަދުއަތޮޅުގެ ބައެއް ރަށްތަކަށް ދަތުރުކުރެއެވެ.\nމިހާރު ފުވައްމުލަކަށް ފެސެންޖަރުން ދަތުރުކުރަނީ މުޅިންހެން ވެސް ވައިގެމަގުން (އެއާރޕޯރޓުން)\nބޯޓު ދަތުރު ތައް:\nހަވާސް ބޯޓު: މިހާރު މާލޭ އުތުރު ފަރާތު ފަޅުގައި – މާލެ އިން ފުރުމަށް މުދާ ބަރުކުރަނީ – ފުރާނީ މާދަމާ ރޭ (12 ސެޕްޓެމްބަރު ބުދަ ދުވަހުގެ ރޭގަޑު)\nއުޖާލާ ބޯޓު: މިހާރު މާލޭ އުތުރުފަރާތު ބަނދަރުގައި – މާލެއިން ފުރުމަށް މުދާ ބަރުކުރަނީ – ފުރުމަށް ލަފާކުރެވެެނީ އަންނަ ހުކުރު ދުވަހުގެ މެދުރު ފަހު (14 ސެޕްޓެ)\nނާރެސް ބޯޓު: މިހާރު މާލޭ އުތުރުފަރާތު ބަނދަރުގައި – ރޭ މާލެ ވަނީ މުދާ ހުސްކުރަނީ – މާލެއިން ފުރާނެ ދުވަހެއް އަދި ކަނޑަނާޅާ.\nރަވާނާ ބޯޓު: ފުވައްމުލަކުގައި\nފުވައްމުލަކުން އާއްމުކޮށް މިހާރު މާލެ ގެންނަ ބާވަތްތަކުގެ ތެރޭގައި ކުރުބާ، ދޮންކެޔޮ، އަލަ، މޭވާގެ ބާވަތްތައް ހިމެނެއެވެ. އެގޮތުން އަނބު ފާހަގަކޮށްލެވެއެވެ. މީހެ އިތުރުން ތައްޔާރީ ކާނާގެ ގޮތުގައި ހިމެނޭ ތެލުލި އަލައާއި ތެލުލި ބަނބުކެޔޮ، ކުޅި ފޮޅި، ކުޅި ކާޖާ ހިމެނެއެވެ.


ތިނަދޫ ޕޯޓެއެއް ހެދުމުގެ މަސައްކަތް ފަށްޓައިފި | Sandhaanu\nތިނަދޫ ޕޯޓެއެއް ހެދުމުގެ މަސައްކަތް ފަށްޓައިފި\nރައީސް ސޯލިޙުގެ ވަޢުދުގެ ތެރެއިން ދެކުނުގައި ބަނދަރެއް ހެދުމަށްވީ ވަޢުދުގެ މަސައްކަތް ފަށްޓައިފިއެވެ. މޯޑިވްސް ޕޯޓް ލިމިޓެޑް (އެމްޕީއެލް) ގެ ދަށުން އުފައްދާ މިކުންފުނީގެ އަނެއް ޝެއަރ ހޯލްޑަރަކީ ކުޅުދުށްފުށީ ޕޯޓެވެ. ތިނަދޫ ޕޯޓު ލިމިޓެޑް ހެދުމަށް މިހާރުވަނީ އެމްޕީއެލްގެ ބޯޑުން ފާސްކޮށް އެކަމުގެ ޢަމަލީ މަސައްކަތް ފަށާފައެވެ.\nއެމްޕީއެލް އިން ބުނީ ގދ. ތިނަދޫ ޕޯޓް ގައި މެދުމިންވަރުގެ ފީޑަރ ބޯޓުފަހަރާއި، ކޮންޓެއިނަރު ބޯޓުގެ އިތުރުން ރާއްޖެއަށް އަންނަ އެހެނިހެން މުދާބާލާ ބޯޓުފަހަރަށް ޚިދުމަަތް ފޯރުކޮށްދެވޭނޭ ދެކުނުގެ ރަނގަޅު ޕޯޓަކަށް އެޕޯޓުވެގެންދާނެކަމަށެވެ.\nތިނަދޫ ޕޯޓުގައި 180 ފޫޓުގެ މަގަތުފާލަމަކާއި މުދާ ބަހަށްޓާ ބޮޑު ގުދަންތަކާއި އަދި 1200 އަކަފޫޓުގެ އޮފީސް ޢިމާރާތެއް ހުންނަގޮތަށް ޕްލޭންކުރެވިފައިވެއެވެ. ފުތަމަ ފޭސްގެ އިންވެސްޓުމަންޓު 60 މިލިއަން ރުފިޔާ އަރާނެކަމުގައި އަންދާސީކުރެވިފައިވެއެވެ.


SunOnline: Harry aai Meghan kunfunyeh ufahdhai Netflix ah\nހެރީ އާއި މޭގަން ކުންފުންޏެއް އުފައްދައި ނެޓްފްލިކްސްއަށް\nއަހުމަދު ޖައިޝަން 03 Sep 2020, 14:48\nޕްރިންސް ހެރީ އަދި މޭގަން---\nޕްރިންސް ހެރީއާއި އަނބިކަނބަލުން މޭގަން މާކަލް އިނގިރޭސި ޝާހީ އާއިލާގެ ލަގަބުތަކާއި މަސައްކަތްތަކުން އެއްކިބާވެ، ޝާހީ އާއިލާއާ ވަކިވުމަށް ފަހު ޕްރޮޑަކްޝަން ކުންފުންޏެއް އުފައްދައި، ކޮންޓެންޓު ރިލީޒްކުރުމަށް ޕްރޮޑަކްޝަން ލޭބަލް އެއް އުފައްދައި، ނެޓްފްލިކްސް އާއެކު އެއްބަސްވުމެއްގައި ސޮއިކުރައްވައިފި އެވެ.\nޕްރިންސް ހެރީއާއި އަނބިކަނބަލުން މޭގަން ޝާހީ އާއިލާއިން ވަކިވެވަޑައިގަތުމަށާއި މާލީ ގޮތުން މިނިވަން ބަޔަކަށް ވުމަށް ނިންމެވީ މިއަހަރުގެ ކުރީކޮޅުގަ އެވެ.\nބޭރުގެ ބައެއް މީޑިއާތަކުން ކުރީން ބުނި ގޮތުގައި މޭގަން އާއި ޕްރިންސް ހެރީ މަސައްކަތް ކުރައްވަމުން ދަނީ ހޮލީވުޑްގެ ބައެއް ފަރާތްތަކާ ބައްދަލުކޮށް "ސިއްރު" ޕްރޮޖެކްޓެއްގެ ހިޔާލުދީ އެ ޕްރޮޖެކްޓު އަސްލަށް ގެނެވޭނެ ގޮތެއް ހޯދުމަށެވެ.\nނަމަވެސް ދާދި ފަހުން ހާމަކޮށްފައިވާގޮތުގައި ޕްރިންސް ހެރީ އާއި މޭގަން ވަނީ ޕްރޮޑަކްޝަން ކުންފުންޏެއް އުފައްދާފައެވެ. އަދި ނެޓްފްލިކްސް އާ ގުޅިގެން އެ ޕްރޮޑަކްޝަނުން ޑޮކިއުމެންޓްރީ އާއި ފިލްމު އަދި ސްކްރިޕްޓެޑް ޝޯތައް އުފެއްދުމަށް ވަނީ ހަމަޖެހިފައެވެ.\nޕްރިންސް ހެރީ އާއި މޭގަން ނެރުއްވި ބަޔާނެއްގައި ބުނެފައިވަނީ އެ ޕްރޮޑަކްޝަނުން އުފައްދާ ކޮންޓެންޓުތަކަކީ އާއިލާތަކާ ގުޅޭ ކޮންޓެންޓްތަކަށް ވާނެ ކަމަށެވެ.\nޝާހީ އާއިލާއާ ވަކިވުމަށް ފަހު ހޮލީވުޑް އަށް އެނބުރި ނުދާނެ ކަމަށް މޭގަން ވަނީ މީގެކުރީން ހާމަކޮށްފަ އެވެ. އެހެންނަމަވެސް ފަހުން މޭގަން ވިދާޅުވީ، އެކަމަނާ ހުންނެވީ ފިލްމު އަދި ޕޮޑްކާސްޓު ފަދަ ކޮންޓެންޓު އުފެއްދުމަށް ބޭނުންވެލައްވާ ކަމަށެވެ.


Ifham bandhugai hure nerunee "Veringe Verikan"\nރާއްޖޭގެ މަޝްހޫރު ރެޕް ލަވަކިޔުންތެރިޔާ އިފްހާމް (ޕެސްޓް)\nއިފްހާމް ބަންދުގައި ހުރެ ނެރުނީ 'ވެރިންގެ ވެރިކަން'\nސިމްބޮލިކް ރެކޯޑްސްގެ އާ ލަވަ އަށް އަންނަނީ ބޮޑު ސަމާލުކަމެއް ލިބެމުން\nއިފްހާމް ހުރީ މަސްތުވާތަކެތީގެ މައްސަލައެއްގައި ހައްޔަރުކޮށްފައި\nމިއީ މިދިއަ އަހަރު ނެރުނު 'ކޯވަރެއް' ފަހުން އޭނާގެ ފުރަތަމަ ލަވަ\nސިމްބޮލިކް ރެކޯޑްސްއިން ބުނަނީ ސިޔާސީ އެއްވެސް މީހަކު ބުނެގެން ލަވަ ނުހަދާނެ ކަމަށް\nމަސްތުވާ ތަކެތި ޓްރެފިކްގެ ކުރުމުގެ ތުހުމަތުގައި ހައްޔަރުކުރި ސިމްބޮލިކް ރެކޯޑުގެ ރެޕް ލަވަކިޔުންތެރިޔާ އިސްމާއިލް އިފްހާމް މުހައްމަދު (ޕެސްޓް) އާ ލަވައެއް ހުކުރު ދުވަހު ފޭނުންނަށް ދޫކޮށްލައިފި އެވެ.\nމިދިޔަ އަހަރުގެ ފެބްރުއަރީގައި މާލޭގައި ފުލުހުންގެ ޑްރަގް އެންފޯސްމަންޓް ޑިޕާޓްމަންޓް (ޑީއީޑީ) އިން ހިންގި އޮޕަރޭޝަނެއްގައި ޑްރަގާ އެކު އިފްހާމް އާއި އިތުރު ބަޔަކު ހައްޔަރުކުރި އެވެ. އެ މައްސަލައިގައި އޭނާގެ މައްޗަށް ދައުވާކޮށްފައި ވާއިރު، އެ ފަހުން އޭނާ ހުރީ ބަންދުކޮށްފަ އެވެ.\nއިފްހާމްގެ ޝަރީއަތް ނިމެންދެން ގޭބަންދަށް ބަދަލުކުރަން ކްރިމިނަލް ކޯޓުން ނިންމިޔަސް ހައި ކޯޓުން އެ އަމުރު ބާތިލްކޮށް، އޭނާ ޝަރީއަތް ނިމެންދެން ޖަލުގައި ބަންދުކުރަން އެންގި އެވެ.\nއޭނާގެ އާ ލަވަ މި ނެރުނީ، ޖަލުގައި ހުރެގެންކަމެއް ނުވަތަ ކޮންމެވެސް ހާލަތެއް މެދުވެރިވެގެން ގޭގައި ހުއްޓާކަމެއް ސާފެއް ނޫނެވެ. އެކަމަކު ޔޫޓިއުބް މެދުވެރިކޮށް ސިމްބޮލިކް ރެކޯޑްސް އިން ނެރުނު އާ ލަވައިގެ ޅެން ހަދައި، ލަވަ ކިޔާފައިވަނީ ވެސް އިފްހާމް އެވެ. ލަވައިގެ މިއުޒިކް ހެދީ ރައްޔާން މުހައްމަދު (ރައިޑޭ) އެވެ.\nސިމްބޮލިކް ރެކޯޑްގެ ލަވަތަކުގައި އާއްމުކޮށް ހުންނަ މޮޅު ޅެންވެރިކަން މި ލަވައިން ކިޔައިދެނީ އާއްމު ރައްޔިތުންނާއި ވެރިންނާއި ހުންނަ ތަފާތެވެ. ލަވާގައި ބުނަނީ؛\n"ވެރިންގެ ވެރިކަން ތިން ބާރޯ\nޖަލު ކުޑަގޮޅި މީ މަގެ އިންފާރޯ\nވެރިއެއް ވިއްޔާ ތިން ކާރޯ\nމަށަށް ޖޫރިމަނާ އަދި އިންޒާރޯ"\nހުކުރު ދުވަހު ޔޫޓިއުބްގައި އާއްމުކުރި ލަވަ ސޯޝަލް މީޑިއާގައި ގިނަ ބައެއްގެ ސަމާލުކަން އަންނަނީ ހޯދަމުންނެވެ.\nހުކުރު ދުވަހު ނެރެފައިވާ ޕެސްޓްގެ އާ ލަވަ " ވެރިންގެ ވެރިކަން"\nލަވައާ ގުޅޭ ގޮތުން ސިމްބޮލިކް ރެކޯޑްސް އިން ބުނީ "ރާއްޖޭ ޖަލުތަކުގެ ޝަރީއަތް ކުރިއަށް ނުގޮސް ވަރަށް ގިނަ މީހުން އެބަ ތިބި" ކަމަށެވެ.\n"ޕސްޓް ވެސް މި ވީ ބަންދުގައި ދޮޅު އަހަރު. ހުކުމެއް ނައިސް ޝަރީއަތެއް ހިނގާތީ ތުހުމަތެއްގައި ބަންދުކޮށްފައި އެތައް ހައްގުތައް ގެއްލި ޖަލުގައި ތިބެން ޖެހޭ ތިބުން އެއީ ޕެސްޓް ވަރަށް ބޮޑަށް ފައިޓް ކުރަން ބޭނުންވާ ކަމެއް. ވާނުވާގައި އޮތުން،" ސިމްބޮލިކް ރެކޯޑްސްގެ ފަރާތުން ވާހަކަ ދެއްކި މީހަކު ބުންޏެވެ.\n"މި ލަވަ ނެރުނީމަ ބައެއް ސިޔާސީ ފަރާތްތަކަށް ހީވެދާނެ އެމީހުންނާ އިދިކޮޅަށް، ނުވަތަ އެމީހުންގެ ވާދަވެރިންނާ އިދިކޮޅަށް ހަދާފައިވާ ލަވައެކޭ. އެކަމަކު ސިމްބޮލިކް އަކީ ވަކި ސިޔާސީ މީހެއްގެ ފަހަތަށް އަރައިގެން މަސައްކަތް ކުރާނެ ބައެއް ނޫން. ހުރިހާ ސިޔާސީ މީހުން ވެސް އެއްވަރެއް ވަނީ. އެއްބަޔަކު އަނެއް ބަޔަކު ގަދަ ބަސް ބުނަން މި ލަވަ ބޭނުން ކުރުން އެއީ ޖޯކެއް."\nމަސްތުވާތަކެއްޗާ އެކު އިފްހާމް ހައްޔަރުކުރުމުން އޭނާގެ އަގު އަސްލު އޮތީ ވަރަށް ބޮޑަށް ވެއްޓިފަ އެވެ. އެކަމަކު އޭނާގެ ހުނަރާ މެދު އެއްވެސް ސުވާލު އުފައްދާނެ ޖާގައެއް ނެތެވެ. އެހެންކަމުން 2021ގައި އިވުނު 'ކޯވަރެއް' ފަހުން އާންމުންނާ ހަމައަށް އައި އިފްހާމްގެ އާ ލަވަ ވެސް ގިނަ ބަޔަކަށް ކަމުދާކަން ލިބެމުން އަންނަ ތަރުހީބުން އެނގެ އެވެ.


ތ. ވިލުފުށި މިސްކިތު މުދިމު/އިމާމު/އިސްއިމާމު މަޤާމަށް މީހަކު ހޯދުން\nމި އިޢުލާންވަނީ 22 ޖުލައި 2019 1716 ގައި ބާތިލް ކުރެވިފައެވެ.\nތ. ވިލުފުށި ކައުންސިލް އިދާރާ / ވިލުފުށި މިސްކިތް\nމަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖޫން 10 ވާ ހޯމަ ދުވަހުގެ 12:00 ގެ ކުރިން، ތ. ވިލުފުށި ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް council.vilufushi@gmail.com މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއުއާއި އިމްތިހާނު އޮންނާނީ، 2019 ޖޫން 16 އާއި 2019 ޖޫން 30 އާ ދެމެދު، ތ. ވިލުފުށި ކައުންސިލް އިދާރާގައެވެ. ވުމާއެކު، މި މަޤާމަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއާއި އިމްތިޙާނަށް ޙާޟިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6780701ނަންބަރަށެވެ. އީ-މެއިލް ކުރާނީ council.vilufushi@gmail.com އަށެވެ.


އިމްތިޙާނު (ދެވަނަބައި) – Esfiya\nކާރު ގޮސް ގޭ ކުރިމައްޗައް މަޑުކުރުމުން ދެލޯ ފޮހެލާފައި އެތެރެއަށް ވަންނަން ހިނގައިގަތެވެ. ގޯތިގެދޮރަށް ދަތިވެފައިވާ އެމާލޭގެ ބޮޑު ގޯތިންކުރެ ގޯއްޗެކެވެ. ނާސިރުގެ ބައްޕައަށް ލިބިފައިވާ އެ ބިންވަނީ އެކަށް ނާސިރުއަށް ހިބަކޮށްފައެވެ. ގޭގެ އެއްފަރާތުން ހަތް ބުރިއަށް ނަގާފައިވާ އިމާރާތުގެ ހުރިހާ ބުރިތަކެއް ކުއްޔައް ދީފައިވެސް ދެން އޮތްތަން ވަކި ކުޑަ އެއް ނޫނެވެ. ދެން އޮތް ތަންކޮޅުގައި ހިތްގައިމު ގޮތަކަށް ތިންބުރިއަށް ނަގާފައިވާ އެގޭގެ އެއް ބުރި ހިބާއަށް ދީފައިވާއިރު އަނެއް ބުރިވަނީ އޭނާގެ ފަނަރަ އަހަރުގެ ކޮއްކޮ ހުމާއަށް ދީފައެވެ. އެންމެ ތިރީގައި މައިންބަފައިން ދިރިއުޅޭ އިރުވެސް އެގެ މިއަދު ފެންނަނީ ފަޅުގެއެއް ފަދައިންނެވެ. ގެންގުޅޭ ނޯކަރެއް ކައިރިން އަހާލުމުން އެނގުނީ މަންމަ ކޮޓަރީގައި އުޅޭ ކަމެވެ. މިއީ އޭނާ އަންނަ ވަގުތުކަން ކުރިން އަންގާފައި ވީނަމަވެސް މަންމަ ނުނިކުންނަނީ އޭނާގެ މޫނުވެސް ދެކެން ބޭނުން ނުވާތީކަން ކަށަވަރެވެ.\nއޭނާގެ ބަޔަށް ދާން ހިނގައިގަތުމާއެކު ހުމާ އައިސް ދޮންތާއޭ ކިޔާފައި ބައްދާލިއެވެ. ހިތާމައިން ފޯވެފައިވީ ދެލޯ ފޮހެލަމުން މޫނު ފޮތިކޮޅު ނަގާ ބޮލުގެ ފަހަތައް ލުމަށްފަހު ހިބާވެސް ކޮއްކޮގެ ގައިގާ ލޯބިން ބައްދާލުމަށްފަހު އެކުގައި ދެވަނަ ބުރިއަށް ދާން ހިނގައިގަތެވެ. އާއެކެވެ. އޭނާގެ މައިންބަފައިން އޭނާ ދެކެ އައިސްފައި އެވާ ރުޅީގެ ފަހަތުގައިވަނީ އެ މޫނު ފޮތިކޮޅާއި އެ ނިވާކަންބޮޑު ހެދުމެވެ. އެ މައިންބަފައިން އޭނާއަށް ދީފައިވާ ތަރުބިއްޔަތުގެ އިދިކޮޅަށް އޭނާއަށް އެޅުނު ފިޔަވަޅަކީވެސް އެއީއެވެ. ﷲ އަށް ބިރުވެތިވެ އުޅުން އިސްލާހު ކުރުމެވެ. އޭނާގެ މައިންބަފައިން ޤަބޫލުކުރާގޮތުގައި އެއީ ދީނުގައި ހައްދުފަހަނަ އަޅާ ދިޔުމެވެ.\nހިބާ ކިޔެވުން ހުއްޓާލީ އޭނާ ބޭނުންވެގެނެއް ނޫނެވެ. އެ ބަދަލުތައް އޭނާއަށް އައި ނަމަވެސް ކިޔެވުމަކީ އެކަމަށް އެޅޭނެ ހުރަހެއް ނޫންވިއްޔާއެވެ. ނަމަވެސް އެއައި ބަދަލުގެ ސަބަބުން އޭނާ ކިޔަވަމުންދިޔަ ކޮލެޖާއި، އެ ކޮލެޖްގައި ކިޔަވައިދޭ ތަކެތި އެއީ އިސްލާމްދީނާއި ފުށުއަރާފަދަ ފިލާވަޅުތަކެއް ކަމުން އޭނާ ބައްޕަ ކައިރީގައި އެދުނުހާވެސް ކަމަކީ އިސްލާމީ ކޮލެޖަކަށް އޭނާ ބަދަލުކޮށްދިނުމަށެވެ. އެތާގައި އެ ކިޔަވާ ތަކެތި ކިޔަވައިގެން އެރޮގުން އޭނާ ކުރިއަށްދާން ބޭނުން ނުވާތީއެވެ. ﷲ ޙަރާމް ކުރައްވާފައިވާ މަގުތަކުން ވިޔަފާރީގެ ފައިދާ ހޯދުން އެއީ އޭނާ ނޭދޭނެ ކަމެއްކަމަށް ވާތީއެވެ. ނަމަވެސް އެކަންކަން އޭނާގެ ބައްޕަގެ ސިކުނޑިއަށް ނަގައިގަނެވޭ ކަމަކަށް ނުވިއެވެ. ނާސިރު ޤަބޫލުކުރަނީ ޒަމާނާއި އެއްވަރަށް އަންނަ ތަރައްޤީތަކުން ވިޔަފާރީގެ އުސޫލުތަކަށް އަންނަ ބަދަލުތަކުގައި އެމީހުން ނުހިފައިފިނަމަ ފައިދާއެއް ނުލިބޭނެކަމަށެވެ.\nނާސިރުވެސް އޭނާގެ އެ ވިސްނުން ހިބާއަށް ވިސްނައިދެވޭތޯ މަސައްކަތް ކުރިއެވެ. އެތައް ވާހަކައަކަށް ފަހުވެސް ހިބާ އެކަންކަމާއި ނުޤަބޫލުވުމުން ނާސިރުވެސް އައީ ރުޅިއެވެ. އަދި މިހާރުދެން ހިބާގެ ވިސްނުން ބަދަލުވެފައި ތިވަނީ ހައްދު ފަހަނައަޅާފައިވާވަރަށޭ ބުނެ، އަދި ތިޔަ ވިސްނުމުގައިތިބޭ މީހުން އެމީހުންގެ އަންހެން ދަރިން ތަންތަނަކަށް ކިޔަވާކަށް ނުފޮނުވާނެޔޭ ބުނެ ހިބާ ކޮލެޖުން ވަކިކޮށްފައި މާލެ އައުމަށް އަމުރު ކުރީއެވެ. އެކި ގޮތްގޮތުންވެސް ނާސިރު އަށް ވިސްނައިދެވޭތޯ ހިބާ މަސައްކަތް ކުރިނަމަވެސް ނާސިރު ހިބާގެ އިތުރު އެއްވެސް ވާހަކައެއް އަޑެއް ނޭހިއެވެ.\nހިބާ ދީނުގައި ސާބިތުވެ ހުރުމަށް ނެގި ފުރަތަމަ ފިޔަވަޅުވެސް އޭނާއަށްވީ އިންތިހާ އުނދަގޫކަމަކަށެވެ. އެކަމަކުވެސް އޭނާ ކެތްކުރާނެއެވެ. އެއީ ދުނިޔޭގެ ޤާނޫނު ވިއްޔާއެވެ. އެތައް ބަޔަކަށް އިސްލާމްދީނުގެ ރިވެތިކަން އެނގި އިހްސާސް ކުރެވި، ހިދާޔަތު ލިބުނު ނަމަވެސް އެއާއި އެއްގޮތައް އުޅުން ވަނީ އިންތިހާއި އުނދަގުލަކަށެވެ. ހަޤީޤީ އިމްތިޙާނު ފެށެނީވެސް އެހިސާބުންކަން ޔަޤީނެވެ. ތިމާއަށް ތެދުމަގު ފެންނަ ހިސާބުންނެވެ. ނަރަކައިން ސަލާމަތްވުމަށް ފަށާ މަސައްކަތްތަކުންނެވެ. ތެދުމަގު އެނގޭ ހާލުވެސް އެތެދުމަގުން ހިނގަން ކެރެނީ ކެތްތެރި، އަޒުމްވަރުގަދަ މަދު މީހަކަށެވެ. ސުވަރުގެ އަށް ދަހިވެތިވެފައިވާ ނަރަކައިގެ އަޒާބަށް ބިރުގަންނަ މަދު މީސްކޮޅަކަށެވެ. އޭގެ ތެރެއިން ވެވޭތޯ ހިބާ މަސައްކަތް ކުރާނެއެވެ.\nހިބާގެ ބައްޕަމެންގެ އެ ވިސްނުމަކީ އިސްލާމްދީނުގެ ކަންކަން ރަނގަޅަށް ނޭނގޭތީ ވިސްނޭ ވިސްނުމެކެވެ. އެނގޭ މީހަކަށް އެނގޭނެއެވެ. އިސްލާމްދީނުގައި އަންހެނަކަސް ފިރިހެނަކަސް އިލްމު ހޯދުމަށް ވަރަށް ބޮޑަށް ބާރުއަޅާފައި ވެއެވެ. އަދި ތާރީޚުން އެނގޭގޮތުގައި ކުޅަދާނަ، ކެރޭ އެތައް ކަނބަލުންނެއް އަހަރެމެންގެ ދީނުގައި އެތައް ގޮތަކުން ނަމޫނާ ދައްކައިދީފައި ވެއެވެ. މިސާލަކަށް ބުނަންޏާ ނުސެއިބާ ބިންތު ކައުބު، ރުފޭދާ އަލް އަސްލަމިއްޔާ، އުއްމު ސާދު ޖަމީލާ ބިންތު އަސްއަދު އަންޞަރިއްޔާ، އައިޝާ ބިންތު އަބޫބަކުރު ފަދަ އެތައް ކަނބަލުންނެކެވެ. ނަމަވެސް ބައްޕަމެންފަދަ ގިނަ މީހުންނަށް އެކަންކަމެއް ނޭނގޭނެއެވެ. ދީނާއި، އިސްލާމީ ތާރީޚާއި ބެހޭ މައުލޫމާތު ނޭނގޭތީއެވެ. އެ ވާހަކަތަކަކީ ދިވެހިންގެ ތެރޭގައި އާންމު ވާހަކަތަކެއް ކަމުގައި ނުވާތީއެވެ.\nހުމާޔާއިއެކު ދެވަނަ ބުރިއަށް އަރާފައި އޭނާގެ ކޮޓަރިއަށްވަދެ ލަގެޖްތައް ބަހައްޓާފައި އެނދުމަތީގައި ހަމަޖެހިލިއެވެ. ކޮންމެ ކުއްޖަކަށް ގެއިން ބުރިއެއް ދީފައިވީނަމަވެސް އެތަނުގައި އަމިއްލަ އަށް އުޅުމުގެ ހުއްދަ އޮންނަނީ އަށާރަ އަހަރު ވުމުންނެވެ. ނަމަވެސް ފަނަރަ އަަހަރަށްފަހު ބޭނުމިއްޔާ އެމީހެއްގެ ކޮޓަރީގައި ނިދުމުގެ ހުއްދަ އޮވެއެވެ. ނޫންނަމަ އެންމެ ތިރީބައިގައިވެސް އެމީހުންނަށް ހާއްސަ ކޮށްފައިހުންނަ ކޮޓަރީގައިވެސް ނިދޭނެއެވެ. ހުމާގެ ވާހަކައިން އެނގުނު ގޮތުގައި ހުމާ މިހާރު ނިދަނީ އެންމެ މަތީބައިގައެވެ. އަދި މިހާރު ގްރޭޑް ނުވައެއްގައި ކިޔަވަމުންދާތީ ގްރޫޕް ވައިސްކޮށް ޓިއުޝަން ނެގުމަށްވެސް އެންމެ މަތީބައި ބޭނުންކުރެއެވެ. ނަމަވެސް ހިބާ މީގެ ކުރިން މުޅިންވެސް އުޅެމުން އައީ މަންމަމެނާއިއެކު އެންމެ ތިރީގައެވެ. އޭނާ އޭނާގެ ބަޔަށް އައި މިއީ ފުރަތަމަ ފަހަރެވެ. މެލޭޝިޔާގައިވެސް އުޅުނީ އެހެން ދެތިން ކުއްޖަކާއި އެކު އެއް ކޮޓަރިއެއްގައެވެ. އެހެން ކަމުން އަލަށް އެކަނި ތަނެއްގައި އުޅުންވާނީ އޭނާއަށް ކުޑަކޮން އުނދަގޫ ކަމަކަށެވެ.\nއެތައް ދުވަހަކަށްފަހު އޭނާގެ ކޮއްކޮޔާއެކު ވަގުތުކޮޅެއް ހޭދަކޮށްލަން ލިބުމުން ސިކުނޑިއަށް ބުނެދޭން ނޭނގޭ އުފާވެރިކަމެއް ލިބުނެވެ. ދަތުރުގެ ވަރުބަލިކަންވެސް ފިލާ ގޮސްފިއެވެ. ދެކުދިން އެތައް އިރެއްވާންދެން ވާހަކާގައި ތިއްބެވެ. ބޮޑަށް ދެކެވުނީ ހުމާގެ ކިޔެވުމުގެ ކަންތައްތަކާއި ރައްޓެހިންގެ ވާހަކައެވެ. އޭގެ އިތުރުން ހުމާ ނަމާދުކުރަންތޯ ހިބާ ސުވާލު ކުރުމުން ނޫނެކޭ ބުނެ އިތުރު އެއްޗެއް ބުނިޔަނުދީ އެކިއެކި ވާހަކައިން ހުމާ ހަމަޖައްސާލިއެވެ. ހިބާގެ ކޮއްކޮ ކަންކަމުގައި ސިކުނޑި ތަނަވަސްވެފައިވީވަރު ހިތައް އަރާ ހިބާ ހިނިއައެވެ. އެއުމުރަކީ އަބަދު ސަކަރާތާއި މަޖަލުގައި މިހާރުގެ ކުދިން އުޅެމުންދާ އުމުރުކަން ހިބާ ހަނދާންވުމާއިއެކު އޭނާގެ މާޒީގެ ބައެއް މަންޒަރުތައްވެސް ސިކުނޑިއަށް ސިފަވެގެން ދިޔައެވެ.\nއެގޮތުގައި ތިއްބާ އެދެމީހުންނަށް ސިހުންވީ ރަހްމާ އައިސް ހުޅުވާފައި ހުރި ކޮޓަރީގެ ދޮރުގައި ޓަކި ދިނުމުންނެވެ. ދެކުދިން އެއްފަހަރާ ބަލާލުމުން ކާން އައުމަށް ބައްޕަ އެބަގޮވާކަމަށްބުނެ ހިބާއަށް ބަލާލާފައި އަގައިންވެސް ނުބުނެ ހިނގައްޖެއެވެ. އެ މަންޒަރު ބަލަން އިން ހިބާގެ ދެލޮލަށް ކަރުނަތައް ޖަމާވީ މަންމަގެ އެ އަމަލުން ހިތުގައި އެޅުނު ކޫރުންނެވެ. އެތައް ދުވަހަކަށްފަހު ފެނުމުން ދަރިފުޅާއޭ ކިޔާފައި ގޮވާނުލިތާ ހިނިތުންވުމެއް ރައްދު ކޮށްލިނަމަވެސް ހިބާ އަށް ފުދޭނެއެވެ. އެމަންމަގެ އޯގާތެރި ބަހަކަށް ނުވަތަ ބެލުމަކަށް އެ ދަރިފުޅު އެވަނީ ފެންބޮވައިގަނެފައެވެ. ދެދުނިޔޭގެ ބާއްޖަވެރިކަމަށް އެދި އުޅުން އިސްލާހުކުރުމުން މަޔަކު ވާންވީ އުފާ ނޫން ހެއްޔެވެ؟ އަތުގައި ހިފައިގެން އެ ދަރިފުޅާއިއެކު އެމަގުގައި ހިނގަން އިތުރަށް ހިތްވަރު ދޭންވީ ނޫން ހެއްޔެވެ؟ ހިބާއެވަނީ އިންތިހާއަށް އެކަމަށް ބޭނުންވެފައެވެ. ކުރާނީ ކީއްހެއްޔެވެ؟ އިންސާނުންނަކީ ހުރިހާކަމެއް ފުރިހަމަ ބައެއް ނޫންވިއްޔާއެވެ. މަންމަޔަކަށްވިޔަސް ބައެއް ހާލަތްތަކުގައި އަމިއްލަ އެދުން އިސްކުރާ އެތައް މައިންނެއް މި ދުނިޔޭގައި އުޅޭ ވިއްޔާއެވެ. އެހެންނަމަވެސް ﷲގެ އޯގާތެރިކަން އިންތިހާއެވެ. ކިތަމެ ފާފަޔެއް ކުރެވުނަސް އެކަންކަމަށް ތަޢުބާވުމުން އެކަލާނގެ އެފާފަތައް ފުއްސަވައި ޠާހިރު ބަޔެއްގެ ގޮތުގައި އެބަޔަކު ލައްވައެވެ. އެކަލާނގެ އަޅުންދެކެ އެކަލާނގެ އިންތިހާއަށް ލޯބި ވެވޮޑިގެންވެއެވެ. އަދި އެކަލާނގެ ހަނދުމަކުރުންމަތީގައި އިންސާނާ ދެމިހުންނަ ހިނދަކު އެކަލާނގެ، އެކަލާނގެ އަޅާ ދޫކޮށްނުލައްވައެވެ. ހުރިހާކަމެއްގައި މަދަދު ދެއްވައެވެ. މައިން ދަރިންދެކެވާ ލޯތްބަށްވުރެ އެތައްގުނަޔަކަށް ﷲ އެކަލާނގެ އަޅުންދެކެ ލޯބިވާކަން އަންގަވާފައި ވެއެވެ.\nހުމާ ދާން ތެދުވެފައި ދޮންތަވެސް އަންނާށޭ ބުނެ އަތުގައި ހިފުމުން ހިބާ ހިތްވަރު ކޮށްފައި ފުރަތަމަ ފަހަރަށް، އެ ބަދަލުތަކާއިއެކު ބައްޕަގެ ކުރިމައްޗައް އެރުމަށް ހިނގައިގަތެވެ. ކާން އިން ނާސިރަށް އެތައް ދުވަހަކަށްފަހު އޭނާގެ ހިތުގެ ފިނިކަން ކަމުގައިވި އޭނާގެ ދޮށީދަރި ހިބާ ފެނުމުން ހިތުގެ އެއްކަނަކުން އުފާވެރިކަން އިހްސާސްވި ނަމަވެސް ހިބާ ލައިފައިހުރި ހެދުމުން އޭނާގެ ލޯބިވާ ދަރިފުޅު އެއީ މިހާރު މުޅިން އެހެން ކުއްޖެއްކަން ސިކުނޑި، ހިތައް ވިސްނައިދޭން ފެށި ފަދައެވެ. އެއާއެކު ކާން އިން ތައްޓަށް މޫނު އަނބުރާލާ ފެންނަކަމަށްވެސް ނުހަދާ ކާން ފެށިއެވެ. ހިބާވެސް ގޮސް ކާން އިށީނީ އެތައް ދުވަހަކަށްފަހު ބައްޕަ އާއި މަންމަގެ ސޫރަ ހަމަލޮލަށް ފެނުމުން އެ ލިބުނު އުފާވެރިކަމާއިއެކު، ހިތާމައިގެ ކަރުނުތައް ފޮރުވަމުން ހިނިތުން ވުމަކާއެކުގައެވެ. ނަމަވެސް ފަސްވަރަކަށް މިނަޓް ހޭދަވި އިރުވެސް އެކެއްގެ ދުލުން އެންމެ ބަހެއްވެސް ބޭރު ނުވެއެވެ. އެ މޭޒުމަތިވީ ހަމަހިމޭން ކަމެއްގައެވެ. ރަހްމާވެސް ހިބާއާއި ހަތަރުކަޅި ހަމަކުރަންވެސް ބޭނުންނުވާ ފަދައެވެ.\nއެކުޑަކުޑަ އާއިލާގެ އެ ހަމަނުޖެހޭ ދިރިއުޅުމަށް ގެއްލި އިން ހުމާ އެ ހަމަހިމޭންކަން އެގޮތައް އިތުރަށް ބާއްވަން ބޭނުންނުވާތީ ވާހަކަ ދައްކަން ފެށިއެވެ. ބައްޕާ! އަޅުގަނޑު ބޭނުން ދޮންތަ ގޮވައިގެން ކާރު ދުއްވާލަންދާން. މާލޭގެ ތަންތަން ދޮންތަ އަށް ދައްކާލަން. ވަރަށް ދުވަސްކޮށްފައެއްނު އެއައީ. އެހެންނޫނަސް މިހާރު ކިހާ ބައިވަރުތަންތަން އޭގެ ފަހުން ހަދައިފަ އެބަހުރި. ދޮންތަވެސް ފޫލިފިލާނެ އެއްނުން. ހުމާ ޖެހިލުންވެ އިނދެ ވާހަކަދެއްކިއެވެ. ރަހްމާ ބުނޭ ޑްރައިވަރު ކައިރީ އެ މީހުންގޮވައިގެން ދާށޭ. މަމިދިޔައީ ފިހާރައިގެ ކަންތައްތައް ބަލާލަން. އެހެންބުނެ ނާސިރު ކައިނިންމާފައި ތެދުވެ ދާން ހިނގައިގަތެވެ. މަންމަވެސް ދާނަންދޯ؟ ހިބާ ގަސްތުގައި އެސުވާލުކުރީ ރަހްމާ ނުދާނެކަން އެނގިހުރެވެސް ލޯބިވާ މަންމައާއި ކޮންމެވެސް ވާހަކަ އެއް ދެއްކުމުގެ ބޭނުމުގައެވެ. ނޫން. މަ ޖެހޭ ކަސްރަތު ކުލާހަށްދާން. ކަލޭމެން ދެމީހުންދޭ. ރަހްމާ ވާހަކަދެއްކީ ދުރުބަޔަކާއި ވާހަކަދައްކާ ރާގުގައެވެ. އެކަން ހުމާއަށްވެސް ފާހަގަ ކުރެވުނެވެ. މީގެ ކުރިން ރަހްމާ މުޅިންވެސް ވާހަކަދައްކާނީ މަންމަޔޭ ކިޔައިގެންނެވެ. އެކަމަކު މިފަހަރު މަށޭ ބުނެ ވާހަކަދެއްކި އިރު އަދި ކަލޭމެނޭވެސް ކިޔައިފިތާއެވެ. މަންމަ އެއިނީ ހާދަ ހިތްހަމަ ނުޖެހިފައޭ ހުމާ ހިތައް އެރިއެވެ.\nކައިނިމުމާއެކު ތަށިދޮންނަން އާދަވެފައިހުރި ހިބާ ސިންކު ކައިރީ ތަށި ދޮންނަން ހުއްޓާ ނީލާ އައިސް އޭނައަތައް ތަށި ދިނުމަށް އެދުނެވެ. އެތައްދުވަހަކަށްފަހު ނީލާ ފެނުމުން ހިބާ ކުއްލިއަކަށް ނީލޫ އޭ ކިޔާފައި އޭނާގައިގާ ބައްދާލިއެވެ. ނީލާ އަވަސް އަވަހަށް ދެކޮޅު ހޯދާލީ ރަހްމާ މެޑަމް ހުރިތޯ އެވެ. ނަސީބަކުން މެޑަމްވީ ކޮޓަރީގައެވެ. ނީލާ ފުންނޭވާއެއް ދޫކޮށްލާފައި ހިބާ ކޮނޑުގައި ހިފާ ދުރުކޮށްލާފައި ހިނިތުންވަމުން ހިބާގެ މޫނަށް ބަލާލިއެވެ. އެ ދެލޮލަށް ޖަމާވެފައިވާ ކަރުނަތައްފެނި ނީލާ ނުރޯށޭ ބުނެ އަތުގައި ފިރުމާލިއެވެ. މަންމަގެ އެފަދަ ލޯތްބާއި އަޅާލުމަށް ހިތް އެދި ރޮމުންދިޔަ ހިބާއަށް ގެންގުޅޭ ނޯކަރުގެ ފަރާތުން ނަމަވެސް އެ އަޅާލުން ލިބުމުން އިތުރަށް މަންމަގެ މަތިން ހަނދާންވެ ކަރުނަތައް ނުހިފެހެއްޓުނީއެވެ. އެ މަންޒަރު ބަލަން ދުރުގައިހުރި ހުމާގެ ފޯނު ރިންގުވާން ފެށުމުން އަވަސް އަވަހަށް ފޯނު ހިފައިގެން އޭނާގެ ކޮޓަރިއަށް ދިޔައެވެ. އަދި ދަމުން ހިބާ ދުއްވާލަންދާން ރެޑީވުމަށް އެދުނެވެ.\nމާލޭގެ ކާރޫ ބާރޫ ބޮޑު މަގުތަކުގައި ކާރު ދުއްވަމުން ދިޔައިރު އެތެރޭގައި ތިބި ދެކުދިންނަށް ބަލައިލި ކޮންމެ މީހަކަށްވެސް ފެނިގެންދާނީ މުޅިން ތަފާތު ދެ ފިކުރެއްގެ ދެކުދިންނެވެ. ހިބާ މޫނުބުރުގާގެ ހިޔަލުގައި ފުރިހަމައަށް ނިވާވެގެން އިން އިރު، ހުމާ އިނީ އަތްކުރު، ގަޔައްބާރު ޓޮޕްކޮޅަކާއި ސްކިނީ ޖީންސެއް ލައިގެންނެވެ. އަދި ޓޮޕާއި އެއްކުލަޔަކަށްދާ މަޑު ފިޔާތޮށި ކުލައިން ތުންފަތުގައި ކުލަޖައްސާފައި ގަދަޔަށް އައިލައިނާވެސް އަޅައިގެން އިންއިރު އެ ކުރު ފަން އިސްތަށިކޮޅު މެދުން ފަޅާލައިފައި ދެފަރާތައް ދޫ ކޮށްލާފައި ވެއެވެ.\nދުއްވަމުން ގޮސް ރަސްފަންނާއި ހަމައަށް ދެވުމުން ހުމާ ހިބާ ގޮވައިގެން ކާރުން ނިކުމެލީ އެހިސާބުގެ ހިތްގައިމުކަން ކާރުގައި ތިބެގެން އިހްސާސް ނުވާނެތީއެވެ. ހިބާގެ އަތުގައި ހިފައިގެން ގޮސް އެތާގެ ކުޑައެއްގެ ދަށުގައި އިން ހުސް ގޮނޑިއެއްގައި ދެކުދިން އިށީނދެލިއެވެ. ހިބާ މުޅި ސަރަހައްދަށް ނަޒަރު ހިންގާލިއެވެ. އެ ތޮއްޖެހިފައިވާ މާލޭގައި، ހިތްހަމަޖެހުމެއް ހޯދަން ބޭނުންވާ ހިތްތަކަށް ހަމަޖެހުން ގެނުވާދޭފަދަ މާހައުލެކެވެ. އެންމެ ހިތްގައިމީ ކުރިމަތީގައިވާ މޫދެވެ. އެމޫދު އެ ގޮތައް ފެންނަން ނެތްނަމަ އެތަނުގައި އެއްވެސް ހިތްގައިމުކަމެއް ނުވާނެކަން ޔަޤީނެވެ. ޤުދުރަތީ މަންޒަރުތަކަކީ އަބަދުވެސް ހިތްތަކަށް ހަމަޖެހުން ގެނުވައިދޭ މަންޒަރުތަކެކެވެ. ހިތުގައިވާ ނުތަނަވަސްކަން ކުޑަކޮށްދޭ މަންޒަރުތަކެކެވެ. ހުރިހާ އެއްޗެއްގެ ވެރި އިލާހުގެ ކުޅަދުންވަންތަކަން ހާމަކޮށްދޭ އަޖާއިބުން ފުރިފައިވާ އެތައްކަމެއް ވިސްނާ ސިކުނޑިތަކަށް ފެނިގެންދާނެއެވެ.\nއެ މަންޒަރުތަކަށް ވިސްނަމުން އެކި ފަރާތްފަރާތައް ކަޅި ހިންގަމުންދިޔަ ހިބާ އަޅައިގަތީ މާދުރުނޫން ހިސާބެއްގައި ހުއްޓިހުރި ޒުވާނަކަށެވެ. އެ ޒުވާނާގެ ނަޒަރު ހުއްޓިހުރީ ހުމާއަށެވެ. ހުމާގެ ސްޓައިލުން މީހުންގެ ލޯތައް އަޅައިގަންނާނެކަން ހިބާއަށްވެސް ވިސްނެއެވެ. އެހެންނަމަވެސް ހިބާއަށް ފެނުނީ ސިއްރު ސިއްރުން ހުމާވެސް އެ ޒުވާނާއަށް ލޯ އަޅާ މަންޒަރެވެ. އަދި ބައެއް ފަހަރު އެކަކު އަނެކަކަށް ހިނިތުންވުމެއްވެސް ރައްދުކުރާހެން ހީވެއެވެ. އެކަމުން ހިބާއަށް އުނދަގޫވަމުންދާތީ ދެން ގެޔަށްދާން ހިނގާށޭ ބުނެ ހުމާގެ އަތުގައި ހިފައިގެން ކާރާއި ދިމާލަށް ހިނގައިގަތެވެ.\nދެކުދިން މާލެތެރެ ބަލާލައިފައި އައިސް ގެއަށްވަން އިރު ދިހަ އެއްޖަހާ ބޮޑުވެއްޖެއެވެ. އެހެންކަމުން ދެ މީހުންވެސް ދިޔައީ ނިދާށެވެ. ހެދުން ބަދަލުކޮށްލައިގެން ނިދަން އޮތް ހިބާގެ ލޮލުގައި ނިދީގެ ކަންފުޅެއްވެސް ނެތެވެ. ވިސްނެމުން ދިޔައީ އޭނާގެ މައިންބަފައިންގެ ބީވެގޮސްފައިވީ ލޯބި އަލުން ހޯދާނެ ގޮތަކަށެވެ. އޭނާގެ ބަދަލުވެފައި އުޅުމާއި ފިކުރުން ހިބާޔާއި މައިންބަފައިންނާއި ދޭތެރޭގައިވާ އެއްވެސް ކަމަކަށް ބަދަލު ނާންނާނެކަން އެ ދެމަފިރިންނަށް ވިސްނައިދޭނީ ކިހިނެއްކަމެއް ވިސްނާ ވިސްނާ އެ ސިކުނޑިއަކަށް ނައެވެ. އޭނާގެ އެ ކަޅު ހެދުމާއި މޫނުފޮތިކޮޅަކީ އޭނާ އޭނާގެ އިލާހުދެކެ ވާ ލޯބީގެ ރަމްޒެކެވެ. އެ އިލާހު އަންގަވާފައިވާ އެއްވެސް ހުކުމަކަށް އިންކާރުކުރަން އޭނާ ބޭނުން ނުވާކަމުގެ ނިޝާނެކެވެ. ވީއިރު އެ އިލާހު އަންގަވާފައިވާ ގޮތައް މައިންބަފައިންނަށް ކަމޭހިތުން އެއީ އޭނާ އެތައް ގުނައަކަށް އިސްކަން ދޭނެ ކަމެއްކަން އޭނާގެ މައިންބަފައިންނަށް އޭނާ ވިސްނާދޭނީ ކިހިނެއް ހެއްޔެވެ؟ އެބަދަލުން އޭނާގެ ދިރިއުޅުމަށާއި، އަޚްލާޤަށް އައި ހެޔޮބަދަލުތަކުގެ ވާހަކަ އޭނާ އެދެމީހުންނަށް ބުނެދޭނީ ކިހިނެއް ހެއްޔެވެ؟ އޭނާގެ މައިންބަފައިންނަށް ހެޔޮގޮތް ވިސްނާދޭނީ ކިހިނެއް ހެއްޔެވެ؟ އޮތީ އެންމެ ގޮތެކެވެ. ކިތަމެ ވަރަކަށް ބުނެ ކިޔާދިނަސް އެމީހުންނަކަށް ނުވިސްނޭނެއެވެ. ކުރެވެން އޮތްކަމަކީ އެކަން އަމަލުން ދެއްކުމެވެ. ފުންނޭވާއެއް ދޫ ކޮށްލުމަށްފަހު ހިބާ ތެދުވެ ވުޟޫ ކޮށްލައިގެން ސުންނަތް ނަމާދު ތައް ކޮށްލިއެވެ. އަދި އެއަށްފަހު މާތްﷲ ކިބަފުޅަށް އެކަމުގައި އޭނާއަށް އެންމެ ރަނގަޅު ގޮތް ދައްކަވައި، މަދަދު ދެއްވުމަށް އެދި ދުޢާ ކުރިއެވެ.\nއާ ދުވަހަކަށް އިރުއަރައިގެން އައީ ހިބާގެ ހިތުގައި އެތައް އުންމީދުތަކެއްގެ އަލިކަން އިހްސާސް ކުރުވަމުންނެވެ. އިއްޔެގައި އެތައް ކަމެއްގައި ހިތްދަތިވެ ވިސްނާ ފިކުރުކުރަން ހަދައިގެން އޭނާ އޭނާގެ އާއިލާގެ މީހުންނަށް ގެނަ ހަދިޔާ ތައް މަތިންވެސް ހަނދާން ނެތުނީއެވެ. އެހެންކަމުން ރީތި ހިނިތުންވުމަކާއެކު ހަދިޔާތައް ކޮތަޅަކަށް އަޅައިން ތިރިއަށް ފޭބިއިރު ގަޑިން ހަގަޑި ބައިވަނީއެވެ. އޭރު ނީލާ ބަދިގެތެރޭގައި ސައި ތައްޔާރުކުރަން އުޅެއެވެ. މަންމަމެން އަދި ނުހޭލާނެކަން އިހްސާސްވީ ގަޑިއަށް ނަޒަރު ހިންގާލުމުންނެވެ. ހިބާގެ މިހާރުގެ އާދައިގެ މަތިން ފަތިސް ނަމާދަށް ހޭލުމަށްފަހު ދެން އޭނާ ނިދާލަނީ މެންދުރު ވަގުތެވެ. އެވެސް އިތުރު ކަމެއް ނެތް ދުވަސް ދުވަހުއެވެ. މެލޭޝިއާގަ ނަމަ އޭނާ އިންނާނީ މިގަޑީގައި ފިލާވަޅު ދަސްކުރާށެވެ.\nއެނބުރި ކޮޓަރިއަށްގޮސް ރަނގަޅަށް ވިސްނާލިއެވެ. މިގޮތައް ކަމެއް ނެތި އަބަދު ގޭގަ އިނުންވެސް ރަނގަޅެއް ނުވާނެއެވެ. މެލޭޝިއާއިން ނުކިޔެވުނު ކަމުގައި ވީނަމަވެސް ރާއްޖޭން ކިޔެވެން އޮތްވަރަކަށް ކިޔެވިދާނެތާއެވެ. އެހެންކަމުން އިންޓަރނެޓަށްވަދެ އެކިއެކި ކޮލެޖް ތަކުގެ ކޯސްތަކާއި ބެހޭ މައުލޫމާތު އެއްކުރިއެވެ. އަދި ރާއްޖޭގެ އެކިއެކި އަމިއްލަ ޖަމްޢިއްޔާތަކުގެ މައުލޫމާތުތަކާއި އެމީހުންގެ މަސައްކަތްތަކުގެ މައުލޫމާތުވެސް ނެގިއެވެ. އެއަށްފަހު އެހިސާބާއި ކައިރި މިސްކިތްތަކާއި އެކިއެކި ރެސްޓޯރެންޓްތަކުގެ ލޮކޭޝަންތައް ބަލާލިއެވެ. ހިބާ ބޭނުންވާ މައުލޫމާތުތައް ނޯޓް ކޮށްލުމަށްފަހު ގަޑި ބަލާލިއިރު އަށެއް ޖަހަނީއެވެ. އެގޭގައި ހެދުނުގެ ސައިބޯނީ އާންމުކޮށް އަށްގަޑި ބައިގައެވެ. އެހެންކަމުން ހުމާއަށް ޖެއްސުންކޮށްލަން ދާން ހިތައް އެރިއެވެ.\nމަތީބުރިއަށް އަރާފައި ދޮރުގަ ޓަކިދޭން ބަލާލިއިރު ދޮރުހުރީ ކުޑަކޮށް ހުޅުވިފައެވެ. އެހެންކަމުން ހުމާ ހޭލައިފިއޭ ހިތައްއަރާ އެތެރެއަށްވަނީ މަޑުމަޑުންގޮސް އޭނާ ސިއްސުވާލަން ހިތާއެވެ. ފުރަތަމަ ވަދެވެނީ ސިޓިންރޫމަށެވެ. ފުދޭ ވަރަކަށް ބޮޑުކޮށް ހަދާފައިހުރި އެ ސިޓިންރޫމުގެ އެއްފަރާތުގައި ޓީވީ ކުރިމަށްޗައް ވާގޮތައް ބޮޑު ސޯފާއެއް ބަހައްޓާފައި ހުރިއިރު އަނެއްފަރާތުގައި ބަދިގެއެއް ގޮތައް ކުޑަތަންކޮޅެއް ޔޫ ޝޭޕްގެ މޭޒަކާއެކު ހަދާފައި ހުއްޓެވެ. އެމޭޒްގެ އެއްފަރާތުގައި ސިންކު ހަރުކޮށްފައި ހުރިއިރު ކުޑަތަންކޮޅެއް ދުރުގައި އުދުން ހުއްޓެވެ. ދެކޮޓަރި ޖެހިޖެހިގެން ހުރިއިރު ހުމާ ނިދަނީ ބޮޑު ކޮޓަރީގައެވެ. އަނެއް ކޮޓަރިއެއީ ގެއަށް އަންނަ މެހެމާނުންނަށް ހާއްސަ ކޮށްފައި ހުންނަ ކޮޓަރިއެކެވެ. ދެކޮޓަރީގައިވެސް އެތެރޭން ބޭރަށްވާގޮތައް ކުޑަ ބެލްކަނި ކޮޅެއް ހުރެއެވެ. ބެލްކަނިން ފެންނަން އޮންނަނީ މާލޭގެ ބޮޑު މަގުންކުރެ މަގެކެވެ. ހިބާ އުޅޭ ބައިވެސް ޑިސައިން ކޮށްފައިވަނީ ހަމަ އެގޮތަށެވެ. ހުމާގެ ކޮޓަރިއަށްދާން ހިނގާފައިދިޔަ ހިބާއަށް ސިންކާ ދިމާއަށް ބަލާލެވުމާއެކު ހައިރާންވެ ހިނގުން ހުއްޓުނީ ސިންކު ކައިރީގައި ދެ ކޮފީ ޖޯޑް ބަހައްޓާފައިހުރިތަން ފެނުމުންނެވެ. ހުމާ ނޫން އެހެންމީހަކު މިތާ ނޫޅޭއިރު ކޮން ދެ ޖޯޑެއް ހެއްޔެވެ؟ އެހެންކަމުން ކައިރިއަށްގޮސް ރަނގަޅަށް ބަލައިލިއެވެ. ދެޖޯޑްވެސް ހުރީ ކޮފީބޮއިފަ ހުސްކޮށްފާ ނުދޮވެ ބަހައްޓާފައެވެ. ފޮނުތައް ހިކިފައި ހުރިގޮތުން ފުދޭވަރަކަށް ގިނައިރުވެފައިހުރި ހެން ހީވެއެވެ.\nފެންކައްކާ ޖަގެއް އެއްފަރާތުގައި ބަހައްޓާފައި ހުރިނަމަވެސް އެބަޔަކީ އަދި ކައްކާ، ކައިހަދާ ބައެއް ނޫންކަމުން ކޮފީ، އަދި މިލްކު ކަހަލަ އެއްވެސް އެއްޗެއްވެސް، އެއްވެސް ކަބަޑަކު ނެތެވެ. ދެން ޑަސްބިން ހުޅުވާލާ ބަލާލިއެވެ. ބޭނުންކޮށްފައިވާ ކޮފީ ޕެކެޓަތަކަކާއި މިލްކު ޕެކެޓަތަކެއް އޭގެ ތެރޭގައި ހުއްޓެވެ. ދޮންތާ! ކޮންއިރަކު އައީ؟ ހާސްވެފައިވާ ރާގަކަށް ހުމާގެ އަޑުއައިދިމާއަށް ހިބާ ބަލާލިއިރު ކުރު ސޯޓްބުރިއަކާއި ޓީޝާޓެއް ލައިގެން، ބޮލުގެ އިސްތަށިގަނޑުގައި ތުވާލި އޮޅާލައިގެން ހުމާހުރީ ސުވާލުގެ ނަޒަރަކުން ހިބާއަށް ބަލަހައްޓައިގެންނެވެ. ހަމަ ދެންމެ މިއައީ. ރޭގަ މިބަޔަށް މީހަކު އައީތަ؟ ދެ ޖޯޑު ކޮފީ ބޮއިފަ ހުރީމަ. ހިބާ ޖޯޑުތަކަށް ބަލާލަމުން ސުވާލު ކޮށްލިއެވެ. އާ.. އެއީ.. އެއީ މަންމަ އައި ތަންކޮޅެއް ލަސްވެފަ ހުއްޓަ. ދެ ކޮފީތަށި ހިފައިގެން އައީ. ހުމާ ޓީވީ ބަލަން އިންދާ. ދެން އިރުކޮޅަކު ޓީވީ ބަލަން އިނދެފައި މަންމައަށްވެސް ނިދެންފެށީމަ ދިޔައީ. އަސްލު ދޮންތަ މަތިން މިސްވެގެން ކަންނޭގެ އެގަޑީގަ އެގޮތައް އައީ. ހުމާ ކޮށަމުން ކަހަލަ ގޮތަކަށް ބުންޏެވެ. އޯކޭ. ހިނގާ ސައިބޯން. މަންމަމެންވެސް މިހާރު ހޭލާނެ. އެކަމަކު ތަންކޮޅެއް ދިގު އެއްޗެއް ލައިގެން އަންނާތި. އެހެންބުނުމަށްފަހު ހިބާވެސް ތިރިއަށްދާން ހިނގައިގަތެވެ.\nރޫ ޖައްސާފައިހުރި ފުޅާ ހަރުވާޅަކާއި އަތްދިގު ކުރުތާއެއް ލައިގެން ހިބާ ތިރިއަށް ފޭބިއިރު ނާސިރާއި ރަހްމާ މޭޒްދޮށުގައި އިށީންނަނީއެވެ. އެހެންކަމުން ހިބާ އަވަސް އަވަހަށް އެމީހުން ސައިބޯންފެށުމުގެ ކުރިން އޭނާ ގެނައި ހަދިޔާ ކޮތަޅުތަށް ހުޅުވާލާފައި ދެ މީހުންނަށް ގެނަ ހަދިޔާ ފުޅާ ހިނިތުންވުމަކާއެކު ދިތްކޮށްލިއެވެ. އަދި އެއީ އެދެމީހުންނަށް މެލޭޝިއާއިންގެނައި ހަދިޔާ ކަމަށް ބުންޏެވެ. އެއާއެކު ނާސިރު ނީލާއަށް ގޮވާފައި އެ ހަދިޔާ ނާސިރުމެންގެ ކޮޓަރިއަށް ގެންދިޔުމަށް ބުންޏެވެ. އެއާއެކު ރަހްމާވެސް އޭނާއަށް ހިބާ ދިއްކުރި ހަދިޔާވެސް ގެންދިޔުމަށް ނީލާއަށް އިޝާރަތް ކޮށްލިއެވެ. ހިބާ ހީކުރީ އޭނާ ކުރިމަތީ އެކަނޑާފައި ކޯއްޗެއްތޯ ބަލާނެ ކަމަށެވެ. ނަމަވެސް އެވަރުވެސް އޭނާއަށް ފުދެއެވެ. އޭގައި ނުހިފިނަމަވެސް އެ ޤަބޫލު ކޮށްފިތާއެވެ. ހިބާ ހިތުން ﷲ އަށް ޙަމްދު ކޮށްލިއެވެ. ހިބާ ހަމަޖެހިލައިގެން އިށީންތަނާ ކަހަލަ ގޮތަކަށް ހުމާވެސް އައިސް ސައިބޯން އިށީންދެއްޖެއެވެ. އެއާއެކު ހުމާގެ ހަދިޔާވެސް ހިބާ ދިއްކޮށްލިއެވެ. ހުމާ އުފަލުން ތެންކިޔޫއޭބުނެ އަވަސްއަވަހަށް އެކަނޑާ ބެލިއެވެ. އޭގައިވަނީ ފަހުގެ ޑިޒައިނެއްގެ ރީތި ރީތި އަތުކުރީ ގަޑިއެކެވެ. އެޔާއެކު ވަކިން ކާޑެއްހެން ހަދާފައިވާ ކަރުދާސްކޮޅެއްގައި މެސެޖެއް ލިޔެލާފައި އޮތުމުން އެނަގާފައި ހުމާ ކިޔާލިއެވެ.\n“އެކަލާނގެ އެއީ ފަތިހުގެ އަލިކަން ނެރުއްވި ރަސްކަލާނގެއެވެ. އަދި ހަމަހިމޭންކަމުގެ ވަގުތެއް ކަމުގައި، ރޭގަނޑު ލެއްވި ރަސްކަލާނގެއެވެ. އަދި (ވަގުތު ދެނެގަތުމަށްޓަކައި) ހިސާބެއްކަމުގައި އިރާއި، ހަނދު ލެއްވި ރަސްކަލާނގެއެވެ. އެއީ، މޮޅަށް ދެނެވޮޑިގެންވާ، ގަދަފަދަވަންތަ ރަސްކަލާނގެ މިންވަރު ކުރެއްވުމެވެ.” (ޤުރުޢާން 6:96) ގަޑީގެ ރީތިކަމުން އަތް ޖަރީކުރުމަށްވުރެ، އެކަލާނގެ މިންވަރުފުޅުން ތިބާއަށް ދީފައިވާ ވަގުތުގެ ބޭނުން ރަނގަޅުގޮތުގައި ހިފާ، ތިބާގެ ނަފްސު ފާފަތަކުން ޠާހިރުކުރުމުގައި ވަގުތު ހޭދަކުރަން މަސައްކަތް ކުރާށެވެ.\nހުމާ ހިބާއަށް ބަލާލާފައި ހިނިތުންވެލުމެއް ރައްދުކޮށްލިއެވެ. އެއަށްފަހު ސަޔާއިގެން ކުރިއަށްދިޔައެވެ. ބައްޕާ އަޅުގަނޑު ބޭނުން މިކޮޅުން ކޯހެއް ފުރިހަމަކުރަން. އެންމެ ރަނގަޅުތަ ކޯހަކަށް އެޕްލައި ކުރިޔަސް؟ ހިބާ ނާސިރުގެ މޫނަށް ބަލާލާފައި ޖެހިލުންވެ އިނދެ ހުއްދައަށްއެދި އެހިއެވެ. ތީ އަހަރެމެން ބޭނުންވާ ގޮތައް އުޅެން އެނގޭ ކުއްޖެއްތަ؟ ކީއްކުރަން އަހަރެންގެ ހުއްދަޔަށް އެދެނީ؟ މިހާރުވެސް ބޭނުން ގޮތްގޮތައް ތިއުޅެނީ އަހަރެންގެ ހުއްދަ ލިބިގެންތަ؟ ނާސިރުގެ ބަސްތައް އަމާޒުކުރީ ހިބާ މޫނުބުރުގާޔާމެދުކަން އެންމެނަށްވެސް އެނގެއެވެ. ހިބާ އިސްދަށަށް ޖަހާލައިގެން އިނީ ބައްޕަޔާއި ދެކޮޅަށް ބަހެއް ބުނަން ބޭނުންނުވާތީއެވެ. ކަލޭގެ އެކައުންޓަށް ކޮންމެ މަހަކުވެސް އެއޮތްގޭގެ ފަސްވަނަބުރީގެ ކުލި ޖަމާވާނެ. ކަލޭ ބޭނުންކަމެއް ކުރަން އަހަރެމެންގެ ހުއްދައެއް ބޭނުމެއް ނުވާނެ. ނާސިރު ސައި ނިންމާލާފައި ތެދުވަމުން ބުންޏެވެ.\nއެއީ ތެދެކެވެ. ހިބާ މެލޭޝިއާއަށް ބަދަލުވީންސުރެ ކޮންމެ މަހަކުވެސް އެބައިގެ ކުލި ހިބާގެ އެކައުންޓަށް ޖަމާވާގޮތައް ހަދާފައިވަނީ ހިބާ ބޭނުން ޚަރަދެއް ކުރުމުގެ އިޚްތިޔާރު އޭނާއަށް ދިނުމުގެ ގޮތުންނެވެ. އެއީ ނާސިރާއި ރަހްމާގެ ނިންމުމެކެވެ. އެމީހުންގެ ދަރިން ބޭނުންވާ އެއްވެސް ކަމަކުން އުނިކުރުމަކީ އެދެމީހުން ބޭނުންވާ ގޮތެއް ނޫނެވެ. ބުނިހާވެސް އެއްޗެއް ހޯދަދީ ބުނިހާވެސް ކަމެއް ކޮށްދެނީ އެހާ ލޯބިންނެވެ. އަދި ދެކުދިންނަށްވެސް އެއުމުރުފުރައިގެ ކުދިންނަށް ބޭނުންވާނެފަދަ ފުރިހަމަ މިނިވަންކަންވެސް ދީފައިވެއެވެ. ނަމަވެސް ހިބާގެ ހިތުގައިވާ ޝަކުވާއަކީ އެމިނިވަންކަމާއި އެލޯބިން އެހެން ހުރިހާ ކަމަކަށް މަރުހަބާ ކިޔާފައިވާއިރު އޭނާގެ ދިރިއުޅުމަށް މިހާރު އައިސްފައި އެވާ ބަދަލުތަކަށް އެގޮތައް މަރުހަބާ ނުކިިޔެނީ ކީއްވެގެން ހެއްޔެވެ؟ އެކަމުގައި އޮތް މައްސަލައަކީ ކޮބައި ހެއްޔެވެ؟\nMashaAllah, varah furihama mi bai ves.???\nekamu dialogue thah komaa koalhi therey liyelaba. eyrun faseyvaane dheyha vaan. mi story up kurany vaki dhuvas thakehga tha?? ???\nNext part up vaany wednesdayga. In Shah Allah. 🙂\nV kiyaa hithvaa idrath thari vaahaka eh v reethi mi vaahaka\nV kiyaa hithvaa ibrath thari vaahaka eh v reethi mi vaahaka\nMa sha Allah.great work.keep it up☺\nMaasha allah???. Wen nxt part ?\nJazaak Allah Khair Wednesdayga. In Shah Allah. 🙂\nMaasha Allah.. good work dear??????\nMasha allah…. mihaathanah nudheken mihaa reethi ibrahtheri vaahakaeh…. keep it up\nބޭނުންވަނީ ޔާރާ… 9\nބުނެދޭށޭ ރުހެމޭ 1


SAARC FILM FESTIVAL gai baiverivumuge furusathathu hulhuvaalaifi SAARC FILM FESTIVAL gai baiverivumuge furusathathu hulhuvaalaifi\nސާކް ފިލްމު ފެސްޓިވަލުގައި ބައިވެރިވުމުގެ ފުރުޞަތު ހުޅުވާލައިފި\n"ސާކް ފިލްމު ފެސްޓިވަލް 2019" ގައި ރާއްޖޭގެ ފިލްމްތައް ބައިވެރިކުރުމުގެ ފުރުސަތު ހުޅުވާލައިފިއެވެ.\nސައުތު އޭޝިއަން އެސޯސިއޭޝަން ފޮ ރީޖަނަލް ކޯޕަރޭޝަނުން އިންތިޒާމްކޮށްގެން ކުރިޔަށް ގެންދިއުމަށް ހަމަޖެހިފައިވާ ސާކް ފިލްމު ފެސްޓިވަލުގައި ރާއްޖެއިން ބައިވެރިކުރެވޭނީ ދެ ކުރު ފިލްމާއި ދެ ފީޗަރ ފިލްމް އަދި އެއ މާސްޓަރ ފިލްމެވެ.\n"ސާކް ފިލްމު ފެސްޓިވަލް 2018" ބޭއްވުމަށް ހަމަޖެހިފައިވަނީ މެއި މަހުގެ7އިން 12 އަށް ސްރީލަންކާގައެވެ. މިފެސްޓިވަލްގައި ބައިވެރިކުރާ ފިލްމުތަކުގެ ޑައިރެކްޓަރުންނާއި އާޓިސްޓުންގެ ތެރެއިން ގިނަވެގެން ހަތަރު މީހުން ފެސްޓިވަލުގައި ބައިވެރިވެވޭނެއެވެ. މިފަރާތްތައް ސްރީލަންކާގައި ތިބުމާއި، ކުރަންޖެހޭ ދަތުރުފަތުރުގެ ކަންކަން މި އިވެންޓް އިންތިޒާމުކުރާ ފަރާތުން ހަމަޖައްސާނެއެވެ.\nމިފެސްޓިވަލްގައި ބައިވެރިވާން ބޭނުންވާ ފަރާތްތަކުން އަންނަމަހުގެ ތިންވަނަ ވަހުގެ ކުރިން އެންސީއޭއަށް އެޕްލިކޭޝަން ފޯމް ހުށަހަޅަންޖެހެއެވެ. މީގެ ކުރިންވެސް ރާއްޖެއިން ވަނީ ސާކް ފިލްމް ފެސްޓިވަލްގައި ބައިވެރިވެފައެވެ.\nސާކް ފިލްމް ފެސްޓިވަލަކީ ފިލްމީ ދާއިރާގައި ޙަރަކާތްތެރިވާ މީހުން އެއްތަނަކުން ބައްދަލުވެ އެމީހުން ކުރަމުންދާ މަސައްކަތްތައް ޙިއްސާކޮށް މިދާއިރާގެ ކަންކަން ހިއްސާކުރުމަށް ކުރިއަށްގެންދާ ފެސްޓިވަލެކެވެ. މި ފެސްޓިވަލުގައި ސާކްގެ ޤައުމުތަކުން ކޮންމެ އަހަރަކުވެސް އެތައް ފިލްމުތަކެއް ހުށަހަޅައެވެ.